text:
༄༅། །ཕྱི་ལོ་ ༢༠༡༧ ཟླ་ ༣ ཚེས་ ༢༧ ཉིན་བོད་མིའི་སྒྲིག་འཛུགས་ཤེས་རིག་ལས་ཁུངས་ཀྱི་གོ་སྒྲིག་འོག གངས་སྐྱིད་གཉའ་ཁྲི་ཚོགས་ཁང་ནང་རྒྱ་བལ་ནང་ཡོད་པའི་བོད་མིའི་སློབ་གྲྭའི་སྡེ་ཁག་གི་འགན་འཛིན་ཚོགས་འདུ་དབུ་འཛུགས་གནང་སོང་།
དེ་ཡང་གོང་ཚེས་ཉིན་གྱི་སྔ་དྲོ་ཆུ་ཚོད་ ༩།༣༠ ཡོལ་ཙམ་ཐོག་ཚོགས་འདུ་དབུ་འབྱེད་ཀྱི་མཛད་སྒོའི་སྐུ་མགྲོན་གཙོ་བོ་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེངྒེ་མཆོག་གིས་གཙོས་ཤེས་རིག་བཀའ་བློན་དངོས་གྲུབ་ཚེ་རིང་མཆོག་དང་། ཤེས་རིག་དྲུང་ཚབ་ཀརྨ་སེངྒེ་ལགས། ཤེས་རིག་ཤེས་ཡོན་ལྷན་ཚོགས་ཀྱི་འགན་འཛིན་ཚེ་རིང་བསམ་གྲུབ་ལགས། ཤེས་རིག་ལས་ཁུངས་ཀྱི་དེང་དུས་དང་སྲོལ་རྒྱུན་ཤེས་ཡོན་ཚན་པའི་འགན་འཛིན་བསྟན་འཛིན་རྡོ་རྗེ་ལགས། ཤེས་རིག་སློབ་ཡོན་ཚན་པའི་འགན་འཛིན་ངག་དབང་ཡོན་ཏན་ལགས། ཤེས་རིག་དྲུང་གཞོན་སྐལ་བཟང་མགོན་པོ་ལགས། བོད་ཁྱིམ་སྤྱི་ཁྱབ་འགན་འཛིན་དང་སྤྱི་ཁྱབ་ཤེས་ཡོན་འགན་འཛིན། མ་སུ་རི་བོད་ཁྱིམ་གྱི་དྲུང་ཆེ་དང་དྲུང་ཆེ་གཞོན་པ། སཾ་བྷོ་ཊ་སྤྱི་ཁྱབ་འགན་འཛིན་དང་འགན་འཛིན་གཞོན་པ། དོན་གྲུབ་གླིང་སློབ་གྲྭའི་འགན་འཛིན་བཅས་ལྷན་འཛོམས་ཀྱིས་ཐོག་མར། ཤེས་རིག་ཤེས་ཡོན་ཚན་པའི་འགན་འཛིན་བསྟན་འཛིན་རྡོ་རྗེ་ལགས་ཀྱིས་ཚོགས་འདུའི་ལས་རིམ་ཁག་ངོ་སྤྲོད་གནང་བསྟུན། ཤེས་རིག་བཀའ་བློན་དངོས་གྲུབ་ཚེ་རིང་མཆོག་གིས་གསུང་བཤད་གནང་།
དེ་རྗེས་དཔལ་ལྡན་སྲིད་སྐྱོང་མཆོག་གིས་ཚོགས་བཅར་བ་ཡོངས་ལ་བཀའ་ཤག་གི་ཚབ་ཞུས་ཏེ་འཚམས་འདྲི་དང་ཆབས་ཅིག བཀའ་ཤག་གི་ལྔ་དང་ལྔ་བཅུའི་སྲིད་བྱུས་སྐོར་གསུང་སྐབས་ལོ་ལྔའི་ནང་རེ་བ་བཟང་ས་དང་གྲ་སྒྲིག་སྡུག་ས་ནས་བྱེད་དགོས་པའི་གནད་དོན་ཇི་ཡོད་སྐོར་གསུངས་པ་མ་ཟད། འབྱུང་འགྱུར་བཙན་བྱོལ་བོད་མིའི་སློབ་ཕྲུག་རྣམས་ལ་ཤེས་ཡོན་སྤྲོད་ཕྱོགས་སོགས་སྤྱི་ཡོངས་ཀྱི་སྒྲོམ་གཞིའི་ནང་འགྱུར་བཅོས་གཏང་དགོས་པའི་གནས་སྟངས་ཇི་ཡོད་སྐོར་གསུང་དོན།
ང་ཚོས་དུས་རྟག་ཏུ་སློབ་གྲྭ་ཁག་ལ་མཐུན་རྐྱེན་དང་སློབ་ཡོན་ཚང་གི་མེད་ལུགས་སྐོར་ཤོད་བཞིན་ཡོད། ད་བར་བསམ་བློའི་རྨང་གཞིའི་ནང་ཚང་མ་ལ་སྙོབ་ཐབས་དང་འདྲ་མཉམ་བྱེད་དགོས་ཀྱི་ཡོད་ཅེས་སེམས་བཞིན་ཡོད། བཀའ་ཤག་ནང་ལའང་སྒྲིག་གཞི་གང་འདྲ་ཞིག་བཟོས་ཀྱང་བསམ་བློ་དེ་དེ་བཞིན་འགྲོ་བཞིན་ཡོད། ཉེ་བའི་ཆར་ཕྲན་བུ་འགྱུར་བ་གཏོང་བཞིན་ཡོད། དོན་དངོས་ཐོག་བཤད་ན་སློབ་གྲྭ་ཚང་མར་སློབ་སྤྱི་དང་དགེ་རྒན། མཐུན་རྐྱེན། ལས་བྱེད་སོགས་ཚད་སྙོམ་མཐུན་རྐྱེན་སྦྱར་ཐབས་མེད། དེ་ལས་ང་ཚོས་འཛིན་རིམ་དྲུག་པ་ཡན་གྱི་སློབ་ཕྲུག་ཚོར་དམིགས་བསལ་གྱིས་ཚན་རིག་དང་ཨང་རྩིས། བོད་ཡིག རོལ་ཆ། བཟོ་རིག ལུས་རྩལ་སོགས་སོ་སོའི་དོ་དབྱིངས་ཡོད་པའི་སློབ་ཚན་ཐོག་སློབ་སྦྱོང་བྱེད་ཆེད་སློབ་གྲྭ་ལོགས་སུ་འཛུགས་ཐུབ་ཚེ་སློབ་ཚན་སོ་སོའི་ཐོག་ཁྱད་ལས་དགེ་རྒན་གྱི་མཐུན་རྐྱེན་ཏན་ཏན་སྦྱར་ཐུབ་རྒྱུ་ཡིན་པ་མ་ཟད། དེ་ལྟར་གནང་ཐུབ་ཚེ་སློབ་ཚན་སོ་སོའི་ཐོག་ཁྱད་ལས་ཚད་སྙོམ་འཐོན་རྒྱུ་ཡིན་པ་དང་། ང་ཚོའི་སྤྱི་ཚོགས་ལའང་ཕུགས་རྒྱང་རིང་པོར་དགེ་མཚན་ཆེ་ཚུལ་སྐོར་སོགས་གསུངས་པ་མ་ཟད། སློབ་གྲྭ་ཁག་གི་ནང་བུད་མེད་ནུས་སྟོབས་ཉིན་མོར་སློབ་ཕྲུག་ཚོ་མཛད་སྒོར་མཉམ་ཞུགས་བྱེད་མི་དགོས་པར་སློབ་གྲྭ་སོ་སོའི་ནང་བུད་མེད་ནུས་སྟོབས་དང་འབྲེལ་བའི་ཐོག་འབྲི་རྩོམ་འགྲན་བསྡུར་དང་བགྲོ་གླེང་སོགས་གོ་སྒྲིག་གནང་གལ་དང་། སློབ་གྲྭའི་ནང་བུད་མེད་སློབ་ཕྲུག་རྣམས་ཀྱི་བདེ་འཇགས་དང་འབྲེལ་བའི་སྐོར་གསུང་སྐབས་སློབ་གྲྭའི་ནང་དགེ་རྒན་ལས་བྱེད་སུ་རུང་ནས་སློབ་གྲྭའི་བུ་མོ་ཚོར་བཙན་གཡེམ་ལ་སོགས་བརྙས་བཅོས་རིགས་བྱུང་ཚེ། གནས་ཚུལ་དེ་རིགས་ལ་བཟོད་སྲན་བྱེད་ཐབས་རྩ་བ་ནས་མེད་པ། གལ་ཏེ་སྤྱོད་ངན་རིགས་དེ་འདྲ་བྱུང་ཚེ་འབྲེལ་ཡོད་ཉེས་ཅན་པ་དེ་སློབ་གྲྭ་ནས་འཕྲལ་མར་ཕྱིར་འབུད་གཏོང་རྒྱུ་མ་ཟད། རྒྱ་གར་ས་གནས་ཉེན་རྟོག་པར་རྩིས་སྤྲོད་བྱེད་དགོས་སྐོར་བསྐྱར་ནན་གསུངས་ཡོད། དེ་རྗེས་ཤེས་རིག་དྲུང་ཚབ་ཀརྨ་སེངྒེ་ལགས་ཀྱིས་ཐུགས་རྗེ་ཆེ་ཞུའི་གསུང་བཤད་གནང་ཡོད།
ཐེངས་འདིའི་ཚོགས་འདུའི་གྲོས་གཞི་ཁག་ནི།
- རང་རེའི་སློབ་ཁག་ནང་ཤེས་ཡོན་སྲིད་བྱུས་ལག་བསྟར་གནང་བཞིན་པར་སོང་། འབྱུང་འགྱུར་ལོ་ཤས་ནང་སྔོན་འགྲོ་དང་གཞི་རིམ་འོག་མ། གཞི་རིམ་བར་མའི་དབར་གྱི་དགེ་རྒན་གྱི་དགོས་མཁོའི་འཆར་གཞི་དང་ཕྱོགས་མཚུངས་སྲིད་བྱུས་ལག་བསྟར་ཇི་བཞིན་ཡོང་ཐབས་ཇི་དགེའི་སྐོར་དང་།
- མ་འོངས་བཙན་བྱོལ་ནང་གི་སློབ་གྲྭ་ཡོངས་ཀྱི་ཤེས་ཡོན་དང་འབྲེལ་བའི་གནད་དོན་ཐད་ལམ་སྟོན་གནང་མཁན་ཆེས་མཐོའི་ཚོགས་ཆུང་ཞིག་གསར་འཛུགས་གནང་ཕྱོགས་ཇི་དགེའི་སྐོར།
- བཙན་བྱོལ་བོད་མིའི་སྤྱི་ཚོགས་ནང་ཕྲུ་གུའི་གྲངས་འབོར་ཉུང་དུ་འགྲོ་བཞིན་ཡོད་པའི་གནས་སྟངས་དང་བསྟུན་སློབ་གྲྭ་ཁག་ནང་སློབ་འཇུག་གནང་ཕྱོགས་དང་། དེ་བཞིན་ཧི་མཱ་ལ་ཡའི་ཕྲུ་གུ་སློབ་འཇུག་གནང་ཕྱོགས་ཐད་ཚད་འཛིན་བརྒྱ་ཆའམ་སྤྱི་ཡོངས་སྲིད་བྱུས་ཤིག་གཏན་འབེབས་གནང་ཕྱོགས་ཇི་དགེའི་སྐོར།
- ཤེས་རིག་ལས་ཁུངས་དང་བོད་ཁྱིམ་གཉིས་ཀྱི་མཐོ་སློབ་སློབ་ཡོན་སྤྲོད་ཕྱོགས་འདྲ་མཚུངས་ཡོང་ཐབས་དང་། མཐོ་སློབ་འགྲིམ་བཞིན་པའི་སློབ་མ་རྣམས་ཀྱི་ཤེས་ཡོན་དང་ཀུན་སྤྱོད་སོགས་རྟོག་ཞིབ་སླད་མཐོ་སློབ་ཁག་ཏུ་བསྐོར་བསྐྱོད་གནང་ཕྱོགས་ཇི་དགེའི་སྐོར།
སྨན་པའི་སློབ་སྦྱོང་ MBBS དང་བཟོ་སྐྲུན་རིག་གནས་ B.Tech. ས་མིག་ཁག་གི་འགྲན་རྒྱུགས་AIPMT/JEE ནང་ཞུགས་བློ་ཡོད་རིགས་རྣམས་ཤེས་རིག་ལས་ཁུངས་ཀྱི་གོ་སྒྲིག་བྱེད་པའི་དམིགས་བསལ་སྦྱོང་བརྡར་ཆེད་འདེམས་སྒྲུག་གནང་ཕྱོགས་ཇི་དགེའི་སྐོར་བཅས་ཡིན་འདུག
(32)


c: text/html

text:
༄༅། །རྒྱ་གཞུང་ནས་བོད་ཀྱི་ཆོས་དང་རིག་གཞུང་རྩ་མེད་བཟོ་གང་ཐུབ་བྱེད་ཀྱི་ཡོད་པས་མ་ཟད། རྒྱ་ནག་དང་ས་འབྲེལ་མདོ་སྟོད་སྨད་ཀྱི་ས་ཁུལ་ཁག་ལ་ནུབ་ཕྱོགས་པ་ཡི་ཤུའི་ཆོས་སྤེལ་མཁན་ཚོར་དངོས་གསལ་མེད་པའི་རྒྱབ་སྐྱོར་བྱས་ཏེ། བོད་མིའི་ཆོས་ལུགས་ཀྱི་ལྟ་བར་ཉམས་ཉེས་གཏོང་ཐབས་བྱེད་ཀྱི་ཡོད་པའི་སྐོར་དབྱིན་ཡུལ་གྱི་གྷ་གྲིན་ཞེས་པའི་གསར་ཁང་ནས་གནས་ཚུལ་སྤེལ་འདུག
དེ་ཡང་གོང་ཞུས་གསར་ཁང་འདིས་ ཁ་སང་ཕྱི་ཚེས་༢༡ཉིན་སྤེལ་བའི་གནས་ཚུལ་གཞིར་བཟུང་བྱས་ན། “ ཡི་ཤུའི་ཆོས་སྤེལ་མཁན་ཚོས་གསང་བའི་ཐོག་བོད་ནང་ཡི་ཤུའི་ཆོས་སྤེལ་གྱི་ཡོད་པ་” ཅེས་པའི་འགོ་བརྗོད་འཁོད་པའི་ཆེད་རྩོམ་ཞིག་ནང་། ཡི་ཤུའི་ཆོས་ལུགས་དར་སྤེལ་གཏོང་མཁན་ཚོགས་པ་སྒྲིག་འཛུགས་ཁག་གིས་བོད་ནི་ཡི་ཤུའི་ཆོས་ལུགས་དར་ཁྱབ་ཆུང་བའི་ས་ཁུལ་ཞིག་ལ་ངོས་འཛིན་བྱེད་བཞིན། བོད་ནང་ཡི་ཤུའི་ཆོས་སྤེལ་དགོས་པར་ཡིད་ཆེས་ཀྱིས། ཆོས་སྤེལ་རྒྱུར་ཤུགས་སྣོན་རྒྱག་གི་ཡོད་སྐོར་སོགས་བཀོད་འདུག།

robotstxt: allowed

filter: keep


text:
༡ སྨོན་ལམ་ཚིག་མཛོད་ཆེན་མོའི་དབུ་འབྱེད་མཛད་སྒོའི་གསར་འགྱུར།
ཕྱི་ལོ་༢༠༡༥ ལོའི་ཟླ་ ༡༢ ཚེས་ ༡༨ ཉིན་སེ་ར་བླ་སྤྱིའི་འདུ་ཁང་དུ་སེ་ར་བླ་སྤྱི་དང་ས་གནས་སེར་སྐྱ་མི་མང་ཐུན་མོང་ནས་༸གོང་ས་མཆོག་དགུང་གྲངས་བརྒྱད་ཅུར་ཕེབས་པའི་གྱ་སྟོན་དང་སྟབས་བསྟུན་མདོ་ལུགས་ཀྱི་བརྟན་བཞུགས་ཕུལ་བ་དང་། སྐབས་དེར་༸སྤྱི་ནོར་༸གོང་ས་སྐྱབས་མགོན་ཆེན་པོ་མཆོག་གིས་སྨོན་ལམ་ཚིག་མཛོད་ཆེན་མོ་ཐོན་དང་པོ་དངོས་སུ་དབུ་འབྱེད་གནང་ཞིང་། སྨོན་ལམ་བོད་ཀྱི་ཚིག་མཛོད་ཆེན་མོ་འདི་ཉིད་ནི་མ་ཚིག་ཆིག་འབུམ་བདུན་སྟོང་བརྒྱ་དང་བཅུ་གསུམ་ཙམ་༡༠༧༡༡༣ ཡོད་པས་བོད་ཡིག་ཚིག་མཛོད་ཆེ་ཤོས་ཤིག་ཆགས་ཡོད་པ་མ་ཟད། སྒྲིག་སྟངས་ཀྱི་ཆ་ནས་དེང་རབས་ཀྱི་ཁྱད་ཆོས་ལྡན་པའི་ཚིག་མཛོད་རིག་པའི་གཞུང་ལུགས་དང་བོད་སྐད་ཡིག་གི་ཆོས་ཉིད་ཟུང་འབྲེལ་བྱས་པའི་གསར་གཏོད་ཀྱི་རང་བཞིན་ལྡན་པའི་ཚིག་མཛོད་ཞིག་ཡིན་ཞིང་། འགྲེལ་ཚུལ་ཡང་དེ་སྔའི་ཚིག་མཛོད་ཁག་དང་མི་འདྲ་བར་བོད་ཀྱི་ཆོས་ལུགས་གྲུབ་མཐའ་ཁག་དང་རིག་གཞུང་སྡེ་ཚན་ཁག་མཉམ་འབྲེལ་གྱི་ལས་གཞི་ཞིག་ཡིན་སྟབས། འགྲེལ་ཚུལ་མི་འདྲ་བ་རྣམས་འཐུས་ཚང་ཡོང་ཐབས་གནང་བཞིན་ཡོད་པར་སྐུ་ཞབས་སྨོན་ལམ་མཆོག་ནས་འགྲེལ་བརྗོད་གནང་། སྐབས་དེར་༸གོང་ས་མཆོག་གིས་བཀའ་སློབ་བསྩལ་དོན། ལོ་མང་རིང་ངལ་བ་ཁྱད་བསད་ཀྱིས་ཕུགས་རྒྱང་རིང་པོའི་རྒྱ་ཆེའི་ཕན་ཐོགས་དེ་འདྲ་ཞིག་གི་ཆེད་དུ་དམིགས་པའི་ལས་དོན་གལ་ཆེན་པོ་ཞིག་སྨོན་ལམ་ལགས་ཀྱིས་འགན་ཁུར་བླངས། དེ་བཞིན་ཁོ་ལ་རོགས་པ་ཁ་ཤས་ཤིག་འདུག ཁ་སང་ངྷ་རམ་ས་ལ་ནས་ཐུག་པ་རེད། ཁོང་ཚོས་ཚིག་མཛོད་ཆེན་མོའི་མིང་ཚིག་གི་གོ་དོན་དེ་དག་གི་ནང་ནས་ཆོས་ཚིག་རྣམས་ཆོས་བརྒྱུད་སོ་སོར་འབྲེལ་བ་བྱས་ཏེ། གང་མཚམས་ཀྱིས་སྤུས་དག་པོ་ཡོད་པ་ཞིག་མཐོང་སོང་། ཞེ་དྲགས་ཡག་པོ་བཟོས་འདུག ཕྱོགས་གཅིག་ནས་ང་རང་ཚོའི་སྒྲ་རིག་པའམ་བོད་ཡིག་ཐོག་ལ་ཞབས་འདེགས་ངེས་ཅན་ཞིག་བསྒྲུབ་ཡོད་པར་བརྟེན་ཐུགས་རྗེ་ཆེ་ཞུ་རྒྱུ་ཡིན། ཕྱོགས་གཅིག་ནས་བོད་ནང་ལ་ད་བར་དེ་ལྟ་བུའི་ཞབས་འདེགས་སྒྲུབ་མཁན་ཕལ་ཆེར་བྱུང་མེད་པ་ལྟ་བུ་རེད། ང་ཚོ་བཙན་བྱོལ་བ་ཉུང་ཤས་ཤིག་བཙན་བྱོལ་དུ་གནས་ཡོད་པ་དང་། ཕྱོགས་གཅིག་ནས་བསམ་བློ་བཏང་ན་སློབ་གྲྭ་ཆེན་པོ་ནས་ཐོན་པའི་མཁས་དབང་ཟེར་བ་དེ་འདྲ་མིན་པར་གྲྭ་ས་ནས་ཐོན་པའི་མི་ཞིག་གིས་འགན་ཁུར་བླངས་ནས་གྲུབ་འབྲས་མིག་མཐོང་ལག་ཟིན་ཡོད་པ་ཞིག་ཡིན་པར་བརྟེན། ཁྱེད་རང་ཚོས་དཀའ་ལས་བརྒྱབ་པ་དེར་རྗེས་སུ་ཡི་རང་དང་བསྔགས་བརྗོད་ཡོད། ཁྱེད་རང་ཚོས་དཀའ་ལས་བརྒྱབ་པའི་འབྲས་བུ་དེ་མི་རབས་ནས་མི་རབས་གནས་ཐུབ་རྒྱུ་ཡིན་པ་རེད། དཔེར་ན། ང་ཚོའི་སྔོན་གྱི་བོད་པའི་ལོ་ཙཱ་བ་ཚོས་རྒྱ་གར་གྱི་ལེགས་སྦྱར་སྐད་ནས་བསྒྱུར་བ་དང་མིང་ཚིག་གསར་པ་བཟོས་པ། ད་ལྟའི་བོད་ཡིག་གི་མིག་འབྱེད་རྒྱུའི་ཚིག་མཛོད་འདི་ལྟ་བུ་མི་རབས་ནས་མི་རབས་ཏན་ཏན་ཕན་ཐོགས་རྒྱ་ཆེན་པོ་ཡོང་ཐུབ་ཀྱི་རེད། ཁྱེད་རང་ཚོ་ཡིན་ནའང་སོ་སོའི་དགེ་བ་རྒྱ་ཆེན་པོ་བསྒྲུབས་པ་འདི་འཇིག་རྟེན་ཆོས་བརྒྱད་ཀྱི་བསམ་པ་དང་མ་འདྲེས་པར་སྤྱི་དོན་ལ་སྨན་པའི་ཕྱིར་བསྔོ་བ་བྱས་པ་ཡིན་ན་ཡག་པོ་ཡོང་གི་རེད། ངོས་ནས་ཀྱང་སྨོན་ལམ་འདེབས་རྒྱུ་ཡིན་”ཞེས་བཀའ་སློབ་གནང་། དེ་རྗེས་༸གོང་ས་སྐྱབས་མགོན་ཆེན་པོ་མཆོག་སྨོན་ལམ་ཚིག་མཛོད་རྩོམ་སྒྲིག་པ་ཡོངས་དང་ལྷན་དུ་སྐུ་པར་བསྒྲོན།
ཚེས་ ༡༨ ཉིན་གྱི་ཕྱི་དྲོ་སེར་སྨད་འདུ་ཁང་དུ་སྨོན་ལམ་ཚིག་མཛོད་ཆེན་མོ་ཐོན་དང་པོ་ངོ་སྤྲོད་དང་འབྲེལ་བའི་བགྲོ་གླེང་ཚོགས་འདུ་འཚོགས། ཐེངས་དེར་དགའ་ལྡན་ཁྲི་རིན་པོ་ཆེ་དང་ཤར་བྱང་གི་ཆོས་རྗེ་རྣམ་གཉིས་གཙོས་ཆོས་བརྒྱུད་ཁག་གི་བླ་ཆེན་རྣམས་ཀྱི་སྐུ་ཚབ། དགོན་སྡེ་ཁག་གི་མཁན་བླ་སྤྲུལ། རང་གཞུང་དབུས་བོད་མིའི་སྒྲིག་འཛུགས་ཀྱི་སྲིད་སྐྱོང་མཆོག་དང་སྤྱི་འཐུས་ཚོགས་གཙོ་གཙོས་ཆོས་བརྒྱུད་ཁག་གི་རྩོམ་སྒྲིག་པ་དང་འདི་ག་ཞིབ་འཇུག་ཁང་གི་ལས་བྱེད་སོགས་ཁྱོན་བསྡོམས་རྩོམ་སྒྲིག་པ་བདུན་ཅུ་ལྷག་དང་། ཕྱོགས་མཐའ་ཁག་ནས་ཕེབས་པའི་གདན་ཞུས་སྐུ་མགྲོན་ལྔ་བརྒྱ་ལྷག་ལྷན་འཛོམས་བྱུང། ཚོགས་དབུས་སུ་སྨོན་ལམ་ཚིག་མཛོད་ཆེན་མོའི་འོད་སྡེར་དང་མཐེབ་སྡེར། དེ་བཞིན་ཚིག་མཛོད་ངོ་སྤྲོད་ཀྱི་དེབ་སོགས་བཀྲམ་པ་མ་ཟད། དྲ་ལམ་ནས་སྐར་ཁུང་དང་ཀུ་ཤུ་ (Windows & Apple)རྟགས་ཅན་གྱི་གློག་ཀླད་དང་། གཞན་ཡང་ཀུ་ཤུ་རྟགས་ཅན་གྱི་ལག་དེབ་(iPhone & iPad) དང་ཁ་པར་སོགས་ཀྱི་ནང་རིན་མེད་ཤར་གཏོང་བྱས། ཐེངས་འདིར་སྨོན་ལམ་བརྡ་འཕྲིན་ཞིབ་འཇུག་ཁང་གི་འགན་འཛིན་དགེ་བཤེས་བློ་བཟང་སྨོན་ལམ་ལགས་དང་རྩོམ་སྒྲིག་འགན་འཛིན་འཇུ་བསྟན་སྐྱོང་རྣམ་གཉིས་ཀྱིས་སྨོན་ལམ་ཚིག་མཛོད་ཆེན་མོ་ངོ་སྤྲོད་དང་འབྲེལ་ནས་ཚིག་མཛོད་ཀྱི་འབྱུང་ཁུངས། ཚིག་མཛོད་ཀྱི་གལ་གནད། ད་ལྟའི་ཚིག་མཛོད་སྒྲིག་སྟངས། སྨོན་ལམ་ཚིག་མཛོད་ཆེན་མོའི་ཐུན་མོང་མ་ཡིན་པའི་ཁྱད་ཆོས་སོགས་ངོ་སྤྲོད་དང་འབྲེལ་བའི་གཏམ་བཤད་གནང་། དེ་བཞིན་བཀའ་ཟུར་ཟམ་གདོང་རིན་པོ་ཆེ་མཆོག་གིས་ཚིག་མཛོད་ཅེས་པའི་རིག་པའི་གཞུང་ལུགས་ཀྱི་འབྱུང་ཁུངས་དང་། ཚིག་མཛོད་དང་མིང་མཛོད་ཀྱི་ཁྱད་པར། ཐ་སྙད་བསྡུ་ལེན་ཐད་ཀྱི་གནད་འགག དེ་བཞིན་བོད་སྐད་ཚིག་མཛོད་ཀྱི་གལ་ཆེའི་རང་བཞིན་བཅས་ཀྱི་གསུང་བཤད་གནང་ཞིང་། ངྷ་ས་བོད་ཀྱི་དཔེ་མཛོད་ཁང་གི་འགན་འཛིན་དགེ་བཤེས་ལྷག་རྡོར་ལགས་ཀྱིས་བོད་པའི་ཆོས་དང་རིག་གཞུང་དེ་དེང་རབས་འཕྲུལ་ལས་ལ་བརྟེན་ནས་ཁྱབ་སྤེལ་གཏོང་དགོས་པའི་གལ་ཆེའི་རང་བཞིན་དང་། ཐ་སྙད་བསྒྱུར་བསྡུའི་ཐད་ཀྱི་གནད་རྩ། དེ་བཞིན་(dictionary)་ཚིག་མཛོད་ཅེས་པའི་འགྲེལ་ཚུལ་ཐད་ལ་གཏམ་བཤད་གནང་། སྐུའི་གསུང་བསྒྱུར་དགེ་བཤེས་ཐུབ་བསྟན་སྦྱིན་པ་ལགས་ཀྱིས་རྒྱལ་སྤྱིའི་ཚིག་མཛོད་ཀྱི་འགྲོ་སྟངས་དང་མཐུན་ཞིང་བོད་རང་གི་བརྡ་སྤྲོད་ཀྱི་སྒྲིག་གཞི་དང་མ་འགལ་བའི་ཚིག་མཛོད་ཅིག་སྒྲིག་རྒྱུའི་གལ་གནད། ཚིག་མཛོད་སྒྲིག་པར་ཚང་དགོས་པའི་ཆ་རྐྱེན་ཅི་ཡོད། བོད་ཀྱི་སྐད་ཡིག་སྦྱོང་མཁན་ལ་མཚོན་ན་ཚིག་མཛོད་དེ་ཇི་འདྲ་གལ་ཆེན་པོ་ཆགས་ཀྱི་ཡོད་མེད་སོགས་ཀྱི་སྐོར་ལ་གཏམ་བཤད་གནང་རྗེས། མཐར་སྨོན་ལམ་ཚིག་མཛོད་ཆེན་མོ་དང་འབྲེལ་བའི་དྲི་བ་དྲིས་ལན་སོགས་བྱས་ཏེ་ཐེངས་འདིའི་ཚོགས་འདུ་ཡོངས་སུ་མཇུག་སྒྲིལ།


text:
ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་གྱི་དཔེ་དབྱིབས་གསར་བ་དང་སྨྲ་བརྗོད་གསར་བ།༣
ཚོང་ཟོག་བརྡ་ཁྱབ་ནི་ཚོང་རའི་དཔལ་འབྱོར་གྱི་ཞོ་རྩི་དང་འདྲ་བར་བཟོ་ལས་ཕྱི་མའི་དུས་སྐབས་སུ་བསྐྱོད་པའི་མྱུར་ལམ་ལྟ་བུར་གྲུབ། བརྙན་འཕྲིན་འཕྲུལ་ཆས་དང་རང་འདེམས་ཚོང་ར་སོགས་སུ་གན་ཡིན་འདི་བདེན་གྱི་ཚོང་ཟོག་བརྡ་ཁྱབ་ཀྱིས་གཏམས་འདུག་ལ། དེ་ཚོས་མིའི་མཛད་སྤྱོད་དགོས་མཁོ་ལ་ལམ་སྟོན་དང་ལོག་ཁྲིད་གང་རང་བྱེད་ཀྱིན་འདུག གྲངས་ཚད་ལས་བརྒལ་བའི་ཚོང་རའི་བརྡ་ཁྱབ་མོད་པོས་མིའི་སོས་དལ་བག་ཕེབས་ཀྱི་འཚོ་བར་དཀྲུག་ཤིང་འཕེན་གྱིན་པ་འདི་ནི་ཏག་ཏག་ཨ་རིའི་བཟོ་ལས་ཕྱི་མའི་དུས་སྐབས་ཀྱི་འཛད་སྤྱོད་རིང་ལུགས་ཀྱིས་བཟོས་པའི་དཀའ་རྙོག་རེད།
དྷོན•ཏེ་ལི་ལཱོའི་སྒྲུང་གཏམ་རིང་གྲས >འི་དོན་བརྗོད་སྨྲ་བརྗོད་ཀྱིས་གོང་གི་ཁྱད་ཆོས་གསལ་བར་བྱས་ཡོད་དེ། མི་ཚོས་ཡིད་རྟོན་བྱང་བུMaster Card Visa American Expressབཀོལ་ནས་ཤོག་དངུལ་བརྗེ་རེས་ཀྱི་ཚབ་བྱེད་ཀྱིན་པ་དང་། ཚོང་ཟོག་མང་པོར་བརྡ་ཁྱབ་ཡོད་ཆོག་པ། དཔེར་ན། Dacron Orion Lycra Spandex Kleenex Softipue Lydaསོགས། ཚོང་རྟགས་བརྡ་ཁྱབ་ལ་བརྟེན་ནས་ཚོང་བྱང་གྲགས་ཆེར་བཟོ་བ། ཚོང་ཟོག་ཚོང་བྱང་ལ་བརྟེན་ནས་ཚོང་ར་བཅད་བཟུང་བྱས་པ། རླངས་འཁོར་དང་ས་རིན་ཁང་རིན་ནི་ཚོང་རའི་དཔལ་འབྱོར་འཕེལ་རྒྱས་ཀྱི་ཀ་ཆེན་གཉིས་ཡིན་པ། ཉི་ཧོང་གི་རླངས་འཁོར་ཆུང་ངུའི་རིགས་ཨ་རིའི་ཚོང་རར་འཛུལ་བ། ཧྥིན་ཐེན་རྟགས་ཅན་གྱི་རླངས་འཁོར་རིགས་ཀྱི་འགྲན་རྩོད་ཤུགས་ཆེར་འཕེལ་བ། Toyota Corolla Toyota Celica Toyota Cres-sidaརྟགས་འདི་གསུམ་གྱི་བརྡ་ཁྱབ་གྲུ་ཟུར་སོ་སོར་ཁྱབ་པ། འདི་ལྟ་བུའི་སྣ་ཚོགས་ཀྱི་བརྡ་ཁྱབ་སྐད་ཆ་མང་པོ་སྒྲུང་གཏམ་གྱི་དོན་བརྗོད་སྨྲ་བརྗོད་དུ་བཞག་ནས། དེར་བརྡ་འཕྲིན་དུས་རབས་ཀྱི་ཁྱད་ཆོས་ཡོངས་སུ་འཛོམས་པར་བཅུག་ཏེ། ཏི་ལེ་སེའི >ཀྱི་དོན་བརྗོད་སྨྲ་བརྗོད་དང་གོ་ཕྱེས་འདུག >ཉིད་དུས་རབས་ཀྱི་ཁྱད་ཆོས་མངོན་པར་གསལ་བའི་ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་རྨ་མེད་པ་ཞིག་ཏུ་གྱུར།
བཞི་བ། དུངས་བརྗོད་དང་ལྷུག་བརྗོད། བསྟོད་བསྔགས་དང་འཁང་ར་བསྣོལ་མའི་ཟུང་འཇུག་རྣམ་པའི་སྨྲ་བརྗོད།
ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་ནི་རྩོམ་ལུས་ལས་བརྒལ་བའི་སྒྲུང་གཏམ་ལགས་པས། རྩོམ་པ་པོས་དོན་བརྗོད་སྨྲ་བརྗོད་སྟེང་དུངས་བརྗོད་དང་ལྷུག་བརྗོད་གཉིས་རྒྱུགས་ཆེ་བར་མཐུན་སྡེབ་བྱས་ངེས། མི་སྣ་ལ་ལར་བསྟོད་བསྔགས་ཡོད་ལ་འཁང་ར་ཀྱང་གྲིབ་མ་བཞིན་འགྲོགས་ཡོད་པའི་ཟུང་འཇུག་རྣམ་པའི་སྨྲ་བརྗོད་བཀོལ་བ་མང། ན་བྷོ་ཀོབ་ནི་ཤུགས་རྐྱེན་ཆེ་བའི་སྐད་ཆའི་སློབ་དཔོན་ཞིག་སྟེ་ཁོ་ནི་ཁ་མཚར་ནག་པོའི་རྩོམ་མཁན་ཕེན་ཆོན་གྱི་རྩ་བའི་བླ་མ་ཡིན་ལ། པར་སི་དང་ཧའོ་ཁེ་སི། བྷར་སྰེམ་སོགས་ཀྱིས་དད་གུས་བྱ་སའི་མི་ཞིག་ཀྱང་ཡིན། ཁོའི་འཐུས་ཚབ་བརྩམས་ཆོས >དེང་མ་འགྲེམས་བཀག་མཛད་མོད། གཞུག་ནས་ནུབ་གླིང་དེང་རབས་རྩོམ་རིག་ཁྲོད་ཀྱི་གྲགས་རྩོམ་ཞིག་ཡིན་པར་ཚང་མས་སྤྱི་མོས་བྱས།
《ལའོ་ལིས་ཐཱ》ཡི་ཚན་པ་དང་པོ་མགོ་བཙུགས་མ་ཐག་ཧིན་པའོ་ཐེ་ཡིས་བཙོན་ཁང་གི་ལྕགས་དྲའི་གསེབ་ནས་ལཱོ་ལིས་ཐ་དྲན་ཚུལ་བྲིས་ཡོད་དེ།
༼ལའོ་ལིས་ཐཱ། ངའི་ཚེ་སྲོག་གི་རྐོང་བུ་སྒྲོན་པའི་མེ་སོན། ངའི་འདོད་ཞེན་གྱི་མེ་ཆེན་སྦར་བའི་མེ་སོན། ངའི་ནག་ཉེས་དང་ངའི་རྣམ་ཤེས་འདྲ་བའི་ལའོ-ལིས-ཐཱ། ལྩེ་རྩེ་ཁའི་སྦུབས་ནས་ལན་གསུམ་དུ་འགྲུལ་བཞུད་བྱ། ལའོ ལིས ཐཱ།
ནངས་སྔ་མོར་མོ་ནི་ལའོ་ཞེས་པའི་ཡིག་འབྲུ་རྡོག་གཅིག མོས་འབོ་ཡང་གོན་ཁོམ་མེད་པར་ངའི་ཁ་གཏད་དུ་འགྲེང་དུས་དང་ལྭ་བདེ་མོ་ཞིག་གོན་ཡོད་དུས། ངས་མོ་ལ་ལའོ་ལ་ཞེས་སྙིང་ཉེ་ཉེས་བོས། སློབ་གྲྭར་ཡོད་དུས། མི་ཚོས་ཁོ་མོར་ཏའོ་ལིས་ཞེས་འབོད་ཀྱིན་ནའང་། ……ངའི་པང་དུ་ཡོད་དུས། མོ་ནི་རྟག་བརྟན་གྱི་ལའོ་ལིས་ཐཱའོ། ༽
དོན་དངོས་ཐོག་ཁོས་ལའོ་ལིས་ཐཱར་བཟུང་བའི་སེམས་ཁམས་ནི་འགལ་འདུའི་ཕུང་བོ་ཞིག་སྟེ།
༼ཕྱི་ནང་མེད་པའི་གཡོ་ཁྲམ། སེམས་འགུལ་ཐེབས་སླ་བའི་གཤིས་རྒྱུད། སྔོ་ཐིང་ཐིང་གི་ཡིད་མུག་སྟེང་རྒྱ་སེ་དམར་པོའི་མགོ་སྟོང་བསྣན་པ་ནི་ཏག་ཏག་ལའོ་ལིས་ཐཱའི་ངང་གཤིས་ཡིན་ཏེ། གང་ནས་ཡོང་བའང་མི་གསལ་བའི་སུན་སྣང་། རྒྱུ་མེད་རྐྱེན་མེད་ཀྱིས་ཐོན་འོངས་པའི་འཁང་སེམས། མགོ་ཡངས་ཀླད་མེད། གཉའ་ཆག་ཉམ་ཤོར། སད་དང་མ་སད་མི་རྟོགས་པའི་བྱེད་ལུགས། འགན་འཁྲིའི་འདུ་ཤེས་མེད་པ། གང་སར་གཡམ་རྒྱུགས་མཛད་པའི་བྱ་ལས་དག་གི་སྔོན་ནས། ང་ལ་བསམ་བློའི་གྲ་སྒྲིག་ཅི་ཡང་ཡོད་པ་མིན་ནོ། ……༽
ལོ་ན༣༠ལོན་པའི་སློབ་ཆེན་སློབ་དཔོན་ཆེན་མོ་ཧིན་པའོ་ཐེ་ནི་ལོ༡༢ལས་སོན་མེད་པའི་བུ་མོ་ལའོ་ལིས་ཐཱར་དུངས་ཀ་སྐྱེས་ཏེ། བུ་མོ་ཁྲིད་ནས་འགྲུལ་ཁང་དང་སྡོད་ཁང་། སྤྱི་གླིང་སོགས་སུ་འཁྲིག་པ་སྤྱད། གཞུག་ནས་མོས་བྱི་ལི་གཞན་དང་དུས་ཆད་བྱེད་དེ་ཟློས་གར་མཁན་ཁཱེར་ཏི་དང་འགྲོགས། མཐའ་མར་བཟོ་བ་ཏིས་ཁི་དང་གཉེན་བསྡེབས་པ་རེད། ཧིན་པའོ་ཐེ་ཁཱེར་ཏི་གསོད་པར་ཆས་པའི་ལམ་བར་ནས་འཛིན་བཟུང་ཐེབས་ཏེ་བཙོན་དུ་བཅུག ལའོ་ལིས་ཐཱར་བྱིས་པ་བཙས་ཁག་པར་གྱུར་ནས་ཚེ་ལས་འདས། འདི་ལྟར་སྐྱོ་གར་གྱི་ལམ་ནས་སྒྲུང་གཏམ་མཇུག་བསྡུས་ཡོད་པས་ཀློག་པ་པོའི་སེམས་ངོར་གདུང་སེམས་ཀྱི་དངངས་འདར་སློང་བར་བྱེད།
ལྔ་བ། རྩོམ་པ་པོའི་ཟེར་སྒྲོས་བབ་བསྟུན་སྒོས་དོན་བརྗོད་ནང་ཞུགས་པའི༼འཛུལ་ཞུགས་རྣམ་པའི༽སྨྲ་བརྗོད།
སྔོན་ཆད་རྩོམ་པ་པོའི་ཟེར་སྒྲོས་རྩོམ་གྱི་བྱུང་རིམ་ནང་ཞུགས་པ་ནི་སྒྲུང་གཏམ་གྱི་འཛེམ་བྱ་ཞིག་ཡིན། ལྷག་ཏུ་འབོད་པའི་ཐ་སྙད་གསུམ་པ་ལྷུག་བརྗོད་པ་ཡིན་པའི་སྒྲུང་གཏམ་དུ་དེ་ལྟར་མི་རུང་མོད། དེང་རབས་གྲུབ་མཐའ་ཕྱི་མའི་སྒྲུང་གཏམ་གྱི་ཁྲོད་དུ་འདི་འདྲའི༼འཛུལ་ཞུགས་རྣམ་པའི༽སྨྲ་བརྗོད་མང་དུ་མཐོང་རྒྱུ་འདུག བོན་ནེ་གྷི་ཐ་ཡིས >(༡༩༩༧)ནང༼ཐེ་ལཱེ་ཐེ(སྒྲུང་གཏམ་གྱི་མི་སྣ་གཙོ་བོ)ཟེར་རྒྱུ་ཞིག་གཏན་ནས་མེད། ངའི་སྒྲུང་གཏམ་གཞན་རྣམས་ལས་ཀྱང་དོན་དུ་ཁོ་ནི་ངའི་བདག་ཉིད་གཞན་ཞིག་ཡིན༽ཞེས་དྲང་གཏམ་སྨྲོས་འདུག
མཚམས་རེར་རྩོམ་པ་པོ་རང་གི་ཚོར་བ་དང་མྱོང་བ་རྣམས་ཀྱང་སྒྲུང་གཏམ་གྱི་གྲུབ་ཆར་གྱུར་འདུག དཔེར་ན >དུ༼ངའི་བུ་སྟེ་སྨན་པ་མཱ་ཁེ·བོན་ནེ་གྷི་ཐ་ཡིས་ལོ་རབས༦༠བར་རང་ཉིད་སྨྱོས་པར་གྱུར་བའི་དཔེ་ཆ་ཞིག་བྲིས། དཔེ་ཆ་བྲིས་པ་ལེགས་པོར་མཐོང་བས་ད་བཟོད་ཧྭ་ཧྥོར་སྨན་རྩིས་སློབ་གླིང་ནས་མཐར་ཕྱིན་དུ་བཅུག་པ་རེད། ༽
>ནི་ལྟེ་བ་མེད་ལ་བྱུང་རིམ་མེད་པ། དུས་ཚོད་ཀྱི་འགྲོས་དང་གཏན་ཚིགས་ཀྱི་ཆོས་ཉིད་ཅི་ཡང་མེད་པའི་ཧྲུག་དུམ་འགས་གྲུབ། རྩོམ་པ་པོས་ཕལ་ཆེར་སྒྲུང་གཏམ་བ་ཇིར་ཀེ·ཐེ་ལཱོ་ཐེ་ཡི་གཏམ་རྒྱུད་འབྲི་བར་སེམས་མོད། ཡར་བཤད་མར་བཤད་མང་པོས་མཐའ་མ་ཟིན་པར་བྱས་རྗེས། རྩོམ་པ་པོས་ཚུལ་མིན་གྱི་འབྲི་ཐབས་སྤྱད་ནས་འཚོ་གནས་ཁོར་ཡུག་གི་ཆོ་མེད་དགོད་བྲོའི་རྣམ་པ་དང་སྤྱི་ཚོགས་ལམ་ལུགས་ཀྱི་གོ་བསྡེབས་མགོ་འཆོལ། རྩོམ་མཁན་ཚོའི་ཅི་བྱ་གཏོལ་མེད་ཀྱི་སེམས་ཁམས་མཚོན་པར་བྱས་འདུག
ཡིན་ན་ཡང་གླེན་པའི་གཉིད་བཤད་ལྟར་བདེན་རྫུན་གོ་འབྱེད་པར་དཀའ་བའི་མཁའ་དབུགས་ཁྲོད། རྩོམ་པ་པོས་སྐབས་དང་སྐབས་སུ་བློ་མིག་ཅན་གྱི་སྐད་ཆ་ཡང་འཆད་ཡོད་དེ། དཔེར་ན༼མི་ནི་འདི་ལྟ་བུའི་རིག་ཅན་ཞིག་ཡིན་པར་བློ་མ་བདེ་དང་མི་ནི་འདི་ལྟ་བུའི་གླེན་རྟུལ་ཞིག་ཡིན་པར་བློ་མ་བདེ། མི་ལ་འདི་ལྟ་བུའི་བྱམས་སེམས་ཡོད་པར་བློ་མ་བདེ་དང་མི་ནི་འདི་ལྟ་བུའི་ཐ་ཤལ་ཞིག་ཡིན་པར་བློ་མ་བདེ ༽ལྟ་བུའོ།།
བོན་ནེ་གྷི་ཐའི >དང >ཡི་དོན་བརྗོད་སྨྲ་བརྗོད་ནང་།༼སྐྱི་པགས་ཀྱིས་ཡོད་ཚད་ཐག་གཅོད་བྱེད༽དང༼ང་ཚོ་ཡོད་ས་འདི་མུན་ནག་གི་ཧྥེ་གླིང་དང་ཁྱད་པར་ཆེར་མི་འདུག༽༼རྒྱུ་ནོམ་ཀྱིས་མི་རབས་གསུམ་ལས་གོ་ཆོད་མི་སྲིད།༽༼རྩེད་འཇོལ་མི་རོལ་བར་བརྩོན་འགྲུས་ཁོ་ན་བསྐྱེད་ནུས་ན། བྱིས་པ་གླེན་པ་ཞིག་སྐྱེས་ཀྱང་ཆོག༽ལ་སོགས་པའི་གདམས་ཚིག་མང་པོ་ཡོད་པས་བལྟ་བས་ཆོག་མི་ཤེས་སོ།།
ཨ་རིའི་ཡ་ཧུ་དཱ་པ་མི་རིགས་ཀྱི་རྩོམ་མཁན་ཧྥེ་ལི་ཕུ·རོ་སིཡིས་ཁོའི་སྒྲུང་རིང >(༡༩༩༠)ནང་ལུན་ཏུན་གྲོང་ཁྱེར་དུ་བུད་མེད་འགའ་དང་མཉམ་དུ་བརྩེ་དུང་ཕྱོགས་ཀྱི་ཁ་བརྡ་གནང་བ་ཡིད་འཕྲོག་པོར་བྲིས་ཡོད་ཅིང་། ད་དུང་ཁོའི་སྒྲུང་རིང་གཞན >(༡༩༩༣)ཞེས་པར་ལྟ་ཚུལ་གཏན་ནས་མི་གཅིག་པའི་ཧྥེ་ལི་ཕུ·རོ་སི་གཉིས་བཞེངས་བསྐྲུན་མཛད་དེ། དེང་རབས་མིའི་ངོས་གཉིས་གཤིས་ཀའི་ཐད་གླེང་མོལ་བྱས་པ་བྲིས་འདུག གོང་ལྟར་གྱི༼འཛུལ་ཞུགས་རྣམ་པའི༽སྨྲ་བརྗོད་འདི་འདྲ་སྲོལ་རྒྱུན་སྒྲུང་གཏམ་དག་ལས་མཐོང་དུ་མེད།
དྲུག་པ། རྩོམ་ཆོས་བརྒལ་བའི་གློག་ཀླད་སྐད་ཆས་གྲུབ་པའི་སྨྲ་བརྗོད།
གློག་ཀླད་ཀྱི་ཁྱབ་རྒྱ་ཇེ་ཆེར་སོང་བ་དང་སྦྲགས། དྲ་བའི་རྩོམ་རིག་ཀྱང་རྐ་ལམ་བཤངས་པས་ཆུ་རྒྱུག་པ་ལྟར་འཕེལ་ཞིང་། རྩོམ་ཆོས་ལས་བརྒལ་བའི་གློག་ཀླད་སྐད་ཆར་དེང་རབས་གྲུབ་མཐའ་ཕྱི་མའི་སྒྲུང་གཏམ་པ་དག་གི་དོ་སྣང་ཐེབས། ཁོ་ཚོས་སྨྲ་བརྗོད་གསར་བ་དེ་ཉིད་བཀོལ་སྤྱོད་སྒོས་སྒྲུང་གཏམ་གྲུབ་པར་བྱས་ཡོད། E·L·ཌྷོ་ཁད་ཐྲོ་ཡིས >ནང་མིང་གི་ཚོགས་པ༣དང་མིང་ཚིག༡༢སྤྱད་དེ་དུས་རབས༢༠པའི་ལོ་རབ༦༠བའི་ཨ་རིའི་སྤྱི་ཚོགས་རྒྱབ་ལྗོངས་མཚོན་ཡོད་དེ།
(༡) Night ladder Window Scream penis
མཚན་མོ། སྐས། སྒེའུ་ཁུང་། སིད་འབོད། ཕོ་མཚན།
(༢) Patrol Mud Flare Mortar
སྐོར་ཞིབ། འདམ་རྫབ། མེ་ལྕེ། སྒྱོགས་ཆེན།
(༣) president Crowd Bullet
སྲིད་འཛིན། མི་ཚོགས། མདེའུ།
རིག་པ་ཞིབ་མོས་བརྟག་ཅིང་དཔྱད་ན། མིང་གི་ཚོགས་པ་འདི་གསུམ་པོའི་སྦས་དོན་གོ་སླ་བར་མཐོང་ཡོང་སྟེ།
(༡)ལོ་རབས༦༠བའི་ནང་། གཞོན་སྐྱེས་ལ་ལ་མཚན་མོར་སྐས་རིང་ཐོག་སྒེའུ་ཁུང་ནང་འགོས་ཏེ་བུད་མེད་ཚོར་བཙན་གཡེམ་བྱེད། བུད་མེད་ཚོས་ཕྱིར་རྒོལ་སིད་འབོད་སྒྲོག ལ་ལ་དམིགས་མེད་ངང་ཁྲོམ་སྲང་མྱུལ་ཞིང་གཏོར་བརླག་བརྒྱབ་ཏེ་མཐའ་མར་བྱས་ཉེས་བཟོས། (༢)ཡོ་ནན་དམག་འཁྲུག་བསྟན་པ་སྟེ། དམག་མི་ཚོས་འདམ་རྫབ་ཐོག་སྐོར་ཞིབ་བྱེད་དུས་སྒྱོགས་ཆེན་གྱིས་མདེའུ་འཕེན་སྐབས་འཕྱུར་བའི་མེ་ལྕེ།(༣)༡༩༦༣ལོར། སྲིད་འཛིན་སྔོན་མ་ཁིན་ནེ་ཏི་ཉིད་ཏཱ་ལ་སིའི་འདེམས་བསྐོའི་བྱ་འགུལ་ཁྲོད་དུ་ཞུགས་སྐབས། འཚུབ་རྒྱག་ཆེ་བའི་མི་ཚོགས་ཀྱི་ཁྲོད་ནས་མདེའུས་ལྐོག་གསོད་བྱེད་པ། མིང་ཚིག་འདི༡༢པོ་དབྱིན་ཇིའི་བརྡ་སྤྲོད་ཀྱི་ལམ་ནས་ཕྲེང་བར་སྦྲེལ་མེད་ན་ཡང་། ཀློག་པ་པོར་བསམ་གཞིག་གཏོང་སའི་བར་སྟོང་ཞིག་བྱིན་ཏེ་རང་རང་གི་ཀླད་པའི་ནང་ནས་དེ་ཚོ་བདག་གཅིག་ཏུ་འབྲེལ་དགོས་པར་བསྟན། སྨྲ་བརྗོད་འདི་རིགས་གློག་ཀླད་སྐད་ཆའི་ཁྲོད་ནས་གོ་བ་བསྐྱེད་རྒྱུ་ཡོད་པ་མ་ཟད། ཀློག་པ་པོའི་ཚུར་སྣང་སྨྲ་བའི་ཤུགས་རྐྱེན་ཀྱང་ཐེབས་སྲིད། འདི་ལས་ང་ཚོས་རྩོམ་རིག་དང་སྐད་བརྡ་རིག་པའི་བར་གྱི་འདྲེས་མདོ་གསར་བ་ཞིག་རྟོགས་ཐུབ།
མདོར་དྲིལ་ན། ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་དུ་འདི་འདྲའི་དམིགས་བསལ་སྨྲ་བརྗོད་གསར་བ་མང་དུ་ཡོད་པས། ཀློག་པ་པོའི་བསམ་བློ་ཡང་སྐད་ཆ་འདིའི་བརྡ་རྟགས་མ་ལག་ཁྲོད་འཛུལ་ཞུགས་བྱེད་ཐུབ་སོང་ཚེ། ད་གཟོད་རྩོམ་ཆོས་འབྱོངས་ཀློག་སྒོས་ཕུགས་ཀྱི་གབ་དོན་བསློགས་ཐུབ་བོ།
ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་མཁན་དག་གིས་དེང་རབས་གྲུབ་མཐའི་མཛེས་རིག་རྩ་ལག་གི་ལྕགས་སྒྲོག་གཏོར་ཏེ། ཡང་སྙིང་འདུ་ཤེས་ཀྱི་གནམ་འོག་དབང་བསྒྱུར་ཀྱང་མགོ་རྟིང་བསློག དེ་ལས་ཀྱང་བརྡ་འཕྲིན་དུས་རབས་ཀྱི་དགོས་མཁོར་གཞིག་ནས་མང་བྱིངས་རིག་གནས་ལས་བཀོལ་ཏུ་རུང་བའི་སྒྱུ་རྩལ་མཚོན་ཐབས་སྡུད་ལེན་སྒོས་རང་ཉིད་ཀྱི་གསར་རྩོམ་དཔེ་དབྱིབས་དང་དོན་བརྗོད་སྨྲ་བརྗོད་གྲུབ་ཡོད། ཁོ་ཚོའི་གསར་རྩོམ་སྲོལ་རྒྱུན་གྱི་མཚམས་ཐིག་ལས་རིང་དུ་བརྒལ་ཏེ། རྩོམ་ལུས་གཞན་པའི་མངའ་ཁོངས་སུ་བསྲིངས་འདུག སྲོལ་རྒྱུན་སྒྲུང་གཏམ་གྱི་ཐིག་ལམ་དྲང་མོའི་དོན་བརྗོད་དཔེ་དབྱིབས་དེ་ཐིག་ལམ་མ་ཡིན་པའི་དོན་བརྗོད་དཔེ་དབྱིབས་གྱིས་ཚབ་བྱས། རྩོམ་ལུས་ལ་རྒོལ་བ་དང་དཔའ་བོར་རྒོལ་བ་དེ་ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་གྱི་གསར་རྩོམ་དཔེ་དབྱིབས་གྱི་ཁྱད་ཆོས་གཙོ་བོར་གྱུར། དེས་སྲོལ་རྒྱུན་གྱི་སྒྱུ་རྩལ་རྣམ་པ་རྩ་སློག་དང་སྒྲིག་གཏོར་གོ་རིམ་ཁྲོད་སུན་དགག་དང་མཉམ་བསྲེས། ནང་ཁོངས་ཅན་དང་གཏན་ཁེལ་མིན་པ་སོགས་རང་ཉིད་ཀྱི་ཁྱད་ཆོས་ཞོར་དུ་གྲུབ་པར་བྱས་འདུག སྒྲུང་གཏམ་གཅིག་ལ་གསར་རྩོམ་དཔེ་དབྱིབས་གཅིག་ལས་སྤྱད་མེད་ཀྱང་། དོན་བརྗོད་སྨྲ་བརྗོད་མང་དུ་སྤྱད་ཡོད། འདི་ཉིད་རྩོམ་མཁན་གྱི་རང་འདོད་རང་བཞིན་དང་གཏན་ཁེལ་མེད་པའི་རང་བཞིན་དང་འབྲེལ་བ་དམ་ཟབ་ཡོད། རྩོམ་པ་པོས་གསར་རྩོམ་ནི་སྐད་ཆའི་རོལ་རྩེད་ཅིག་ཏུ་བཞག་སྟེ། རྩོམ་ཆོས་གཞི་སྒྲིག་བྱེད་ཀྱིན་པའི་སྐབས་སྐད་ཆར་གཙོ་ཕལ་མི་འབྱེད་པར་གང་བདེར་སྤྱད་ཡོད་པས། ཀློག་པ་པ་པོས་ཀྱང་ཟུར་གང་རུང་ནང་གོ་སླ་མོའི་ངང་རྩོམ་ཆོས་གསེད་འགྲོལ་ཐུབ་པར་བྱས།
འོན་ཀྱང་། ཨ་རིའི་དེང་རབས་གྲུབ་མཐའ་ཕྱི་མའི་རྩོམ་མཁན་དག་གིས་ཕྱི་དོན་གྱི་ལམ་ནས་དངོས་ཡོད་འཇིག་རྟེན་མཚོན་པ་མིན་པར། ཁོ་ཚོས་རྟག་པར་སེམས་གཙོ་རིང་ལུགས་ཀྱི་ངོས་ཐད་ནས། རང་ཉིད་ཀྱི་ཤེས་རབ་དང་བློ་གྲོས་རྩལ་ཏུ་སྤྲུགས་པ་བརྒྱུད། གཏན་ཁེལ་མ་ཡིན་པའི་སྐད་ཆའི་བརྡ་རྟགས་བརྒྱུད་ནས་རྟོག་བཏགས་ཀྱི་འཇིག་རྟེན་ཞིག་བློས་བསླངས་བྱས་ཏེ་དངོས་ཡོད་འཇིག་རྟེན་གྱི་ཁ་འཐོར་དང་འཆལ་འཆོལ། སྨྱོན་གཟུགས་གསལ་སྟོན་མཛད། ཁོ་ཚོའི་བརྩམས་ཆོས་ལས་ཆབ་སྲིད་རུལ་སུངས་དང་སྤྱི་ཚོགས་ཚུལ་མིན། ཀུན་སྤྱོད་བཙོག་འགྱུར་ཐད་ཚད་འདྲ་མིན་གྱི་སྒོ་ནས་དགག་སྒྲུབ་དང་ངོ་བཤུས་མཛད་ཡོད། མཚམས་རེར་རྩེད་དགོད་ཀྱི་རྣམ་པས་དངོས་ཡོད་རིང་ལུགས་ཀྱི་རྔམ་ཟིལ་སྟོན། སྐབས་རེར་སྤྲོ་གར་ཐབས་རྩལ་གྱིས་མིར་དགོད་སྒྲ་དང་འགྲོགས་པའི་མིག་ཆུ་སློང་། ལན་རེར་སྐྱོ་གར་གྱིས་མཇུག་བསྡུས་ཏེ་མིའི་ལུས་སྟེང་གི་བ་སྤུ་གྱེན་དུ་གཟེངས་པར་བྱེད་པས། ཀྱ་ཀྱུ་དང་གབ་སྦེད་གྱི་ངང་ཚུལ་དེ་སྒྱུ་འཕྲུལ་དང་འདྲ་བར་གོ་ཁག་པར་གྱུར། དེ་ལྟ་བས་ན་ཁོ་ཚོའི་རྫུན་ཀོང་འདྲེས་མའི་ངོ་གདོང་གི་མདུན་ནས། ཀློག་པ་པོར་ཉམས་ཞིབ་ལེན་པའི་སེམས་ཤུགས་དྲག་པོ་དང་། བསམ་གཞིག་རྣོ་ལ་བརྡར་བའི་བརྩོན་འགྲུས་ལེགས་པོ་ཡོད་ཚེ་གདོང་འབག་རིམ་པར་བཤུ་བ་ཡང་བསྒྲུབ་དཀའ་བའི་ལས་ཤིག་ཅི་ལ་ཡིན་ཨང་།།
༢༠༡༠ལོའི་ཟླ༣པའི་ཚེས༡༠ཉིན་བསྒྱུར་ཚར་ཏོ།།
མཆན།
_____________
1 རྗོ་སེ་ཧྥུ·ཧེ་ལཱེར།(JosephHeller,1923—1999) ཨ་རིའི་རྩོམ་མཁན་སྟེ་ཁ་མཚར་ནག་པོའི་གྲུབ་མཐའི་སྲོལ་གཏོད་པ། བརྩམས་ཆོས་ལ >སོགས་འདུག
2 རྗེམ་སོན།(F. R. Jameson,1934—) ཨ་རིའི་མར་ཁེ་སི་རིང་ལུགས་དགག་སྒྲུབ་མཁན་དང་གཞུང་ལུགས་མཁན། རིག་རྩལ་དགག་སྒྲུབ་མཁན། བརྩམས་ཆོས་ལ >སོགས་འདུག
3 E.L·ཌྷོ་ཁད་ཐྲོ(E.L.Doctorow ,1931—) ཨ་རིའི་དེང་རབས་རྩོམ་མཁན། བརྩམས་ཆོས་ལ་ལོ་རྒྱུས་སྒྲུང་གཏམ >སོགས་ཡོད།
4 རཱོ་བྷེར་ཐྲི་ཁཱོ་བེར(RobertCoover,1932—) ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་མཁན། བརྩམས་ཆོས་ལ >སོགས་ཡོད།
5 དྷོན·ཏེ་ལི་ལཱོ(Don DeLillo,1936—) ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་མཁན། བརྩམས་ཆོས་ལ >སོགས་ཡོད།
6 ཁུར་ཐྲི·བོན་ནེ་གྷི་ཐ(Kurt Vonnegut,1922—2007) ཨ་རིའི་ཁ་མཚར་ནག་པོའི་འཐུས་ཚབ་རྩོམ་མཁན། བརྩམས་ཆོས་ལ >སོགས་ཡོད།
7 ཨུ་སེ་ལཱ· ལེ་ཀིན(Ursula Le Guin,1929—)ཏོའོ་ལུགས་བསམ་བློས་ཤུགས་རྐྱེན་ཐེབས་པའི་ཨ་རིའི་དེང་རབས་གྲུབ་མཐའ་ཕྱི་མའི་རྩོམ་མཁན། བརྩམས་ཆོས་ལ >སོགས་ཡོད།
8 བོ་ལཱ་ཏི་མིར·ན་བྷོ་ཀོབ(Vladimir Nabokov,1899—1977)ཨ་རིའི་སྒྲུང་གཏམ་མཁན་དང་སྙན་ངག་པ། རྩོམ་རིག་དགག་སྒྲུབ་མཁན། ལོ་ཙཱ་མཁན། བརྩམས་ཆོས་ལ >སོགས་ཡོད།
9 ཐོ་ཉིས·མོ་རཱི་སོན(Toni Morrison,1931—)ཨ་རིའི་དེང་རབས་གྲུབ་མཐའ་ཕྱི་མའི་རྩོམ་མཁན། བརྩམས་ཆོས་ལ >སོགས་ཡོད།
10 ནོར་མན·མའི་ལེར(Norman Mailer,1923—)ཨ་རིའི་དེང་རབས་གྲུབ་མཐའ་ཕྱི་མའི་རྩོམ་མཁན། བརྩམས་ཆོས་ལ >སོགས་ཡོད།
11 ཨེ་ཞི་མེལ·རེ་ཌྷི(Ishmael Reed,1938—)ཨ་རིའི་དེང་རབས་གྲུབ་མཐའ་ཕྱི་མའི་མི་ནག་རྩོམ་མཁན། བརྩམས་ཆོས་ལ >སོགས་ཡོད།
12 ཏོ་ནྰ་ཏི·བྷར་སྰེམ(Donald Barthelme,1931—1989)ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་མཁན། བརྩམས་ཆོས་ལ >སོགས་ཡོད།
13 ཐང་ཐིན་ཐིན(Maxine Hong Kingston,1940—)ཀྲུང་རྒྱུད་ཨ་རིའི་དེང་རབས་གྲུབ་མཐའ་ཕྱི་མའི་བུད་མེད་རྩོམ་མཁན། བརྩམས་ཆོས་ལ >སོགས་ཡོད།
14 ལའོ་རིས·ཨན་དྷེ་སོན(Laurie Anderson,1947—)ཨ་རིའི་ཚན་རྩལ་རྩོམ་མཁན། བརྩམས་ཆོས་ལ >སོགས་ཡོད།
15 ལྦེ་ལིམ·གྷ་ཏིས(William Gaddis,1922—1998) ཨ་རིའི་རྩོམ་མཁན། བརྩམས་ཆོས་ལ >སོགས་ཡོད།
16 ཧྥེ་ལི་ཕུ·རོ་སི(philip Roth,1933-) ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་མཁན། བརྩམས་ཆོས་ལ >སོགས་ཡོད།
༼བྱམས་ཕྲུག་གིས་བསྒྱུར༽
(མཆོད་མེ་དྲ་བའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
རྒྱ་ནག་གི་སྐད་གྲགས་ཆེ་བའི་པེ་ཅིན་ཆིན་ཧཱ་སློབ་ཆེན་ནང་དུ་རིག་གནས་གསར་བརྗེ་ལོ་རྒྱུས་སློབ་ཚན་མེད་པ་བཟོས་ཏེ་རིག་གནས་གསར་བརྗེ་ལོ་རྒྱུས་སློབ་དཔོན་ལ་སློབ་ཚན་ཁྲིད་མི་དགོས་པ་བྱས་ཡོད་འདུག
ཁ་སང་ཧྲང་ཧེ་བ་ཞེས་པའི་གསར་ཁང་གིས་གནས་ཚུལ་སྤེལ་གསར་ལྟར་ན། རྒྱ་ནག་ཆིན་ཧྭ་སློབ་གྲྭ་ཆེན་མོའི་ལྟ་གྲུབ་སྡེ་ཚན་གྱི་སློབ་དཔོན་ཆེན་མོ་ཐཱང་ཧྲོ་ཅེ་(Tang Shaojie)ཡིས་དེ་གའི་སློབ་ཆེན་དུ་སྔོན་ཆད་རིག་གནས་གསར་བརྗེ་ལོ་རྒྱུས་སློབ་ཁྲིད་བྱེད་ཀྱི་ཡོད་པ་དང་། ད་ལོའི་སློབ་སྐབས་འདིར་ཡང་ཁོང་གིས་བསྐྱར་དུ་སློབ་ཚན་དེ་འཁྲིད་རྒྱུའི་འཆར་གཞི་ཡོད་ཀྱང་། སློབ་གྲྭའི་ངོས་ནས་ད་ལོའི་དབྱར་ཀའི་སློབ་སྐབས་མགོ་འཛུགས་མ་བྱས་སྔོན་གྱི་བདུན་གཅིག་ནས་སློབ་ཚན་དེ་མེད་པ་བཟོས་ཡོད་འདུག
སློབ་དཔོན་ཐཱང་གིས་རྒྱ་ནག་གི་གོ་ལའི་དུས་བབ་ལ་ “ ང་ལ་སློབ་ཚན་དེ་མེད་པ་བཟོས་པའི་སྐོར་ཟླ་ ༧ པའི་ཚེས་ ༡ ཉིན་བཤད་སོང་ཡང་། སློབ་གྲྭས་གནས་ཚུལ་དེ་ཟླ་ ༧ པའི་ཚེས་ ༣ ཉིན་བར་ཕྱི་ལ་བསྒྲགས་མ་སོང་།” ཞེས་བརྗོད།
སློབ་ཚན་དེ་ཐོག་མར་ ༡༩༩༥ ལོར་ “རིག་གནས་གསར་བརྗེ་ལོ་རྒྱུས་” ཞེས་པའི་ཁ་བྱང་འོག་ཐོན་ཡོད་པ་དང། སློབ་དཔོན་ཐཱང་གིས་ ༢༠༠༦ ལོ་ནས་སློབ་ཚན་དུ་ཁྲིད་ཆོག་པར་བཀའ་འཁྲོལ་ཞུས་ཡོད་ཀྱང་། སློབ་གྲྭའི་ངོས་ནས་ཁོའི་སྙན་ཞུ་དེར་དུས་ཡུན་རིང་པོར་ངོས་ལེན་བྱས་མེད་ཅིང་། དེ་རྗེས་ ༡༩༦༦ དང་ ༡༩༦༧ བཅས་སུ་ཁོས་སློབ་ཚན་དེའི་མིང་བརྗེ་བོ་བརྒྱབ་སྟེ། རིག་གནས་གསར་བརྗེ་ཞེས་པ་ལས་ “གསར་བརྗེ།” ཞེས་པའི་ཚིག་དེ་བླངས་ཏེ་ “རྒྱ་ནག་གི་རིག་གནས་ལོ་རྒྱུས།” ཞེས་པར་བསྒྱུར་ཏེ་ཆིན་ཧཱ་སློབ་ཆེན་ནང་སློབ་ཁྲིད་བྱེད་ཐུབ་པ་བྱུང་ཡོད་འདུག
ད་ལྟ་སློབ་དཔོན་ཐཱང་གིས་རིག་གནས་གསར་བརྗེ་ལོ་རྒྱུས་དེ་སློབ་ཁྲིད་བྱེད་མ་བཅུག་ཚེ་ཁོང་གིས་འུར་ཟིང་དང་རྙོག་འཛིང་གི་དུས་ཚོད་ནང་གི་རྒྱ་ནག་གི་ལོ་རྒྱུས་གང་ཡང་ཁྲིད་ཐུབ་ཀྱི་མེད་ཅེས་བརྗོད་ཡོད་འདུག
གོ་ལའི་དུས་བབ་ཀྱིས་དེ་གའི་སློབ་ཆེན་གློག་ཀླད་སྡེ་ཚན་གྱི་སློབ་མ་ནཱེ་ཞིན་ཛི་(Niu Xingzhi)ལ་སྐད་ཆ་དྲིས་པར། ཁོས་ ༢༠༡༥ ལོར་དགེ་རྒན་ཐཱང་གི་རིག་གནས་གསར་བརྗེའི་སློབ་ཚན་དུ་ཕྱིན་པའི་སྐོར་ལ་ “ ཐཱང་གིས་སློབ་ཚན་ཁྲིད་སྟངས་སྣ་འཛོམས་རང་བཞིན་ཅན་ཞིག་འཁྲིད་ཀྱིན་འདུག རིག་གནས་གསར་བརྗེ་སྐོར་གྱི་བརྙན་ཐུང་དང་གླུ་གཞས། མི་སྒེར་གྱི་ལོ་རྒྱུས་དང་སྐབས་དེའི་གློག་བརྙན། དེ་བཞིན། རྗོར་རྗི་ཨོ་རོལ་(George Orwell)གྱི་(༡༩༨༤)ཞེས་པའི་དཔེ་དེབ་ཀྱི་བརྙན་སོགས་བསྟན་ཏེ་སློབ་ཚན་དུ་འཁྲིད་ཀྱི་འདུག”ཅེས་བརྗོད་ཡོད་པ་རེད། ཁོས་ད་དུང་ “ཐཱང་གིས་ལོ་ངོ་ ༤༠ སྔོན་གྱི་རྒྱ་ནག་ནང་གི་འཚོ་བ་སྐྱེལ་སྟངས་སོགས་ཀྱི་རྣམ་པ་སྣུམ་མཚོན་རི་མོའི་ལམ་ནས་ཇི་བཞིན་བྲིས་ཡོད་སྟབས། ཁོང་ལ་སློབ་ཚན་དེ་འཁྲིད་སྤེལ་བྱེད་དུ་མི་འཇུག་པའི་རྒྱུ་མཚན་དེར་ཐུག་ཡོད་པ་རེད།” ཅེས་བརྗོད་འདུག
ལོ་སྔོན་མར། མའོ་ཙི་ཏུང་ལོ་ ༡༢༣ གྱི་སྐྱེས་སྐར་ཉིན་ཧྲན་ཏུང་(Shandong University)གཙུག་ལག་སློབ་གཉེར་ཁང་གི་སློབ་དཔོན་(Deng Xiangchao)ཡིས་སྤྱི་ཚོགས་དྲ་ལམ་དུ་མའོ་ཡི་རིག་གནས་གསར་བརྗེ་ཡིས་མི་མང་ས་ཡ་མང་པོའི་ཚེ་སྲོག་འཕྲོག་ཡོད་ཅེས་མའོ་ལ་སྡུག་དམོད་བྱས་ཡོད་སྟབས། སྐད་ཆ་དུམ་བུ་དེ་ལ་བརྟེན་ནས་མའོ་རིང་ལུགས་པ་ཚོས་དེ་མ་ཐག་ངོ་རྒོལ་ཁྲོམ་སྐོར་བྱས་ཡོད་པ་མ་ཟད། གཙུག་ལག་སློབ་གཉེར་ཁང་གི་དམར་ཤོག་ཚོགས་པའི་ལྷན་ཚོགས་ཀྱིས་སྐད་ཆ་དེས་སྤྱི་ཚོགས་ལ་ཤུགས་རྐྱེན་ངན་པ་ཐེབས་ཡོད་སྐོར་བརྗོད་དེ་སློབ་དཔོན་ཁོང་དངོས་སུ་མེ་བསྲེགས་བཏང་ཡོད། དོན་རྐྱེན་དེ་བྱུང་ནས་བདུན་གཅིག་གི་རྗེས་སུ་ཧི་པེ་(Hebei)གྲོང་ཁྱེར་གྱི་སློབ་དཔོན་ཞིག་གིས་ཀྱང་སྤྱི་ཚོགས་དྲ་ལམ་དུ་མའོ་ལ་གདོན་འདྲེ་ཞེས་སྡུག་དམོད་བཏང་ཡོད་པ་རེད།
རྒྱ་ནག་པ་མང་པོ་ཞིག་གིས་ད་ལྟའང་མའོ་ལ་རླབས་ཆེ་བའི་གསར་བརྗེ་བ་ཞེས་བརྩི་བཀུར་བྱེད་བཞིན་ཡོད་ལ། ཁོ་རང་གི་ལས་ཀ་ཡག་པོ་རྐྱང་བསྒྲགས་པ་ལས་སྡུག་ཕྱོགས་རྣམས་གཡུག་རྐྱང་བྱེད་བཞིན་ཡོད། དམར་ཤོག་ཚོགས་པས་མའོ་ཡི་འདས་སྐར་ཞིག་དང་བསྟུན་ཏེ་མའོ་ཡི་ལས་ཀ་བྱས་པ་ལས་བརྒྱ་ཆ་ ༧༠ ཞིག་འགྲིག་པ་དང་། བརྒྱ་ཆ་ ༣༠ ནོར་འཁྲུལ་ཤོར་ཡོད་པར་བརྗོད་ཡོད་པ་རེད།
གང་ལྟར། རྒྱ་ནག་གཞུང་ཕྱོགས་ནས་མའོ་ཡི་འབྱོར་མེད་གྲལ་རིམ་རིག་གནས་གསར་བརྗེའི་སྐོར་གང་ཡང་ཤོད་ཀྱི་མེད་ཀྱང་། ན་ནིང་རིག་གནས་གསར་བརྗེ་བྱུང་ནས་ལོ་འཁོར་ ༥༠ འཁོར་བའི་དུས་དྲན་སྐབས་རྒྱ་ནག་མི་མང་ཉིན་རེའི་གསར་ཁང་(People’s Daily)གི་རྩོམ་སྒྲིག་པས་ཁུ་སིམ་པའི་གནད་དོན་དེ་ཐག་ཆོད་པོས་ངང་ནས་དཀྲོག་ཡོད་པ་རེད།
རྩོམ་སྒྲིག་པས་ “ང་ཚོས་དེ་རིང་བསྐྱར་དུ་བཤད་རྒྱུར། རིག་གནས་གསར་བརྗེ་དེ་ད་ལྟ་རྒྱ་ནག་ནང་འབྱུང་སྲིད་པ་མ་རེད་ལ། མ་འོངས་པར་ཡང་འབྱུང་ཐུབ་ཀྱི་མ་རེད། དེ་རིང་གི་རྒྱ་ནག་ནང་དུ་རིག་གནས་གསར་བརྗེ་འབྱུང་སའི་ས་ཁོད་ཅིག་མེད།” ཅེས་སོགས་འཁོད་ཡོད་འདུག དེ་ལྟར་ན། དེ་རིང་གི་རྒྱ་ནག་ནང་དུ་རིག་གནས་གསར་བརྗེ་སྐོར་ལ་སློབ་ཁྲིད་བྱེད་སའི་ས་ཁོད་ཀྱང་མེད་པ་རེད།
རྒྱ་ནག་ནང་དུ་ད་ལྟ་ད་དུང་མའོ་ལ་ཁ་ཞེ་གཉིས་མེད་ཀྱིས་དགའ་ཞེན་བྱེད་མཁན་ཧ་ཅང་མང་ལ། མང་ཆེ་བ་ཞིག་མའོ་ཡི་རིག་གསར་མ་བྱུང་སྔོན་གྱི་གཡོག་པོ་དང་དབུལ་བོའི་རིགས་ཀྱི་ཁྱིམ་རྒྱུད་དང་བུ་རབས་ཚ་རྒྱུད་ཡིན་ལ། ན་ནིང་མའོ་ཡི་སྐྱེས་ཡུལ་ཧོ་ནན་གྲོང་ཁྱེར་དུ་གསེར་སྐུ་ལས་གྲུབ་པའི་མོའུ་ཡི་འདྲ་གཟུགས་མཐོ་ཚད་ལ་རྨིད་ ༣༦ ཡོད་པ་ཞིག་བཞེངས་བསྐྲུན་བྱས་ཡོད།
གསར་འགོད་པ། སངས་རྒྱས་དཀོན་མཆོག


text:
༈ སེབཱ་གྲཱམ་དུ་གསུང་བཤད་ཁག་གནང་བ།
༄༅།། སློབ་དཔོན་ཟམ་གདོང་རིན་པོ་ཆེ་མཆོག་ ༢༠༡༦ ཕྱི་ཟླ་ ༡༢ ཚེས་ ༡༨ ཉིན་གྲོང་ཁྱེར་པུ་ཎེ་ནས་མོན་གོར་དུ་བདེ་འཁོད་དང་། དེ་ནས་ ༢༠༡༦ ཕྱི་ཟླ་ ༡༢ ཚེས་ ༢༧ ཉིན་བེམ་གཱྃབ་དང་མུམྦཱཨཱི་བརྒྱུད་དིལླཱིར་འབྱོར། ༢༠༡༦ ཕྱི་ཟླ་ ༡༢ ཚེས་ ༢༨ ཉིན་དིལླཱི་ནས་ནཱག་པུར་བརྒྱུད་ཝརྡྷཱ་རྫོང་གི་ས་གནས་སེབཱ་གྲཱམ་དུ་ཉིན་རྒྱབ་འབྱོར། དེ་ཉིན་ཕྱི་དྲོ་གུ་བཱ་ཧཱ་ཊཱི་ནས་ཕེབས་པའི་ཉམས་ཞིབ་སློབ་གཉེར་བ་སྐུ་ཞབས་ནཱིལ་གཽཏམ་ལ་བཅར་འདྲིའི་དུས་ཚོད་བསྩལ་བར། བདག་ཉིད་ཆེན་པོ་གཱཾདྡྷཱིའི་ལྟ་གྲུབ་དང་དགོངས་ཚུལ་དང་འབྲེལ་བའི་གནད་དོན་དུ་མའི་ཐོག་བཅར་འདྲི་ཞུས།
༢༠༡༦ ཕྱི་ཟླ་ ༡༢ ཚེས་ ༢༩ ཉིན་སེབཱ་གྲཱམ་དུ་རྟེན་གཞི་བྱས་པའི་གཱཾདྡྷཱིའི་ལྟ་གྲུབ་སློབ་གཉེར་ཁང་གི་གོ་སྒྲིག་འོག་རྒྱ་གར་རྒྱལ་ཡོངས་གཙུག་ལག་སློབ་ཁང་གི་སློབ་གཉེར་བའི་ “གཱཾདྡྷཱིའི་འཆར་སྣང་གི་རྒྱ་གར་རང་དབང་” ཞེས་པའི་བདུན་གཅིག་གི་ཟབ་སྦྱོང་ཐོག་སྔ་དྲོ་ཚོགས་ཐེངས་གཉིས་རིང་ “ཅིའི་ཕྱིར་རང་ངོ་ཤེས་དགོས་པ་དང་། དེའི་ཕྱོགས་སུ་གོམ་པ་སྤོ་ཐབས་” ཞེས་པའི་བརྗོད་གཞིའི་ཐོག་ཨིན་སྐད་ནང་གསུང་བཤད་གནང་ཡོད། དེའང་ཐོག་མར་སློབ་དཔོན་ཆེན་པོ་རཱམ་ཅནྡྲ་པྲདྷཱན་གྱིས་རིན་པོ་ཆེར་ཁཱ་དཱིའི་རས་གོས་དང་། ཁཱ་དཱིའི་སྐུད་པའི་ཕྲེང་བ། དེ་བཞིན་བེ་ཏའི་འབྲས་བུ་བཅས་ཕུལ་ཏེ་དགའ་བསུ་དང་། སློབ་ཁང་གི་འཛིན་སྐྱོང་འགན་འཛིན་སྐུ་ཞབས་སི་བི་ཇོ་སེཕ་ནས་རིན་པོ་ཆེའི་ངོ་སྤྲོད། སློབ་ཁང་གི་ངེས་སྟོན་པ་བྷརཏ་མཧོདཡ་ནས་རིན་པོ་ཆེ་དང་འབྲེལ་བའི་མྱོང་ཚོར་གསུངས། དེ་ནས་རིན་པོ་ཆེས། ཨིན་སྐད་ཡག་པོ་མ་ཤེས་པ་དང་། བརྗོད་གཞི་དཀའ་བ། གྲ་སྒྲིག་གནང་རྒྱུ་མ་བྱུང་བ་བཅས་བཅད་མཚམས་གསུམ་གྱི་ཐོག་ནས་ཁག་པོ་ཡིན་ཚུལ། རྒྱ་གར་ལ་ཆབ་སྲིད་རང་དབང་ཐོབ་ཀྱང་། སྐད་ཡིག་གི་རང་དབང་ཐོབ་མེད་ལུགས། རྒྱ་གར་ནང་ཤེས་ཡོན་ཐོག་རཱ་དྷཱ་ཀྲྀཥྞ་ལྷན་ཚོགས་ནས་ཨཱཅཱརྱ་རཱམ་མཱུརྟི་ལྷན་ཚོགས་བར་ལྷན་ཚོགས་མང་པོ་བཙུགས་ཀྱང་རྒྱབ་གཉེར་རྣམས་ལག་བསྟར་མེད་ཚུལ། འདི་ལ་ Workshop བཏགས་འདུག་ཀྱང་མཉམ་རུབ་ཀྱིས་འཚོལ་ཞིབ་ (Joint enquiry) ཅེས་བརྗོད་རྒྱུ་ཡིན་ཚུལ། དེས་ན་དེའི་ཐོག་དང་ཐོག་ནས་ལན་འདེབས་བྱ་རྒྱུ་མིན་པར་དེའི་ཕྱོགས་སྟོན་ཙམ་བྱ་རྒྱུ་ཡིན་ཚུལ། རྟག་ཏུ་དྲི་བ་དང་ལྷན་དུ་གནས་དགོས་པ་ལས་གྲུབ་དོན་ནམ་ལན་ལ་བྲེལ་འཚུབ་མི་གནང་བ། དྲི་བའི་ནང་གནས་ཐུབ་ན་སོ་སོའི་སེམས་དེ་རྟག་ཏུ་ཤེས་འདོད་དང་གྲུང་པོར་གནས་པ། གྲུབ་དོན་ལ་རྔམས་ན་སློབ་སྦྱོང་གི་བྱེད་རིམ་འགག་འགྲོ་བ། དེས་ན་གཟུ་བོར་གནས་པའི་བསམ་བློ་ཞིག་དགོས་ཚུལ། རང་ངོ་ཤེས་ན་ང་སུ་ཡིན་པ་དང་། ང་གང་གི་ཆེད་དུ་ཡིན་པ། ངའི་འཇིག་རྟེན་ཡོངས་ལ་འཁྲི་བའི་ལས་འགན་གང་ཡིན་པ་ཤེས་རྟོགས་ཡོང་ཚུལ། རང་ཉིད་དང་འཇིག་རྟེན་སྤྱི་ཡོངས་དབར་གྱི་འབྲེལ་བ་ཇི་ལྟར་ཡོད་ཚུལ། ཆོས་ཁས་ལེན་མཁན་དང་མི་ལེན་མཁན་གཉིས་ཀར་རང་ངོ་ཅིའི་ཕྱིར་ཤེས་དགོས་ཚུལ། ཕྱི་ནང་གི་གྲུབ་མཐའ་སྨྲ་བ་སོ་སོའི་ང་འདོད་ཚུལ། གང་ཟག་སྒེར་ཡོངས་ལ་གཅིག་མཐུན་གྱིས་ཁྱབ་པའི་གནས་ཚུལ་གང་དང་གང་ཡིན་པ། དེ་བཞིན་གང་ཟག་སྒེར་སོ་སོར་དམིགས་བསལ་གྱི་ཁྱད་ཆོས་གང་དང་གང་ཡོད་ཚུལ། ང་ཤེས་དགོས་པའི་གནད་འགག་གང་ལ་ཐུག་ཚུལ་སོགས་རྒྱས་པར་གསུངས་རྗེས་དྲི་བ་ཁག་ལ་ལན་འདེབས་ཞིབ་ཕྲ་གནང་མཐར། སློབ་ཁང་གི་ངེས་སྟོན་པ་མཆོག་ནས་ཐུགས་རྗེ་ཆེ་ཞུའི་གསུང་བཤད་གནང་། ད་རེས་ཀྱི་ཟབ་སྦྱོང་འདིའི་ནང་རྒྱ་གར་གྱི་མངའ་སྡེ་ཁག་ཉི་ཤུ་ཙམ་དང་བལ་ཡུལ་བཅས་ནས་གཙུག་ལག་སློབ་ཁང་གི་སློབ་གཉེར་བ་ཕེབས་པ་མ་ཟད། ཉེ་འཁོར་གྱི་གཱཾདྡྷཱིའི་ཚོགས་པ་ཆེ་ཁག་གི་མཛད་གཙོ་རྣམ་པའང་ཕེབས་འབྱོར་འདུག
༢༠༡༦ ཕྱི་ཟླ་ ༡༢ ཚེས་ ༣༠ ཉིན་སྔ་དྲོ་གཱཾདྡྷཱིའི་ལྟ་གྲུབ་སློབ་གཉེར་གི་ངེས་སྟོན་པ་བྷརཏ་མཧོདཡ་ནས་ཟབ་སྦྱོང་སྐོར་ངོ་སྤྲོད་ཐུང་ཙམ་གནང་རྗེས། རིན་པོ་ཆེས་རྒྱ་གར་རྒྱལ་ཡོངས་གཙུག་ལག་སློབ་ཁང་གི་སློབ་གཉེར་བའི་ཟབ་སྦྱོང་ “གཱཾདྡྷཱིའི་འཆར་སྣང་གི་རྒྱ་གར་རང་དབང་” གི་མཇུག་བསྡོམས་གསུང་བཤད་ཧིན་སྐད་ཐོག་གནང་སྟེ། རྒྱ་གར་རང་དབང་ཞེས་པ་དེབ་ཆུང་ཞིག་ཡིན་རུང་། གཱཾདྡྷཱིའི་དགོངས་ཚུལ་སྙིང་དོན་དེ་ནས་རྟོགས་ཚུལ། དེབ་ཆུང་དེ་ནི་མི་ཚེ་ཧྲིལ་པོར་སློབ་སྦྱོང་བྱ་རྒྱུ་ཞིག་ཡིན་ཚུལ། གཱཾདྡྷཱིའི་གསུང་འབུམ་རྒྱ་ཆེ་བས་ཚང་མ་ཀློག་ཐབས་བྲལ་རུང་། རྒྱ་གར་རང་དབང་ཀློག་ན་ནང་དོན་གལ་ཆེ་རྣམས་རྟོགས་ཐུབ་ཚུལ། གཱཾདྡྷཱིའི་དགོངས་ཚུལ་ལ་མོས་མཐུན་ཡོད་མཁན་རྣམས་ཀྱིས་ཀྱང་ཐོག་མ་ཁོང་གི་དགོངས་ཚུལ་ལེགས་པར་ཤེས་དགོས་པ་ལས། དེ་མིན་རྨོངས་དད་དུ་ཆགས་ཉེན་ཡོད་ཚུལ། གཱཾདྡྷཱིའི་དགོངས་ཚུལ་ལ་མོས་མཐུན་མེད་མཁན་རྣམས་ཀྱིས་ཀྱང་ཐོག་མ་ཁོང་གི་དགོངས་ཚུལ་ལེགས་པར་ཤེས་དགོས་པ་ལས། དེ་མིན་རིགས་པའི་རྗེས་འབྲང་ཅན་ཞིག་མིན་ཚུལ། གཱཾདྡྷཱིའི་དགོངས་ཚུལ་རྣམས་ཤེས་པ་ལས་སྒེར་ལ་ཁེ་གྱོང་ཇི་ཡོང་མི་ཤེས་ཀྱང་། འཇིག་རྟེན་སྤྱི་ཡོངས་ལ་ཕན་ཐོགས་ཡོད་ཚུལ། རྒྱ་གར་གྱི་རང་དབང་ཞེས་པའི་དཔེ་དེབ་ནི་བསྟན་བཅོས་ཤིག་ཡིན་པ་མ་ཟད། རྩ་བའི་གཞུང་ཞིག་ཡིན་ཚུལ། དེ་ཤེས་ཐུབ་ན་བདག་ཉིད་ཆེན་པོ་གཱཾདྡྷཱི་ངོ་ཤེས་ཚུལ། བསྟན་བཅོས་ཀྱི་རྩོམ་ལུགས་མང་པོ་ཡོད་པའི་ནང་ནས་འདི་ནི་བགྲོ་གླེང་གི་ཚུལ་དུ་ཡིན་ཚུལ། བསྟན་བཅོས་ཀྱི་བརྗོད་གཞི་སྤྱི་ལ་ཁྱབ་རུང་། དུས་ཚོད་དང་གནས་སྟངས་བྱེ་བྲག་གི་དབང་དུ་ཡིན་ཚུལ། དཔེ་དེབ་དེའི་ནང་དེང་རབས་ཀྱི་སྤྱི་ཚོགས་དཔལ་ཡོན་ལ་བརྟེན་ནས་གང་དང་གང་བྱུང་བ་བསྟན་ཐབས་གནང་ཡོད་ཚུལ། དེང་གི་དཀའ་རྙོག་མཐའ་དག་དེང་རབས་ཀྱི་སྤྱི་ཚོགས་དཔལ་ཡོན་ལས་བྱུང་ཚུལ། དེས་སེམས་ལས་ལུས་གཙོ་ཆེ་བར་འཛིན་པ་དང་། གཞན་ལས་རང་གཙོ་ཆེ་བར་འཛིན་པ། སྤྱི་ཚོགས་ལས་སྒེར་གཙོ་ཆེ་བར་འཛིན་པ། མཐུན་འགྱུར་ལས་འགྲན་བསྡུར་གཙོ་ཆེ་བར་འཛིན་པ། ལས་འགན་ལས་ཐོབ་ཐང་གཙོ་ཆེ་བར་འཛིན་པ་བཅས་མི་མཉམ་པ་ལྔ་བྱུང་ཚུལ། དེ་དག་ལ་བརྟེན་ནས་འཚེ་བ་དང་། ཁོར་ཡུག་ཉམས་ཆག དབུལ་ཕྱུག་གི་བར་ཁྱད། མི་འབོར་འཕེལ་རྒྱས། ཆོས་ལ་མི་བཟོད་པ་བཅས་བྱུང་ཚུལ། དེ་དག་སེལ་ཐབས་ནི་བདག་ཉིད་ཆེན་པོའི་གཞི་རིམ་ཤེས་ཡོན་གྱི་ལམ་ལུགས་ཁོ་ནའི་ནང་བཙལ་རྒྱུ་ལས། ཚན་རིག་དང་འཕྲུལ་ལས་ལའང་མེད་ཚུལ། དེང་གི་ཤེས་ཡོན་ནི་ཡིག་འབྲུ་ཤེས་པ་ཙམ་ཡིན་ཚུལ། ཆ་བཞག་པ་ལས་ཤེས་རྟོགས་མེད་ཚུལ། དེས་ན་ཁྱེད་རྣམ་པར་སའི་གོ་ལ་འདི་སྐྱོབ་པའི་འཇིག་རྟེན་སྤྱི་ཡོངས་ལ་འཁྲི་བའི་ལས་འགན་ཡོད་ཚུལ། འཇིག་རྟེན་གྱི་བླ་མའི་ལས་འགན་བསྒྲུབ་མ་ཐུབ་ནའང་དབུ་ཁྲིད་ཀྱི་ལས་འགན་དེ་བསྒྲུབ་དགོས་ཚུལ། གལ་ཏེ་ཁྱེད་ཚོས་འདིར་སླེབས་ནས་གཱཾདྡྷཱི་ཤེས་ཡོད་ན་དོན་ལྡན་དང་ཕན་ཐོགས་བྱུང་ཡོད་ལུགས་སོགས་རྒྱས་པར་གསུངས། མཐར་སློབ་ཁང་གི་ངེས་སྟོན་པ་མཆོག་ནས་ཐུགས་རྗེ་ཆེ་ཞུའི་གསུང་བཤད་གནང་སྟེ་ཟབ་སྦྱོང་གྲུབ།
ཕྱི་དྲོ་སེབཱ་གྲཱམ་བསྟི་གནས་སུ་ཕེབས་ཏེ་བདག་ཉིད་ཆེན་པོ་གཱཾདྡྷཱིའི་བཞུགས་གནས་བཱཔཱུ་ཀུཊཱི་ཞེས་པར་གནས་མཇལ་དུ་འབྱོར་སྐབས་སེབཱ་གྲཱམ་བསྟི་གནས་ཀྱི་ཐེབས་རྩའི་མཛད་གཙོ་རྣམས་ཀྱིས་སྣེ་ལེན་གནང་བ་མ་ཟད། བཱཔཱུ་ཀུཊཱིའི་ནང་མཉམ་འདུས་ཞལ་འདོན་གནང་རྗེས་སེབཱ་གྲཱམ་བསྟི་གནས་ཀྱི་ཞི་བདེའི་ཚོགས་ཁང་དུ་དེ་ཁུལ་གཱཾདྡྷཱིའི་ཚོགས་པ་ཆེ་ཁག་གི་ཟུང་འབྲེལ་གོ་སྒྲིག་འོག་ “ད་ལྟ་འཕྲད་བཞིན་པའི་དཀའ་རྙོག་ལ་གཱཾདྡྷིའི་དགོངས་ཚུལ་གྱི་གལ་གནད་” ཅེས་པའི་ཐོག་མང་ཚོགས་ལ་གསུང་བཤད་གནང་ཡོད། དེའང་ཐོག་མར་བསྟི་གནས་ཀྱི་སློབ་ཕྲུག་གིས་གསོལ་འདེབས་ཀྱི་གླུ་བླངས་པ་དང་། སེབཱ་གྲཱམ་བསྟི་གནས་ཐེབས་རྩའི་མཛད་གཙོ་རྣམས་ཀྱིས་ཁཱ་དཱི་སྐུད་པའི་ཕྲེང་བ་དང་གོས་གཡོགས་ཏེ་དགའ་བསུ་ཞུས་རྗེས། ནཨཱི་ཏཱལཱིམ་ཚོགས་ཆུང་གི་ཚོགས་གཙོ་སུགན་བརཾཋ་ནས་ངོ་སྤྲོད་གནང་། དེ་ནས་རིན་པོ་ཆེས་ཧིན་སྐད་ཐོག་གསུང་བཤད་གནང་སྟེ། ཕྱི་ལོ་ ༢༠༡༦ མ་རྫོགས་གོང་འདིར་གནས་མཇལ་ཐུབ་པར་བསོད་ནམས་ཆེ་ཚུལ། འདིར་སླེབས་རིམ་བཞིན་ཡོན་ཏན་དང་སྙིང་རྗེའི་ས་བོན་རེ་འཁྲུངས་ཚུལ། ད་ལྟ་བ་ནི་རྟོགས་དཀའ་ཞིང་། ཡང་ན་མ་འོངས་པའི་འཆར་སྣང་ངམ་འདས་པའི་དྲན་ཤེས་ནང་ལྷུང་ཚུལ། དུས་མཐོང་ལས་བསྒྲུབ་བྱ་དང་བསྒྲུབ་བྱ་མིན་པའི་ཤེས་རྟོགས་ཡོང་ཚུལ། གྲགས་ཅན་གྱི་ལྟ་གྲུབ་སྨྲ་བ་ཇིདྡུ་ཀྲྀཥྞམཱུརྟི་མཆོག་ནས་ཁྱེད་རང་ད་ལྟ་བའི་ནང་གནས་ཐུབ་བམ་ཞེས་ཡང་ཡང་འདྲི་གི་ཡོད་ཚུལ། ད་ལྟ་བ་ཞེས་པ་དེ་དུས་ཚོད་མཚམས་བཟུང་ཇི་ལྟར་བྱེད་དགོས་སམ། ཕལ་ཆེར་ལོ་ཉིས་བརྒྱ་སུམ་བརྒྱའི་དུས་ཚོད་གོ་དགོས་ཚུལ། ད་ལྟའི་དཀའ་རྙོག་རྣམས་ཡོང་བར་ང་ཚོ་ཚང་མའི་མཉམ་རུབ་ཡོད་ཚུལ། ད་ལྟའི་དཀའ་རྙོག་རྣམས་བསལ་དགོས་ན་དེའི་རྒྱུ་རྐྱེན་ལ་བལྟ་དགོས་ཚུལ། དེ་སྔ་ཡར་རྒྱས་ཞེས་པའི་ཚིག་དེ་ཁྱད་ཆོས་ཤིག་དང་སྦྱར་ནས་ཡོང་རུང་། ད་ཆ་ཡར་རྒྱས་ཞེས་པ་ཚིག་རང་རྐྱ་བ་ཞིག་ཆགས་ཡོད་ཚུལ། ཡར་རྒྱས་ཞེས་པའི་ཚིག་དེ་བརྗོད་མཁན་དང་ཉན་མཁན་གྱི་བློ་ངོར་དེའི་ངོ་བོ་གང་འདྲ་ཞིག་ཡོད་དམ། དེང་སྐབས་ཡར་རྒྱས་ཀྱི་གོམ་པ་དང་པོ་ནི་ལམ་ཆེན་ལྟ་བུ་བཟོ་ཆེད་ཤིང་སྡོང་གཅད་རྒྱུ་དང་ཞིང་པ་ས་ནས་ས་ཞིང་འཕྲོག་རྒྱུ་སོགས་ཡིན་ཚུལ། རང་བྱུང་ཁམས་ཀྱི་བཤུ་གཞོག་ལས་འཇིག་རྟེན་ཡོངས་དང་སའི་གོ་ལར་གནོད་སྐྱོན་ཇི་ཙམ་ཐེབས་ཚུལ། ད་ལྟ་བའི་དཀའ་རྙོག་རྣམས་ཤེས་ཡོན་ཅན་དུ་རློམ་པ་རྣམས་ཀྱི་གླེན་རྟགས་ལས་བྱུང་ཚུལ། དེའང་རང་གི་རྨོངས་པ་དང་ཆ་མ་ཚང་བའི་ཤེས་ཡོན་དེ་མ་རྟོགས་པ་ལས་བྱུང་ཚུལ། རང་བྱུང་ཁམས་ནས་ལེན་ཤེས་པ་བཞིན་སྦྱིན་ཤེས་པ་བྱུང་ན་ཆ་མི་མཉམ་པ་རྣམས་ཡོངས་སྟངས་མེད་ཚུལ། ད་ཆ་གསུངས་པ་ཙམ་མིན་པར་ལག་ལེན་ཐོག་ནས་མིག་དཔེ་བསྟན་དགོས་པའི་དུས་ལ་བབས་ཚུལ། ལས་དོན་གང་ཡིན་རུང་ཀུན་སློང་རྣམ་དག་དང་མཐུན་རྐྱེན་རྣམ་དག་ངེས་པར་དུ་དགོས་ཚུལ། ཀུན་སློང་ནི་རང་དོན་དང་འཚེ་བ་མེད་པ་དང་། མཐུན་རྐྱེན་ནི་མ་དྲང་བ་དང་བཤུ་གཞོག་ལས་བྱུང་བ་མིན་པ་དགོས་ཚུལ་སོགས་རྒྱས་པར་གསུངས་རྗེས། དྲི་བར་ལན་འདེབས་ཀྱང་གནང་ཞིང་། མཐར་སེབཱ་གྲཱམ་བསྟི་གནས་ཐེབས་རྩའི་བློན་ཆེན་ཤྲཱི་རཱམ་ཇ་དབ་ནས་ཐུགས་རྗེ་ཆེ་ཞུའི་གསུང་བཤད་གནང་། སྐབས་དེར་དེ་ཁུལ་གཱཾདྡྷཱི་དང་འབྲེལ་བའི་ཚོགས་པ་ཆེ་ཁག་གི་མཛད་གཙོ་རྣམ་པ་དང་། དགེ་རྒན། སྨན་པ། ཚོང་པ་སོགས་མང་པོ་ཕེབས་འདུག
དེ་ནས་རྒྱ་གར་ནང་པའི་ཚོགས་པ་ཞིག་གིས་གདན་འདྲེན་ཞུས་པ་བཞིན་ཕེབས་ཏེ་ལམ་སྟོན་གསུང་བཤད་མདོར་བསྡུས་ཤིག་བསྩལ།
༢༠༡༦ ཕྱི་ཟླ་ ༡༢ ཚེས་ ༣༡ ཉིན་སྔ་དྲོ་ནཱག་པུར་ནས་ཐོན་ཏེ་དིལླཱི་དང་པཊནཱ་བརྒྱུད་གནས་མཆོག་རྡོ་རྗེ་གདན་དུ་༧ཞབས་སོར་བདེ་བར་འཁོད་པ་བཅས།


text:
ཨ་ཚོགས་མཁས་བཙུན།
གླེང་སློང་བ།
ད་ལོ་སྟེ་ཕྱི་ལོ་ཉིས་སྟོང་བཅུ་བདུན་པ་ནི། ༧ རྗེ་བླ་མ་ཙོང་ཁ་པ་ཆེན་པོ་རང་རེ་སྐྱེས་འགྲོའི་དཔལ་མགོན་དུ་སྐུ་འཁྲུངས་ནས་ལོ་ངོ་མཐོང་དྲུག་བརྒྱ་དྲུག་ཅུ་འཁོར་བ་དང་། གནམ་ལོ་མེ་བྱ་རྗེ་བླ་མ་ཙོང་ཁ་པའི་དགུང་སྙིང་མེ་མོ་བྱ་ལོ་བ་ཏག་ཏག་ཁེལ་འདུག དགུང་སྙིང་ནི་ལོ་དྲུག་ཅུའི་ནང་ཐེངས་རེར་ཁེལ་བ་དང་། འདས་པའི་ལོ་དྲུག་བརྒྱ་དྲུག་ཅུའི་ནང་ཁེལ་ཐེངས་བཅུ་གཅིག་པ་དེ་རེད།
དེས་ན་ད་ལོའི་བོད་ཟླ་དང་ཧོར་ཟླ་རྩིས་ལུགས་གང་ཡིན་ལ་མ་ལྟོས་པར་རང་ལུགས་ཀྱི་བཅུ་བའི་མར་ངོའི་ཚེས་བཅུ་ནི། རྗེ་བླ་མ་སྐུ་འཁྲུངས་པ་དང་། མྱ་ངན་ལས་འདས་པ། བླ་ན་མེད་པའི་བདུད་རྩི་མངོན་ཏུ་བགྱིས་པའི་དུས་ཆེན་སུམ་འཛོམས་ལ་མངོན་པར་བསྒྲག་ཆོག་པར་ཡོད་དེ། ཕྱི་མ་གཉིས་ནི་རྩོད་མེད་ཡོངས་གྲགས་ཡིན་ཞིང་། སྔ་མ་ཡང་བརྩད་ཅིང་ཞིབ་ན་མཆུ་ཟླའི་ཡར་ངོའི་ཚེས་བཅུ་ལ་ལྷུམས་སུ་ཞུགས་པ། རྗེ་མཁས་གྲུབ་པའི་རྗེའི་རྣམ་ཐར་དང་། དེའི་ཟུར་འདེབས་བླ་མ་རྟོགས་ལྡན་འཇམ་དཔལ་བའི་རྗེའི་རྣམ་ཐར་སོགས་རྗེའི་བུ་ཆེན་ཉི་ཟླ་ལྟ་བུ་དག་གི་གསུང་ལ་རྩོད་པ་མེད། དེས་ན་དེ་ནས་བརྩིས་པའི་སྨིན་དྲུག་ཟླ་བའི་མར་ཚེས་བཅུ་ལ་སྐུ་འཁྲུངས་དུས་ཁེལ་བ་ནི་སྐྱེ་བོ་རང་ག་བ་ལའང་སྲིད་པས། སྐྱེ་བོ་ཕལ་བའི་ལུགས་ལའང་བཅུ་བའི་ཡར་ཚེས་བཅུ་དང་བཅོ་ལྔ་ལ་སྐྱེས་དུས་མ་ཚང་བར་འཇོག་པ་དང་། མངལ་ནས་ཉིན་འགའ་དང་དེ་ལས་མང་བར་འདའ་ཆོག་པ་མི་འགལ་བས། བཅུ་བའི་ཉེར་ལྔ་ནི་དུས་ཆེན་སུམ་འཛོམས་ལ་ཐེ་ཚོམ་མེད་པར་ཐག་གཅད་ཆོག་པར་ཡོད། དེ་ཡང་རྒྱུ་མཚན་གཞན་ཞིག་ནི་བླ་མ་མཁས་གྲུབ་པ་ལ། བདེ་མཆོག་ཞལ་གཟིགས་ནས་ཡི་དམ་གྱིས་གསུངས་པ། བུ་མྱ་ངན་མ་བྱེད། ཆུ་བུར་གྱི་མིག་ལ་བློ་བཟང་གྲགས་པར་མཐོང་བ་ཡིན་གྱི། ང་དང་གཉིས་སུ་མེད། ཡར་ངོ་མར་ངོའི་ཚེས་བཅུའི་མཆོད་པ་གྱིས། མཁའ་སྤྱོད་དུ་འགྲོ་བ་ལས་སླ་བ་མེད་དེ་བྱེད་པ་ཉུང་ཞེས་པའི་སྐབས་ཀྱི་ཡར་ངོའི་ཚེས་བཅུ་ལྷུམས་སུ་ཞུགས་པ་དང་། མར་ངོའི་ཚེས་བཅུ་དུས་ཆེན་སུམ་འཛོམས་ལ་ཐེ་ཚོམ་མེད་དེ། གཞན་དུ་ན་བུ་ཆེན་རྣམས་ལ་འཁྲུངས་ཚེས་གླེང་སློང་མེད་པའི་རྒྱུ་མཚན་མེད་དོ།
གང་ལྟར་ད་ལོ་ནི་རྗེ་བླ་མ་བདག་ཉིད་ཆེན་པོ་ལ་རྗེས་དྲན་དམིགས་བསལ་བ་ཞིག་བྱ་དགོས་ཆགས་བསྡད་ཡོད་ལ། རང་ཉིད་ཀྱིས་ནི་རྗེ་བླ་མ་རྗེས་དྲན་བྱ་འཆར་ནི། སྔ་མ་ནས་རྗེ་ཡབ་སྲས་གསུམ་གྱི་གསུང་འབུམ་ཆ་ཚང་བཞུགས་པའི་སྟེང་། ཉེ་དུས་བསྟན་པའི་སྦྱིན་བདག་ཆེན་པོ་སྟེ་མགོན་མེད་ཟས་་སྦྱིན་གཉིས་པ། གྲོགས་སྙིང་ལྕགས་ལགས་ཀྱིས་ཁོ་རང་དང་། གྲོགས་བསོད་ནམས་རྡོ་རྗེ་ལགས་དང་། ཁོ་བོ་ཅག་བཅས་ལ་རྗེ་གསུང་འབུམ་སེར་གཙུག་དཔར་གཞི་ཡིན་པ་ལ། རྔ་བའི་ཀརྟི་དགོན་དུང་དཀར་དཔེ་ཁང་གི་རྗེ་གསུང་འབུམ་ཡི་གེ་རགས་ཁྱད་ཀྱིས་ཚར་རེ། མཇལ་རྟེན་ཏུ་གསོལ་རས་བཀའ་དྲིན་ཐོབ་པ་དེར་གསེར་ཞགས་ཤིག་འབུལ་བཞིན་པ་དང་། རྗེ་བླ་མའི་སྔགས་ཕྱོགས་ཀྱི་གཞུང་ཆེན་ཁག་ལ་བམ་ཀློག་དང་། ལྟ་བའི་གཞུང་ཆེན་ལྔ་ལ་ཞིབ་མཇལ་ཅིག། རྗེ་བླ་མའི་ལྕགས་མདའ་ལྕགས་གཞུ་གཉིས་ཀྱི་མཐེབ་སྦྱོང་བ་བཅས་ཀྱི་སྒོ་ནས་རྗེས་དྲན་བྱ་འཆར་རྣམས་བཏིང་ཡོད།
མྱོང་སྣང་བརྗོད་པ།
ཉེ་དུས་སེར་གཙུག་གིས་བསྒྲིགས་པའི་རྗེའི་རྣམ་ཐར་པོད་ཆེན་ལྔ་བཞུགས་པ་དེར་ཞིབ་མཇལ་ཚར་གཅིག་རྫོགས་པ་ཡིན། དེ་ནས་ཚོར་ཤུགས་ཆེས་ཆེ་བའི་རིགས་གཞན་གཅིག་ནི། བསམ་གཏན་གྱི་མཉམ་བཞག་ཐུན་གཅིག་ལ་སྔོན་གྱི་སྐྱེ་བ་ལྔ་བརྒྱ་ཙམ་གཟིགས་ཤིང་། སྐྱེ་བ་བཅུ་དྲུག་ནི་ཉལ་བའི་རྨི་ལམ་དུ་ཡང་དྲན་ཞེས་ཞལ་གྱིས་འཆེས་པའི་སྔ་འགྱུར་རྙིང་མའི་གྲུབ་དབང་ཆེན་པོ་དང་། ༧ གྲུབ་ཆེན་ལས་ཀྱི་རྡོ་རྗེའམ་ལྷོ་བྲག་གྲུབ་ཆེན་ནམ་མཁའ་རྒྱལ་མཚན་པས། རྗེ་བླ་མ་ཙོང་ཁ་པ་ཆེན་པོ་རྒྱ་གར་འཕགས་པའི་ཡུལ་ལ་འབྱོན་བཞེད་ཀྱི་དགོངས་པར་བཤོལ་བཏབ་པ་དེ་ནི་ཇི་འདྲའི་ཡིད་འགུལ་ཐེབས་ཤིང་། བཀའ་དྲིན་ལེགས་གསོལ་ཞུ་ཡུལ་བླ་ན་མེད་པ་ཞིག་རེད་ཨང་། བླ་མ་བཀའ་དྲིན་ཅན་དེས་དེ་དུས་བཤོལ་བཏབ་མེད་པ་ཡིན་ན། ད་ལྟ་རྗེ་བླ་མའི་ལེགས་བཤད་ཀྱི་གཏེར་དུ་རྫོགས་པའི་གསུང་རབ་པོད་ཆེན་བཅོ་བརྒྱད་ཀྱི་བདག་ཉིད་ཅན་འདི། རང་རེའི་བོད་ཡིག་སྟེང་ཡོད་མེད་དང་། དེ་བས་ཀྱང་རང་རེའི་བགོ་སྐལ་དུ་ཡོད་དང་མེད་ཐེ་ཚོམ་མོ། དེའི་དུས་བཤོལ་བཏབ་ཚུལ་བླ་མ་བཀའ་དྲིན་ཅན་ཁོང་ཉིད་ཀྱིས་དངོས་སུ་གསུངས་པ་ཆ་ཚང་འདིར་བཤུས་པ་ཡིན་ན། དད་པའི་སྤུ་ཟིང་ཞིང་མིག་མཆི་མ་དང་བཅས་པའི་སེམས་ཚོར་མ་འདྲ་བ་ཞིག་ཡོད་ཀྱང་ཡི་གེ་མང་བས་འཇིགས་ཏེ་རགས་ཙམ་འགོད་ན་འདི་ལྟར་བཞུགས།
བདག་གིས་ལོ་བདུན་ཅུ་ལོན་དུས་སུ་བུ་མོ་དཀར་མོ་གཅིག་ན་རེ། བྱམས་པས་བྱིན་གྱིས་བརླབས་པའི་གང་ཟག་འཇམ་དཔལ་དབྱངས་དང་གཉིས་སུ་མེད་པ། ལྷ་མོ་དབྱངས་ཅན་མས་རིག་པ་སྟེར་བར་བྱེད་པ་ཕུན་སུམ་ཚོགས་པ་ཞིག་དང་སྐྱེ་བ་བཅོ་ལྔའི་གོང་ནས་འབྲེལ་བ་ཡོད་ཅིང་། ཕན་ཚུན་དཔོན་སློབ་ཏུ་འབྲེལ་འོང་བ་ཡོད་པས། དེ་ལ་ཆོས་བཀའ་ལ་སྲིས་མ་འཇུག་པར་བྱིན། ཕར་ཡང་ཆོས་ཞུ་ཟེར་བ་ཞིག་བྱུང་བས། བདག་མོས་གུས་དཔག་ཏུ་མེད་པ་སྐྱེས་སོ། ཡང་ལན་གཅིག་མགོན་པོ་བྱམས་པ་འབྱོན་གྱིན་ཡོད་ཟེར་བའི་སྐད་ལྷང་བ་ཞིག་བྱུང་། ཆོས་རྗེ་དཀའ་བཞི་པས་རྒྱ་མོ་རིའི་འཕྲང་ལ་ཕེབས་པའི་ཚོད་དུ་འདུག བཅོམ་ལྡན་འདས་ཀྱིས་ཆོས་ཀྱི་འཁོར་ལོ་བསྐོར་བའི་དུས་ལུག་ཟླའི་ཚེས་བཞི་པའི་ཉིན། ལྷོ་བྲག་བྲ་བོ་དགོན་པར་ཕྱག་ཕེབས་བྱོན་པ་བདག་གིས་བསུ་བ་ལ་ཕྱིན་པས། རྗེ་བཙུན་འཇམ་པའི་དབྱངས་འོད་ཀྱི་དྲ་བས་མཛེས་པ་ཞིག་ཕེབས་བྱུང་བར་མཐོང་། ཁོང་གིས་བདག་ཕྱག་ན་རྡོ་རྗེ་དངོས་སུ་གཟིགས་ཤིང་ཞེས་དང་། ཡང་ཚེས་བཅོ་ལྔའི་ཐོ་རངས་བྱམས་པ་ཉིད་ལ་བསླབ་བཏུས་ཞུས་ཟེར་བ་ཞིག་བྱུང་། ཁོང་ལ་བསླབ་བཏུས་གསུང་བར་ཞུ་ཞུས་པས། ཁོང་གིས་གསུང་ནས་ཡི་དམ་དེ་སྐད་གསུང་ངམ་གསུང་། གསུང་ལགས་ཞུས་པས་བསླབ་བཏུས་གསུངས། ཆོས་ཉན་དུས་མཐོང་སྣང་ལ་ཁོང་གི་དབུའི་སྟེང་ན་རྗེ་བཙུན་བྱམས་པ་བཞུགས། དཔུང་གཡས་ན་འཇམ་དབྱངས་དཀར་པོ། གཡོན་ན་ལྷ་མོ་དབྱངས་ཅན་མ་བཞུགས་འདུག མགོན་པོ་ཕྱག་བཞི་པ་དང་ཕྱག་དྲུག་པས་གཙོ་བྱས་པའི་ཆོས་སྐྱོང་དང་མཁའ་འགྲོ་བསམ་གྱིས་མི་ཁྱབ་པས་བསྐོར་ནས་འདུག གཞན་ཡང་དཀར་ཕྱོགས་ལ་དགའ་བའི་ལྷ་འདྲེའི་ཚོགས་མང་པོ་ཆོས་ཉན་ཞིང་འདུག་པས་མོས་གུས་ཐུན་མོང་མ་ཡིན་པ་སྐྱེས་སོ་ཞེས་དང་། ཁོང་གི་འཁོར་བླ་མ་འཇམ་དཀར་བ་སོགས་ཕུན་སུམ་ཚོགས་པ་མང་བར་འདུག་པ་རྣམས་ལ་ཡང་། བདག་གིས་ཆོས་ལུང་མང་དུ་བྱས་དཔོན་སློབ་ཐམས་ཅད་ལ་དད་པ་ཐོབ་བོ། དེའི་སྟོབས་ཀྱིས་བདག་ལ་ཡང་ཡོན་ཏན་བག་རེ་སྐྱེས་པ་བྱུང་ངོ་ཞེས་དང་།
དེ་ནས་རེ་ཞིག་དཀའ་བཞི་པའི་གསུང་ནས། བདག་ལ་ལྟ་བའི་སྐོར་གྱི་ཐེ་ཚོམ་འགའ་ཞིག་ཡོང་བས་འདི་སེལ་བ་ལ་རྒྱ་གར་ཤིང་གི་རི་ན་རྗེ་མི་ཏྲ་བཞུགས་པའི་དྲུང་དུ་འགྲོ་འདོད་པས། དེ་ལ་བར་ཆད་མི་འབྱུང་ལགས་སམ་གསུང་གིན་འདུག་པ་ལ། ལྟ་བའི་གནད་རྣམས་བདག་གིས་ཡི་དམ་ལ་ཞུ་ཡིས། རྒྱ་གར་ལ་འབྱོན་ན་རང་མི་ཏྲ་དང་མཇལ་བ་སོགས་ངོ་མཚར་བ་འོང་ནའང་། ཁྱེད་ཀྱི་འཁོར་འདི་རྣམས་ཚོགས་ལམ་དང་སྦྱོར་ལམ་ཆེན་པོ་ལ་གནས་པ་ཤ་སྟག་འདུག་པས། འདི་རྣམས་ཀྱི་ཚེའི་བར་ཆད་དུ་འགྱུར་བ་འདུག་ཅིང་། ཁྱེད་ཀྱང་རྒྱ་གར་དུ་བཞུགས་ནས་ཚུར་མི་ཕེབས། དེ་བས་བོད་ཕྱོགས་འདིར་བསྟན་པ་ལ་ཕན་པའི་ཐབས་ལ་འབད་ན་འགྲུབ་པས་དེབཞིན་མཛད་འཚལ་ཞེས་ཞུས་ཤིང་། བདག་གིས་བཤོལ་བཏབ་བོ། དགུང་ལོ་བཞི་བཅུ་རྩ་ལྔ་ལ་སྐུ་ཚེའི་བར་ཆད་ཡོང་ཉེན་འདུག་པས། དེ་སེལ་བའི་ཕྱིར་དུ་དཔལ་འཁོར་ལོ་ཆེན་པོ་བདུད་རྩིའི་ཐིགས་པའི་བསྐྱེད་རྫོགས་ཟབ་མོ་འདི་བདག་གིས་ཁོང་ལ་ཕུལ་ཞིང་། ད་ལན་འདི་ནས་ཙ་རི་དང་གཉལ་སོགས་ལ་བྱོན་ན་བསྟན་པ་དང་སེམས་ཅན་ལ་འཕྲལ་དང་ཡུན་དུ་ཕན་པའི་ཐབས་ཁྱད་པར་ཅན་འདུག་ཅིང་། རྒྱ་གར་གྱི་མཁས་གྲུབ་གཅིག་གི་སྐུའི་སྣང་བ་དང་བསྟན་བཅོས་ལ་བརྟེན་ནས་ཟབ་མོའི་དོན་ལ་དཔྱིས་ཕྱིན་པའི་ངེས་པ་རྙེད་པ་ཡོང་བས། དེ་ལྟར་མཛད་ཅིང་རེ་ཞིག་གི་བར་བྱ་བྲལ་འཆད་ཉན་མཛད་ན་འགྲོ་ལ་ཕན་ཆེ་ཞེས་སོགས་ཞུས་པས། ཁོང་གིས་ཀྱང་གསན་དགོངས་མཛད།
བདག་གི་ས་ཆ་ཡར་མར་རྣམས་སུ་ཟླ་བ་བདུན་བཞུགས། ལྷོ་བྲག་གི་གྲྭ་སློབ་སྐྱེ་བོའི་ཚོགས་དང་བཅས་པ་ལ་གསང་ཆོས་མང་དུ་གནང་ངོ་། བདག་གིས་ཁོང་གི་སྐུ་བསོད་རྒྱས་པའི་ཕྱིར་རྣམ་སྲས་ལ་གཏོར་མ་ཕུལ་བས་དེའི་ནུབ་མོ་རྡོ་རྗེ་རྣམ་འཇོམས་ལ་རྣམ་སྲས་བཞིས་བསྐོར་བ་ཞལ་མཐོང་ཞིང་། དེའི་སྒྲུབ་ཐབས་ལས་མཐའ་དང་བཅས་པ་གསུངས་སོ་ཞེས་སོགས། འཕགས་པའི་གང་ཟག་ནང་ཁོ་ནའི་སྤྱོད་ཡུལ་བའི་ཕྱི་ནང་གསང་གསུམ་གྱི་རྣམ་ཐར་དང་། མ་འོངས་འབྱུང་འགྱུར་གྱི་རྣམ་ཐར་ཡོངས་ཀྱི་གནད་བསྡུས་པའི་གསུང་གསེར་ནག་གི་རིལ་བུ་འདྲ་བ། གཅིག་ཏུ་བསྟན་པ་དང་འགྲོ་བ་ཁོ་ན་ཐུགས་ལ་བཞག་པའི་རྣམ་འགྱུར། ཤས་མ་བཟོད་ཅིངཤུགས་མ་ཐུབ་ཀྱིས་གསུང་ཕྱུང་བ་འདི་དག་ལ། རང་གཞན་ཀུན་པོས་དྲིན་ཚོར་བའི་བསམ་དགོངས་ངེས་པར་ཡོད་པ་ཞིག་དགོས་པ་མིན་ནམ་སྙམ་པའོ། གསུང་ཆ་ཚང་བླ་མ་སྐུ་དྲིན་ཅན་དེ་ཉིད་ཀྱི་བཀའ་འབུམ་ཁྲོད་དང་། འབྲུག་རྒྱལ་དབང་བའི་རྗེའི་རྣམ་ཐར་ཆེན་མོ་ནའང་འདུག
འབྲུག་རྒྱལ་དབང་བའི་རྗེའི་རྣམ་ཐར་ཆེན་མོ་ནི། རྗེའི་རྣམ་ཐར་ཡོངས་ཀྱི་ཕྱི་མ་འཕྱི་ཤས་སུ་འདུག་པ་དང་། རྗེའི་ཕྱི་ནང་གསང་གསུམ་གྱི་རྣམ་ཐར་ཞིག་ལ་ཆ་ཚང་ཤོས་དང་། གྲ་རྒྱས་ཤོས། ཚིག་དོན་གང་ནས་ཀྱང་ལེགས་ཤོས་བཅས། ཡོད་ན་གཅིག་ཆོག་དང་། མེད་ན་ཐབས་ཆག་དེ་ཡིན། རྗེའི་གསང་བའི་རྣམ་ཐར་ཞིག་ལ་མདོ་སྨད་པ་རྗེ་ལེགས་བཟང་བའི་རྗེའི་གསང་རྣམ་དེ་ནི་མ་འདྲ་བ་ཞིག་འདུག བློ་འཁུལ་བ་དང་ཡིད་གཏོད་ཕེར་བ། གདེངས་ཚོད་དང་ལྡན་པ་སོགས་རྩོམ་པ་པོའི་རྩོམ་རྩལ་དང་རྩོལ་བ་ལྷག་བསམ། ཀུན་སློང་གི་ཁྱད་པར་བཅས་ལ་རག་ལས་པ་འདྲ་། རྗེ་མཁས་གྲུབ་པའི་རྗེའི་རྣམ་ཐར་ནི་སྔ་མོའི་དུས་སུ་རྣམ་ཐར་ཆེན་མོ་ཞུ་བཞིན་ཡོད་ཅིང་། ཕྱིས་བྱུང་གི་རྗེའི་རྣམ་ཐར་ཐམས་ཅད་ཀྱི་ཨ་མ་ལྟ་བུ་དེ་ཡིན། རྣམ་ཐར་གྱི་འགག་དང་ཁོག་སྒྲིག་པ་རྩལ་ཏུ་ཐོན་པས་བྱིན་རླབས་ཤིན་ཏུ་ཆེ་ཞིང་ཁུངས་ཤིན་ཏུ་དག་པར་ཡོད། ཡིན་ནའང་། བརྗོད་བྱེད་ཚིག་གི་སྙན་ཆ་དང་མཛེས་པ་རྩལ་ཏུ་བཏོན་དྲག་པ་དང་། རྗེའི་བུ་ཆེན་ཞིག་ལ་ཁོང་ལས་ནང་ཐུགས་འདྲིས་ཞིབ་པ་མེད་པས་འདི་ལས་རྒྱས་ཙམ་ཡོང་རེས་དེ་ཙམ་གྱིས་འདོད་བློ་ཁེངས་པ་མ་བྱུང་ངོ་། ཁོང་དང་རྗེ་རྟོགས་ལྡན་འཇམ་དཔལ་བའི་རྗེའི་གསང་རྣམ་གཉིས་ལེགས་བཟང་བའི་རྗེའི་གསང་རྣམ་ལ་དོ་མ་བྱུང་། རྗེ་ཡུམ་གྱི་ལྷུམས་སུ་ཞུགས་པའི་སྔ་ཕྱིའི་ལོ་རྒྱུས་ཐད། རྗེ་རྟོགས་ལྡན་པའི་རྣམ་ཐར་ཆེན་མོའི་ཟུར་འདེབས་དེ། རང་ས་རང་མིའི་ཁྱད་ཀྱིས་མ་འདྲ་བ་ཞིག་གོ། སྒོ་མང་བ་དོན་གྲུབ་བསྟན་རྒྱན་གྱི་རྗེའི་རྣམ་ཐར་ནང་མཛོ་དགེ་རོང་བ་ངག་དབང་ཆོས་གྲགས་རྒྱ་མཚོ་ཞུ་བའི་རྗེའི་རྣམ་ཐར་ཚིག་བཅད་མ།  >ཞེས་པ་ཆ་ཚང་དྲངས་པ་མ་གཏོགས། ཁུངས་རྗེ་མཁས་གྲུབ་པར་བཅོལ་ཞིང་ལེགས་ཆ་གཞན་དང་གཞན་ནས་བསྐངས་ཏེ། ངག་རྒྱུན་དང་དམ་པའི་གསུང་རྒྱུན་གྱིས་བརྒྱན་པའི་ཡིད་འཁུལ་བའི་རྣམ་ཐར་ཡག་པོ་ཞིག་འདུག ཡིན་ན་ཡང་། རྣམ་ཐར་ཚིག་བཅད་མ་དེ་ཁ་ཚང་དྲང་དགོས་པའི་ཁྱད་མ་མཐོང་ངོ་། ཆ་ཧར་དགེ་བཤེས་བློ་བཟང་ཚུལ་ཁྲིམས་ཀྱི་རྗེའི་རྣམ་ཐར་ཡང་། ཁུངས་རྗེ་མཁས་གྲུབ་པར་རྩ་འཛིན་བགྱིས་པའི་རྒྱས་ཙམ་འདུག་ཀྱང་། བཤད་སྒྲོས་དང་ངག་རྒྱུན་མ་དག་པ་རེ་འགའ་བསྲེས་པས་ཅུང་ཟད་དོགས་འཆར་བྱུང་། ཡང་རྗེའི་བུ་ཆེན་རྣམས་ཀྱི་རྣམ་ཐར་ལོགས་སུ་བཀོད་འདུག་པ་དང་། གསུང་རྒྱུན་དག་སྙམ་པའང་མང་པོ་འདུག་པས་བརྩམས་ཆོས་ལྟ་ཉན་སྤྲོ་བ་ཞིག་འདུག་གོ རྙིང་མའི་བླ་མ་ཟང་ཟང་ནེ་རིང་བ་འཆི་མེད་རབ་རྒྱས་མཆོག་གི་རྗེའི་རྣམ་ཐར་དག་ནི་ཐུང་དྲག་པ་དང་། བོར་བརླག་ཐེབས་པ། རྩོམ་འཕྲོ་ལུས་པ་བཅས་མ་གཏོགས། ཆ་ཚང་བར་རང་རེ་བགོ་སྐལ་དུ་བཞུགས་པ་ཡིན་ན་ནི་ཐུན་མོང་མ་ཡིན་པ་ཞིག་ཡོད་ངེས་པས་ཤིན་ཏུ་ཕངས་སོ།
༼རྗེ་སྐུ་ཞབས་སྨྱུང་མ།༽
དངོས་ལ་འཇུག་པ།
དང་པོ།
གང་ལྟར་གོང་གསལ་གྱི་རྣམ་ཐར་འདི་དག་གིས་མཚོན་པའི་རྗེའི་རྣམ་ཐར་མང་པོས། རྗེའི་ཕྱི་ནང་གསང་གསུམ་དང་། ཐོས་བསམ་སྒོམ་གསུམ། མཁས་བཙུན་བཟང་གསུམ། འཆད་རྩོད་རྩོམ་གསུམ་བཅས་པའི་མཛད་འཕྲིན་ལས་འཕྲོས་པའི་རྣམ་ཐར་ཀུན། ཞིབ་ཅིང་ཕྲ་བའི་ལུགས་སུ་མཛད་པ་ནི་སྨོས་མ་དགོས་ཞིང་བཀའ་དྲིན་ལེགས་གསོལ་ཤིན་ཏུ་ཆེ་བ་ཡིན། ཡིན་ནའང་། ཞིབ་ཕྲ་བརྗོད་མེད་པ་གཅིག་རང་ཡོད་པ་ནི་རྗེ་བླ་མའི་སྐུ་གཟུགས་ཀྱི་བརྗིད་ཆེ་ཆུང་དང་། ཞལ་རས་ཀྱི་རྣམ་པ། མདོར་བསྡུས་ན་ཕྱིའི་རྣམ་པ་དང་ཐུགས་གཤིས་སོགས་ཇི་འདྲ་ཡོད་མེད་དེ་ཡིན། དེའི་སྟོང་ཆ་དེ་བོད་སྤྱི་བའི་ཆོས་འབྱུང་རྣམ་ཐར་ཡོངས་ལའང་ཁྱབ་བསྡད་ཡོད་པ་ལྟ་བུ་རེད།
སྤྱིར་དམ་པའི་སྐྱེས་བུ་རྣམས་ནི། སྔར་བསགས་བསོད་ནམས་ཀྱི་སྟོབས་ཀྱིས་རང་བཞིན་ཉིད་དུ་ཕལ་ཆེར་ཞིག་གཟུགས་པོ་བརྗིད་ཐག་ཆོད་པ་དང་། ཞལ་རས་མཚན་བྱད་ལྡན་པ། ཉན་སྤྲོ་བའི་གསུང་སྐད་བཅས་ཐུན་མོང་མིན་པའི་ཁྱད་ཞུགས་ཏེ། སྐྱེ་བོ་ཀུན་གྱི་ཡིད་ལ་རང་བཞིན་གྱིས་ཤིན་ཏུ་འཐད་པ་ཞིག་ཡོད། དེ་ཡང་ཕལ་ཆེར་ཞིག་ཅེས་བརྗོད་པ་ལས་ཁྱབ་པ་གཅོད་ཀི་མེད་ཅིང་། དེ་བས་རྗེ་བླ་མ་ཙོང་ཁ་པ་ཆེན་པོ་ཡང་དེའི་གྲས་སུ་གཏོགས་པ་ཞིག་ཡིན་ཏེ། ཆུང་བཙས་མ་ཁད་ཀྱི་བྱིས་པའི་གནས་སྐབས་དང་། ཕྱིས་དབུས་གཙང་ལ་སླེབས་མ་ཉིད་ནས་རྣམ་དཔྱོད་དང་རིག་སྟོབས་ལ་མ་ལྟོས་པའི་སྐུའི་བརྗིད་དང་ཀུན་སྤྱོད་བཅས། ཕྱིའི་རྣམ་པ་སྤྱོད་སྟངས་སྒོ་ནས་ཀྱང་དབུས་གཙང་གི་ཆེ་རྒུ་ཐམས་ཅད་ཟིལ་གྱིས་མནན་པ་ཞིག་ཏུ་མཐོང་། དེ་ཡང་རྗེ་མཁས་གྲུབ་པའི་ >ལས། དེ་ཡང་འདི་ཉིད་གང་གི་ཚེ་ཡུམ་གྱི་ལུས་ལས་ཉེ་བར་བལྟམས་པ་དེའི་ཚེ། འདིའི་དབུ་ནི་གདུགས་ལྟ་བུ་དང་། དཔྲལ་བ་དབྱེས་ཆེ་ཞིང་སྨིན་མ་འཇར་ལ་ཤངས་ཀྱི་གཟེངས་མཐོ་བ་དང་། སྙན་ཤལ་རིང་དུ་འཕྱང་ཞིང་ཡན་ལག་དང་ཉིང་ལག་རྒྱས་ལ་དཀུ་སྐབས་ཕྱེད་པ། དབང་པོ་ཡོངས་སུ་གསལ་ཞིང་པགས་པའི་མདོག་ནི་མེ་ཏོག་ཀུ་མུ་ད་ལྟར་དཀར་བས། འཇིག་རྟེན་གྱི་སྐྱེ་བོ་གཞན་དང་མི་མཐུན་པའི་མཚན་གྱི་དཔལ་གྱིས་མཛེས་པ་མིག་གི་བདུད་རྩི་ཞིག་བཙས་ཏེ། ཞེས་ཆུང་བྱིས་པའི་གནས་སྐབས་ཉིད་ནས་གཞོན་ནུ་གསར་ཡག་ཅིག་གི་དབུ་བརྙེས་ཡོད་པ་གསལ། དེ་ནས་སྐུ་བརྗིད་པ་དང་གསུང་བཟང་བ། སྤྱོད་ལམ་གཙང་ཞིང་འགྲོགས་བདེ་བ་སོགས་ནི་རིམ་པར་བསྟན་ཡོང་།
དེ་ཡང་སྔ་འགྱུར་རྙིང་མའི་མཁན་ཆེན། ཟང་ཟང་ནེ་རིང་བ་འཆི་མེད་རབ་རྒྱས་ཀྱི་ >ལས། ཕྱོགས་ཀྱི་མི་ཕལ་ཆེ་ཆེ་བའི་སེམས་ལ་རིན་པོ་ཆེ་འདི་ཉིད། རྩ་བའི་ཁམས་པའི་དགེ་བཤེས་ཡིན་པས་ལྟག་ཚུགས་བཟང་བའི་སྟེང་དུ། གོང་མ་མཆོད་ཡོན་སོགས་ཀྱི་འདེགས་བཟང་སྙམ་པ་ལ་ཡང་བརྟེན་ལན་རེ་ལ་རིན་པོ་ཆེའི་དྲུང་དུ་སླེབས་པ་ལྟ་ཅི་སྨོས། བསྐོར་ལམ་གྱི་ཁོངས་སུ་སླེབས་པ་ཙམ་དང་། གཟིམ་ཁང་མཐོང་བ་ཙམ་དང་། སྒོ་ནང་དུ་སླེབས་པ་ཙམ་ལ་འདར་སིག་སིག་ཡོང་བ་དང་འཇིགས་ཞུམ་པ་ཡོང་སོགས། རིན་པོ་ཆེའི་བྱིན་རླབས་ཀྱི་ཟིལ་ལམ། གཟི་བརྗིད་ཀྱི་ཟིལ་ཤིན་ཏུ་ཆེ་བར་ཡོང་བ་ཡིན་པར་འདུག་ཅེས་པ་དང་། འདིའི་གོང་མ་ནི་རྒྱའི་གོང་མ་མིན་པར་བོད་ཀྱི་གོང་མ་སྣེ་གདོང་བ་ཡིན། ཡང་དེར། སྐུ་ལས་ཁམས་བྱང་ཆུབ་ཀྱི་སེམས་ཅུང་ཟད་ཙམ་ཡང་མ་ཉམས་ཤིང་བརྟན་པར་གྱུར་བའི་རྟགས་སུ། སྐུ་གཟུགས་ཤིན་ཏུ་ཆེ་ཞིང་དགུང་ལོ་དྲུག་ཅུ་ཙམ་དུ་ཕེབས་དུས་ཀྱང་། སྐུ་ཉམས་བགྲེས་པའི་རྣམ་པ་ཆེན་པོ་མེད་པར་མ་ཟད་ཅེས་དང་། ཡང་རྗེ་མཁས་གྲུབ་པས་རྗེ་གཟིགས་པ་ལྔ་ལྡན་གྱི་གཟིགས་པ་བཞི་བའི་སྐབས་སུ། རྣལ་འབྱོར་བའི་ཆ་ལུགས་སྐུ་མདོག་དམར་པོ་སྤྱན་དང་ཤངས་ཆེ་བ་ཞིག་གིས་ཞེས་དང་། ཤེལ་དཀར་སྨན་ཁང་བ་ངག་དབང་ཆོས་འཕེལ་ཞུ་བའི་གསུང་བགྲོས་ལ། རྭ་སྒྲེང་དུ་ཕེབས་ལམ་དགའ་ལྡན་དུ་ཕེབས་ནས་སྐུ་གདུང་རིན་པོ་ཆེར་མཇལ་བའི་མཚན་ལམ་དུ། ངོ་མི་ཤེས་པའི་བླ་མ་པཎ་ཞྭ་སྣེ་རིང་ཆོས་གོས་རྣམ་གསུམ་གསོལ་བ་དང་། གཟི་བརྗིད་མི་བཟོད་པ་ཞིག་དང་མཇལ་ཏེ་དམིགས་བརྩེ་མའི་ལས་ཚོགས་འཁོར་ལོའི་གདམས་པ་བསྩལ་ཏོ་ཅེས་པ་སོགས། འདི་དག་ལས་རྗེ་བླ་མ་ནི་སྐུ་བརྗིད་ཤིན་ཏུ་ཆེ་བ་༧པཎ་ཆེན་རིན་པོ་ཆེ་སྐུ་གོང་མ་བཅུ་བ་ཆེན་མོ་དང་འདྲ་བོ་ཞིག་མེད་དམ་སྙམ།
དེ་ནས་གསུང་ཚངས་པའི་དབྱངས་འགག་པ་མེད་པ་ནི། མཁན་ཟང་ཟང་ནེ་རིང་བ་མཆོག་གི་རྗེའི་རྣམ་ཐར་དེ་ཉིད་ལས། ཡང་གསུང་སྐད་ཀྱི་རྩ་བ་ཁམས་སྐད་རེ་གྱོང་ཅིག་ཡོད་ཟེར་ཀྱང་། དབུས་གཙང་དུ་ཕེབས་པ་སོགས་ཀྱིས་རང་ཤུགས་ཡིན་ནམ། གཞན་ལས་གསུང་འཇེབས་ཤིང་གདངས་སྙན་པ་དང་འབོལ་བ་ཞིག་ཡོད་ཟེར། ཡང་ཚོགས་ཆེན་པོར་ཆོས་གསུངས་པ་དང་། གསུང་གི་གདངས་ཤིན་ཏུ་མཐོ་བའི་ངང་ནས་ཚིག་དོན་རྣམས་འཇེབས་པར་གསུངས་པ་ལ་བརྟེན། ཚོགས་ཀྱི་མཐའ་དབུས་གཉིས་ལ་ཁྱད་མེད་པའི་གོ་རིག་དང་ཚོར་རིག་བྱུང་བ་ཡིན་ཅེས་པ་དང་། ཡང་གསུང་སྐད་འཇམ་ཞིང་དེས་པ་དེ་ཉིད་འདྲིས་པ་ལ་བརྟེན། གསུང་ཆོས་གྲོལ་ཕྱིན་ཆད་ལ་ཡང་དགེ་བཤེས་དད་འདུན་ཅན་རྣམས་ཀྱི་སྙན་ཡུལ་དུ་ཞག་དུ་མའི་རིང་ལ་ཡང་། རྗེ་རིན་པོ་ཆེའི་གསུང་སྙན་ཞིང་འཇེབས་པ་དེ་ཉིད་ཀྱི་རྣམ་པ་ལྷང་ལྷང་བ་དང་ཁྲོལ་ཁྲོལ་བ་དང་། ཡང་རིན་པོ་ཆེའི་གསུང་བཟང་ཞིང་གདངས་མཐོ་བ་ལ་བརྟེན། བེར་བེར་བའི་རྣམ་པ་ཅན་འཇགས་པ་ཡོང་ཟེར་བ་ཡང་འདུག ཅེས་པ་རྣམས་ལས་རྗེ་བླ་མའི་གསུང་སྐད་ནི་༧སྐྱབས་མགོན་རིན་པོ་ཆེའི་གསུང་སྐད་ནང་བཞིན་རྩ་བའི་གསུང་སྐད་སྙན་ཞིང་འཇེབས་པ་དང་། དེས་ཤིང་འབོལ་བ་ལ། གདངས་མཐོ་ཞིང་ལྡིར་བའི་རང་བཞིན་ཅན་ཞིག་ཏུ་ཡོད་ངེས་སོ།།


text:
“ མི་ལ་རྨས་སྐྱོན་བྱུང་མེད་པ་བདེན་ནམ། འོ་ན་སྒོ་ཕྱུགས་ག་འདྲ་བྱུང་འདུག འཁྱགས་པས་ཤི་སོང་བ་ཡོད་དམ། དེ་ཡང་མི་འདུག དེ་ན་དངོས་གནས་ཡག་སོང་། འོ་ན་འགྲིམ་འགྲུལ་དོན་རྐྱེན་དང་ཤུལ་ལུས་ཡུལ་སྐོར་བ་ཡོད་དམ། …… དེ་ན་ཧ་ཅང་ཡག་པོ་རེད། ཐུགས་རྗེ་ཆེ” ཞེས་ལུགས་རྙིང་གི་གནམ་ལོ་གསར་ཚེས་ཀྱི་ཚེས་གཅིག་གི་ཞོགས་པར། གཞིས་རྩེ་གྲོང་ཁྱེར་གནམ་གཤིས་བརྟག་དཔྱད་ཁང་དུ་བསྟུད་མར་ཆུ་ཚོད་24ཡི་རིང་ལས་ཀ་སྒྲུབ་མཁན་དབུ་བཞུགས་གནམ་གཤིས་ཞབས་ཞུའི་ཆེད་མཁས་ཉི་མ་ལྷ་འཛོམས་ཀྱིས་ཡང་བསྐྱར་གཉའ་ལམ་རྫོང་གནམ་གཤིས་ཅུས་ཀྱི་ཅུས་ཀྲང་རྡོ་རྗེ་ལ་ཁ་པར་བཏང་འདུག
“གནོད་འཚེ་གང་ཡང་བྱུང་མེད་པ་ངོ་མ་འགྲིག་འདུག”ཉི་མ་ལྷ་འཛོམས་ཧ་ཅང་དགྱེས་པའི་ངང་ “ཧ་ཅང་ཡག་པོ་འདུག ལྷན་རྒྱས་ཡོངས་སྤྲོ་སྐྱིད་ངང་ལོ་སར་ལ་རོལ་ཆོག”ཅེས་རང་ཉིད་ཀྱིས་ལོ་སར་རིང་འཁོར་སྐར་སྤྲིན་རིས་ལ་མིག་གིས་ཅེར་ནས་བསྡད་པའང་གཏན་ནས་བརྗེད་འདུག་ལ། ལས་རེས་ཁང་དུ་དུས་ཡུན་རིང་པོར་བསྡད་པ་དང་། བོད་ལྗོངས་ཀྱི་དྲོད་ཚད་ཤིན་ཏུ་དམའ་དྲགས་པས་ཁ་པར་བརྒྱབ་ཙམ་གྱིས་ལག་པ་འཁྱགས་པར་ཕྱིན་པའང་གཏན་ནས་བརྗེད་འདུག
ཁོ་མོའི་མདུན་དུ་གནམ་གཤིས་བརྟག་དཔྱད་ཁང་གི་ལས་རེས་ཁང་གི་གློག་ཀླད6མཉམ་དུ་ཁ་ཕྱེ་ཡོད་ལ། དེ་དག་ལས་གློག་ཀླད་ཁ་ཤས་ཀྱི་ངོས་སུ་རླུང་དང་སྤྲིན་པ་ཕན་ཚུན་འདྲེས་མར་འཆར་འདུག་ཅིང་།ཁ་དོག་སྔོ་དམར་སེར་སོགས་རྒྱུད་ཆད་མེད་པར་འགྱུར་གྱིན་པའི་འཁོར་སྐར་གྱི་སྤྲིན་རིས་སྔོན་པོ་དམར་པོ་སོགས་ཀྱི་མདོག་རྒྱུན་མི་ཆད་པར་འགྱུར་ཀྱིན་པའི་འཁོར་སྐར་སྤྲིན་རིས་ཤར་འདུག་ཅིང་། དེ་ལས་ལྡེབ་ངོས་ཁ་ཤས་སུ་བརྙན་འཕྲིན་གྱིས་གནམ་གཤིས་སྔོན་བརྡའི་པར་ངོས་ཤར་འདུག་པ། ཁ་ཤས་སུ་སྐད་འཕྲིན་སྤྱི་སྟེགས་ཤར་པ། ཁ་ཤས་སུ་གནམ་གཤིས་སྔོན་བརྡའི་རིན་མེད་འཕྲིན་ཐུང་ཤར་པ། རེ་འགར་གྲོང་ཁྱེར་དེ་ཡོངས་ཀྱི་ཁོངས་གཏོགས་ཁུལ་ཁག་དང་། རྫོང་ཁག་གི་གནམ་གཤིས་སྔོན་བརྡའི་གློག་རྡུལ་མངོན་མཐོང་བརྙན་ཤེལ་རེས་མོས་སུ་སྟོན་པའི་པར་ངོས་ཤར་འདུག ད་དུང་ཁ་ཤས་་ཀྱིས《2017ལོའི་དཔྱིད་གསར་དུས་ཆེན་དང་བོད་ཀྱི་ལོ་སར་སྐབས་གཞིས་རྩེ་གྲོང་ཁྱེར་གྱི་གནམ་གཤིས་སྔོན་བརྡ》 དང་། 《2017 ལོའི་གཞིས་རྩེ་གྲོང་ཁྱེར་གྱི་དཔྱིད་གསར་སྐྱེལ་འདྲེན་རིང་གི་གནམ་གཤིས་ཞབས་ཞུའི་ཆེད་དོན་སྙན་ཞུ》《2017ལོའི་འགྲིམ་འགྲུལ་ས་ཚིགས་ཀྱི་འབྲེལ་གཏུག་གནམ་གཤིས་སྤྱི་བསྒྲགས》སོགས་གནམ་གཤིས་གནས་ཚུལ་གྱི་ཆ་འཕྲིན་བཟོས་པ་བརྒྱུད། གློག་རྡུལ་ཡིག་ཟམ་བརྒྱུད་དེ་འཕྲལ་འབྲེལ་ཡོད་སྲིད་གཞུང་སྡེ་ཁག་ལ་སྤྲིངས་ནས་ཐབས་ཇུས་ཞབས་ཞུ་མཁོ་འདོན་བྱས་ཏེ་དུས་ཐོག་ཏུ་གནད་འཁེལ་གྱི་འགོག་སྲུང་གི་བྱ་ཐབས་བཟོ་བར་སྟབས་བདེ་བསྐྲུན་གྱི་ཡོད་འདུག
ཟླ1པོའི་ཚེས26ཉིན་ནས་ཚེས28ཉིན་བར། སྐྱིད་གྲོང་དང་གཉའ་ལམ། གྲོ་མོའི་རྒྱུད་དུ་གངས་འཚུབ་བྱུང་ཡོད་པ་དང་། དེའི་ཁྲོད། 2015 ལོའི་ཟླ4 པའི་ཚེས25ཉིན་བལ་བོར་ས་ཡོམ་རིམ་པ་8.1བྱུང་པའི་ཁྲོད་གྱོང་གུད་ཚབས་ཆེན་ཕོག་པའི་གཉའ་ལམ་དུ་ཁ་བ་འབབ་ཚད33.6mmཟིན་པ་དང་། གངས་ཆགས་ཚད་29mmསླེབས་པ། དྲོད་ཚད་8-12℃དམའ་རུ་ཆགས་ཡོད་པ། རླུང་ཤུགས་ཆེ་ཤོས་རིམ་པ7ལ་སླེབས་ཡོད་པ་རེད། མིག་སྔར་གཉའ་ལམ་དུ་ལས་ཁུངས་ཁ་ཤས་ཀྱི་ལས་བཟོ་པ་དང་ས་གནས་དེ་གའི་མི་དམངས་སྔར་བཞིན་གནས་སྐབས་བརྒྱབ་པའི་སྦྲ་གུར་དང་སྟབས་བདེའི་ཁང་པའི་ནང་བསྡད་ཡོད་པ་དང་། ད་རེསས་ཀྱི་ཁ་བ་དེ་ནི་དཔྱིད་གསར་དུས་ཆེན་དང་བོད་ཀྱི་ལོ་གསར་བར་སྐབས་ལ་འཁེལ་ཡོད་ཅིང་། དཔྱིད་གསར་སྐྱེལ་འདྲེན་གྱི་གནད་འགག་གི་དུས་སྐབས་དང་འཁེལ་ཡོད་པས་ཕྱོགས་སོ་སོར་ཕེབས་མཁན་མི་སྣ་དང་རླངས་འཁོར་ཅུང་མང་པོ་ཡོད་པས་ན། “ ངེས་པར་དུ་མི་དམངས་མང་ཚོགས་བདེ་འཇགས་ངང་མཉམ་འཛོམས་བྱ་རྒྱུ་དང་། ཁྱིམ་ཚང་ལྷན་འཛོམས་ཡོང་པར་ཁག་ཐེག་བྱ་རྒྱུ”ནི་ད་ལོར་ཉི་མ་ལྷ་འཛོམས་ཀྱི་ལོ་སར་སྨོན་འདུན་ཉག་ཅིག་རེད།
དེ་བས་ན། ད་ལོའི་ཟླ1པོའི་ཚེས་20ཉིན་ནས་བཟུང་། ཉི་མ་ལྷ་འཛོམས་ཀྱིས་འཁོར་སྐར་སྤྲིན་རིས་ཀྱི་འཕེལ་འགྱུར་ལ་ལྟ་ཞིབ་ཚད་ལེན་ནན་པོ་བྱས་ཐོག སྔོན་བརྡ་གཏོང་མཁན་རྩ་འཛུགས་བྱས་ཏེ་ནང་ཁུལ་གྱི་གནམ་གཤིས་གྲོས་མོལ་དང་ལྗོངས་ཀྱི་གནམ་གཤིས་བརྟག་དཔྱད་ཁང་གི་གནམ་གཤིས་ལ་གྲོས་མོལ་བྱས་ཏེ། དུས་ཐོག་ཏུ《གངས་བབས་་ཀྱི་གནམ་གཤིས་གནས་ཚུལ་ཁྱབ་བསྒྲགས》 དང་གངས་འཚུབ་ཀྱི་ཉེན་བརྡ་སེར་པོ་དུས་ཐོག་བཏང་ཡོད། དེ་དང་དུས་མཚུངས་སུ། དེ་མ་ཉིད་དུ་བྱེ་བྲག་གཙོ་འགན་འཁུར་མཁན་ཧྲི་ཀྲང་ལ་ཆེད་དོན་སྙན་ཞུ་ཕུལ་ཡོད་པ་མ་ཟད། བརྙན་འཕྲིན་སྨྱན་སྦྱོར་དང་། ལག་འཁྱེར་ཁ་པར་གྱི་འཕྲིན་ཐུང་། སྐད་འཕྲིན་སྤྱི་སྟེགས། གློག་རྡུལ་བརྙན་ལམ། འཕུར་འཕྲིན་སོགས་ཀྱི་བྱ་ཐབས་སྣ་ཚོགས་སྤྱད་དེ་རྒྱ་ཆེའི་མི་དམངས་མང་ཚོགས་ལ་ཐེངས་འདིའི་གངས་བབས་་ཀྱི་རྗེས་འདེད་སྔོན་བརྡ་དང་གནས་ཚུལ་དངོས་བསྐུར་ཏེ། ཚང་མས་འགོག་སྲུང་གི་བྱ་ཐབས་ཡག་པོ་སྒྲུབ་རྒྱུར་གསལ་འདེབས་གནང་ཡོད་པ་རེད།
དེ་ནས་ཏོག་ཙམ་ཕྱིན་མ་ཐག ཁོ་མོས་གློ་བར་དུ་དོན་གང་ཞིག་དྲན་པ་ལྟར། དབུགས་ཧལ་ཧལ་སྒོས་གཉའ་ལམ་རྫོང་གནམ་གཤིས་ཅུས་ཀྱི་ཅུས་ཀྲང་རྡོ་རྗེ་ལ་ཁ་པར་བཏང་བྱུང་། “ གཉའ་ལམ་གྱི་ཁང་པར་བརྡིབས་སྐྱོན་བྱུང་ཡོད་དམ། སྦྲ་གུར་དང་གནས་སྐབས་སྡོད་ཁང་ལ་གངས་འཚུབ་ཀྱི་གནོད་འཚེ་བྱུང་ཡོད་དམ”ཅེས་པར། “ཧ་ཧ་ཧ་…… ཚང་མར་སྔོན་ལ་ལག་འཁྱེར་ཁ་པར་དང་འཕུར་འཕྲིན་གྱི་འཕྲིན་ཐུང་འབྱོར་ཡོད་འདུག དེ་མིན་ཡང་གནམ་གཤིས་སྔོན་བརྡའང་བསྒྲགས་ཡོད་པ་དང་། དེ་ལྟར་མིན་ཡང་སྐད་འཕྲིན་སྤྱི་སྟེགས་སུའང་དེ་སྐོར་གྱི་གནས་ཚུལ་སྤེལ་འདུག ངས་ནི་གནམ་གཤིས་སྔོན་བརྡ་དང་། ཆར་འབབ་སྔོན་བརྡ། རླུང་ཆེན་དྲོད་ཚད་སྔོན་བརྡ། གཞུང་ལམ་འགྲིམ་འགྲུལ་གནས་ཚུལ་དངོས། གནོད་འགོག་གནོད་སེལ་གྱི་འགོག་སྲུང་བྱེད་ཐབས་སོགས་རེ་རེ་བཞིན་བློར་འཛིན་ཐུབ། ཚང་མས་སྔ་མོ་ནས་དེ་དག་ཡོད་ཚད་ཤེས་ཡོད་པ་རེད། ཁྱེད་ཀྱིས་ཐུགས་བདེ་བོ་བྱས་ཆོག ང་ཚོས་གློག་རྡུལ་ཡིག་ཟམ་བརྒྱུད་སྲིད་གཞུང་ལ་གནམ་གཤིས་སྔོན་བརྡ་སྣ་ཚོགས་སྤྲིངས་ཡོད” ཅེས་རྡོ་རྗེས་དགའ་སྤྲོའི་ངང་བཤད་བྱུང་། 《ཉི་མ་ལྷ་འཛོམས་ལགས། ད་ལྟ་དངོས་ནས་དྲ་བའི་དུས་རབས་རེད་འདུག་སྟེ། ང་ཚོའི་གནམ་གཤིས་ཀྱིས་ཀྱང་དུས་སྐབས་ཡག་པོ་འདིའི་རྗེས་ཆོད་འདུག་ཅིང་། ད་འདྲ་མིན་ཚེག་སྔོན་ཆད་ཡོད་ཚད་རྐང་བ་གཉིས་དང་ངག་རྒྱུད་ལ་བརྟེན་དགོས་ཤིང་། དེང་སང་དྲ་བ་བརྒྱུད་ལྷན་རྒྱས་ནས་ཡོད་ཚད་རྟོགས་ཐུབ་འདུག"ཟེར།
ཁ་པར་མར་་བཞག་མ་ཐག ལས་ཡུན་ལོ་ངོ23 ཡོད་པའི་ཉི་མ་ལྷ་འཛོམས་བསམ་གཞིགས་ཀྱི་གནས་སུ་ལྷུང་འདུག དེ་ལྟར་ཡང་སྲིད་དེ། ལས་ཀར་ཞུགས་མ་ཐག་པའི་སྐབས་དེར་ཁ་པར་དང་གློག་ཀླད་མེད་པ། ཐ་ན་གློག་ཡང་དཀོན་པར་གནམ་གཤིས་ཀྱི་ལྟ་དཔྱད་ཚད་འཇལ་གྱི་ལྟ་དཔྱད་ཚད་ལེན་པས་མིག་གཉིས་ལ་བརྟེན་པ་དང་། གནམ་གཤིས་སྔོན་བསྒྲགས་ནི་ཉམས་མྱོང་གཅིག་པུར་བརྟེན་པ། གནམ་གཤིས་སྔོན་བརྡའི་ཁྱབ་བསྒྲགས་དང་ཁྱབ་སྤེལ་ནི་ལས་བྱེད་མི་སྣས་རེ་རེ་བཞིན་དུ་སྐད་གཏོང་དགོས་པའི་སྣང་ཚུལ་དག་དྲན་ན་བསམ་གཞིགས་ཀྱི་གནས་སུ་ལྷུང་ངེས་སོ། གལ་ཏེ་དེང་སང་ཡང་སྔོན་ལྟར་ཡིན་ན། ས་ཡོམ་རྗེས་སུ་སྦྲ་གུར་སྟབས་བདེའི་ཁང་པའི་ནང་སྡོད་པའི་གཉའ་ལམ་གྱི་མང་ཚོགས་ནི་གང་འདྲ་ཡིན་ནམ། སྡོད་ཁང་ནི་སྔ་མོ་ནས་རྡིབ་ཡོད་ཀྱང་སྲིད། མང་ཚོགས་དང་སྒོ་ཕྱུགས་ལའང་གནོད་སྐྱོན་ཆེན་པོ་ཐེབས་ཡོད་སྲིད་ངེས་ཞེས་ཉི་མ་ལྷ་འཛོམས་སེམས་ངལ་གྱི་ཀློང་ནས་སེམས་པ་ཕྱིར་འཁོར་ཡོང་།
དེང་སང་། དཔལ་འབྱོར་སྤྱི་ཚོགས་མགྱོགས་མྱུར་ངང་གོང་དུ་འཕེལ་བ་དང་བསྟུན། “ དྲ་སྦྲེལ+་” དུས་རབས་ཀྱང་མགྱོགས་མྱུར་ངང་སླེབས་ཡོད་པ་རེད། ད་ལོར་ཀྲུང་དབྱང་གི་ཡིག་ཆ་ཨང་དང་པོའི་ནང་རིག་ལྡན་གནམ་གཤིས་འཕེལ་རྒྱས་བཏང་ནས་་གནམ་གཤིས་གནོད་འཚེའི་ལྟ་ཞིབ་ཚད་ལེན་གྱི་སྔོན་བརྡ་ཉེན་བརྡའི་ཞབས་ཞུའི་ཆུ་ཚད་མཐོ་རུ་གཏོང་དགོས་པའི་སྐོར་གསལ་པོར་བསྟན་ཡོད་པ་རེད།
འོ་ན། རིག་ལྡན་གནམ་གཤིས་ཞེས་པ་དེ་ཡང་སྙིང་གང་འདྲ་ཞིག་ཡིན་ནམ་ཞེ་ན།
ཀྲུང་གོའི་གནམ་གཤིས་ཅུས་ཀྱི་ཅུས་ཀྲང་གཞོན་པ་ཡུས་ཞིན་ཝུན་གྱིས《རིག་ལྡན་གནམ་གཤིས་སྟེ། ཁྱོན་ཡོངས་ནས་གནམ་གཤིས་དེང་རབས་ཅན་དུ་འགྱུར་བའི་བསམ་ཕྱོགས་གསར་པ་སྐུལ་འདེད་བྱེད་པ》 ཞེས་པའི་རྩོམ་ཡིག་ནང་དུ་གསོན་ཉམས་དོད་པའི་དཔེར་འཇོག་གནང་པར། གལ་ཏེ་མི་ཞིག་གནམ་གྲུར་བསྡད་ནས་གཞུང་དོན་སྒྲུབ་པར་བསྐྱོད་པར། གནམ་གཤིས་བརྟག་དཔྱད་ཁང་གིས་ཁོ་རང་གང་ལ་འགྲོ་བའམ། གནམ་གྲུ་གང་དུ་སྡོད་པ་བཅས་མགྱོགས་མྱུར་ངང་རྟོགས་ཐུབ་པ་བྱུང་ཚེ། ཕེབས་ཡུལ་གྱི་གནམ་གཤིས་སྔོན་བརྡ་དང་གྱོན་གོས་གང་འདྲ་གོན་དགོས་པ་སོགས་ཀྱི་དུས་ཐོག་གང་དེར་སྐུར་ཐུབ་པས་ན། དེ་ལྟ་བུའི་གནམ་གཤིས་ཞབས་ཞུ་ལ་ད་གཟོད “རིག་ལྡན་གནམ་གཤིས”འབོད་ཅེས་བཀོད་འདུག
སྤྱིའི་ཆ་ནས་བཤད་ན་། རིག་ལྡན་གནམ་གཤིས་ནི་ཆ་འཕྲིན་ཅན་གྱི་རྨང་གཞིའི་སྟེང་། རིག་ནུས་ གནམ་གཤིས་ལས་སྒོ་དང་། ཀུན་ཕན་ཀྱི་གནམ་གཤིས་ཞབས་ཞུ་སྲོག་ཤིང་གི་ནུས་པ་འཛུགས་སྐྲུན་བྱ་དགོས་ཤིང་། སྲིད་གཞུང་གིས་གཙོ་ཁྲིད་དང་། སྡེ་ཁག་གཙོ་བོར་འཛིན་པ། སྤྱི་ཚོགས་ནང་ཞུགས་བྱེད་པ་བཅས་རིག་ལྡན་གནམ་གཤིས་མཉམ་འདྲེས་འཕེལ་རྒྱས་ཀྱི་སྒྲིག་གཞི་འཛུགས་པ་དང་། གནམ་གཤིས་སྡེ་ཚན་གྱི་ལས་སྒོ་ཆེན་པོ་དང་། ཞབས་ཞུ་ཆེན་པོ་དང་། ཚན་ཞིབ་ཆེན་པོ་དང་འཚམ་པའི་འཁོར་སྐྱོད་དང་དོ་དམ་ལམ་སྲོལ་འཛུགས་རྒྱུ་དེའོ།
གནམ་གཤིས་ཞབས་ཞུའི་མཛུབ་ཁྲིད་ཀྱིས་སྔར་ལས་ལྷག་པའི་སྒོ་ནས་མི་རྣམས་ཀྱི་ཐོན་སྐྱེད་དང་འཚོ་བ། སྤྱི་ཚོགས་དཔལ་འབྱོར་འཕེལ་རྒྱས་ཁྲོད་དུ་ཐོན་པའི་ནུས་པ་འདོན་སྤེལ་དང་། “ མི་རྩ་བར་འཛིན་པ་དང་ཕྱོགས་ཀུན་ལ་ཁྱབ་པའི་”གནམ་གཤིས་ཞབས་ཞུའི་འདུ་ཤེས་མངོན་འགྱུར་དོན་འཁྱོལ་བྱེད་ཆེད། གཞིས་རྩེ་གྲོང་ཁྱེར་གྱི་གནམ་གཤིས་ཅུས་ཀྱིས་རིམ་པ་ཁག་གི་སྲིད་གཞུང་གི་མཛུབ་སྟོན་དགོངས་དོན་དོན་འཁྱོལ་བྱས་ཏེ། གྲོང་ཁྱེར་གྱི་གནམ་གཤིས་དེང་རབས་ཅན་དུ་འགྱུར་བ་དང་རིག་ལྡན་གནམ་གཤིས་འཕེལ་རྒྱས་ལ་སྔར་བས་སྐུལ་འདེད་བཏང་ཐོག ལོ་ངོ་དུ་མར་འབད་བརྩོན་ལྷོད་མེད་བྱས་ངོར་གནམ་གཤིས་ཞབས་ཞུ་དེ“ གདོད་མའི་སྣ་གཅིག”ནས་རིམ་བཞིན “ཞིབ་ཚགས་ཅན་་དང་ཆེད་ལས་ཅན། རང་གཤིས་ཅན་” བཅས་ཀྱི་རིག་ལྡན་གནམ་གཤིས་ཀྱི་ལམ་བུར་བསྐྱོད་ཡོད་པ་རེད།
ཉེ་བའི་ལོ་ཤས་རིང་། གཞིས་རྩེ་གྲོང་ཁྱེར་གྱི་ས་དགའ་དང་། འབྲོང་པ།བཞད་མཐོང་སྨོན་སོགས་རྫོང་7 ཀྱི་གནམ་གཤིས་ས་ཚིགས་ཀྱིས་བོད་ཀྱི་ས་རྒྱ་ཆེ་ཞིང་མི་འབོར་ཉུང་བ། གནམ་གཤིས་ས་ཚིགས་དཀོན་པའི་གནས་བབ་་ཁ་གསབ་བྱས་ཏེ་གནམ་གཤིས་ལྟ་དཔྱད་ཚད་འཇལ་གྱི་གཞི་གྲངས་འཚོལ་སྡུད་དག་སྒྲིག་དང་ཞིབ་འཇུག་འཐུས་ཚང་དུ་བཏང་ཡོད་ལ། “ དྲ་སྦྲེལ+” སྤྱད་ཐབས་མགྱོགས་མྱུར་ངང་འཕེལ་རྒྱས་བྱུང་ཡོད་པ། ཧུར་ཐག་སྒོས་སྐད་འཕྲིན་སྤྱི་རྟགས་གསར་དུ་བཙུགས་པ། ཉིན་རེ་བཞིན་གནམ་གཤིས་གནས་ཚུལ་དང་འགོག་སྲུང་བྱེད་ཐབས། ཚན་རིག་ཁྱབ་གདལ་གྱི་དྲིལ་བསྒྲགས་ཤེས་བྱ་གསར་སྒྱུར་བྱས་ཏེ་རྣམ་པ་འདྲ་མིན་སྒོས་མི་དམངས་ལ་ཞབས་འདེགས་ཞུ་བའི་ལས་སྒོ་སྤེལ་ཡོད་པ་དང་། གྲོང་ཁྱེར་ཡོངས་ཀྱི་ཁྱབ་ཁོངས་ཀྱི་དམངས་ཕན་ཉེན་རྟོག་ཞབས་ཞུའི་ས་ཚིགས་དང་། གྲོང་ཁྱེར་དབུས་ཀྱི་མཚམས་སྦྱོར་བརྡ་ཁྱབ་བྱང་བུ། མི་སྣ་འདུ་འཛོམས་མང་བའི་ས་ཁུལ། སྔོ་ཚལ་འདེབས་འཛུགས་དྲོད་ཁང་སོགས་སུ་གནམ་གཤིས་གློག་རྡུལ་མངོན་མཐོང་བརྙན་ཤེལ་བཙུགས་ཡོད་པ་རེད།
དེང་སང་། གནོད་ཐེབས་རྗེས་ཀྱི་གཉའ་ལམ་ནི་གངས་ཆེན་བབས་པའི་ཁྲོད་བདེ་བར་གནས་་ཡོད་ལ། དེ་ནི་ལས་གནས་བརྟན་སྲུང་བྱེད་མཁན་གནམ་གཤིས་ལས་སྣེ་ད་དག་གི་བརྩེ་སེམས་དང་ལས་བཀུར་སྙིང་སྟོབས་རགས་ལས་ཡོད་པས། དེ་ལ་བཀའ་དྲིན་ཞུ་འོས་ཤིང་།མ་ཟད་དར་རྒྱས་གོང་འཕེལ་བྱུང་པའི་མེས་རྒྱལ་དང་འཕེལ་རྒྱས་མྱུར་བའི་འཕྲིན་སྦྲེལ་དྲ་བའི་དུས་རབས་དང་དེ་བཞིན་དམངས་ཕན་དམངས་རོགས་ཀྱི་རིག་ལྡན་གནམ་གཤིས་ལའང་བཀའ་དྲིན་ཞུ་འོས་སོ།


text:
༄༅།།གསར་དུ་སྒྲིག་བཀོད་བྱས་པའི་བོད་ཀྱི་ལྷ་མོའི་ཟློས་གར་《སྣང་ས་འོད་འབུམ》
གསར་འགྱུར་སྤེལ་དུས། (2018ལོའི་ཟླ་ 01ཚེས་04ཉིན། 14:05) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། 2017ལོར་བོད་རང་སྐྱོང་ལྗོངས་ལྷ་མོའི་ཟློས་གར་ཚོགས་པས་བོད་ཀྱི་སྲོལ་རྒྱུན་གྱི་ལྷ་མོའི་ཟློས་གར་ཆེན་མོ་བརྒྱད་ཀྱི་ཡ་གྱལ་《སྣང་ས་འོད་འབུམ་》ལ་བསྐྱར་དུ་གར་སྟེགས་ཅན་གྱི་སྒྲིག་བཀོད་བྱས་པ་མ་ཟད། བོད་ལྗོངས་ཀྱི་ས་གནས་ཁག་ཏུ་སྐོར་སྐྱོད་འཁྲབ་སྟོན་བྱས་པར་གཟིགས་མོ་བ་ཚོའི་སྤྲོ་སེམས་འཁོལ་བའི་དགའ་བསུ་ཆེན་པོ་ཐོབ་པ་རེད། ལྷ་མོའི་ཟློས་གར་འདི་ནི་རྒྱལ་ཁབ་ཀྱི་སྒྱུ་རྩལ་ཐེབས་རྩས་རྒྱབ་སྐྱོར་བྱས་པའི"2016ལོའི་ལོ་འཁོར་གར་སྟེགས་ཟློས་གར་ལ་རོགས་དངུལ་རྒྱབ་སྐྱོར་བྱས་པའི་རྣམ་གྲངས"ཀྱི་ཡ་གྱལ་ཡིན་པ་དང་། རྣམ་གྲངས་འདི་གཏན་འཁེལ་བྱས་པ་ནས་སྒྲིག་བཀོད་བྱེད་པའི་བར་དུ་འཁྲབ་སྟོན་པ་དང་ལས་སྒྲུབ་མི་སྣ་ཚོས་བློ་རྩེ་གཅིག་སྒྲིམ་གྱིས་ལས་བརྩོན་དུས་ཡུན་ལོ་གཅིག་བྱས་པ་དང་། ཁྱོན་བསྡོམས་མི་སྣ་80འབྲེལ་ཡོད་ལས་ཀར་ཞུགས་པ་རེད། ཟློས་གར་འདི་དེ་སྔོན་བོད་ཀྱི་ལྷ་མོའི་ཟློས་གར་ཚོགས་པའི་གར་སྟེགས་ཅན་གྱི་བརྩམས་ཆོས་དང་བསྡུར་ན། ཕྱོགས་མང་པོའི་ཐད་ནས་རྣམ་པ་གསར་པ་མངོན་ཞིང་། གསར་གཏོད་རང་བཞིན་གྱི་ལེགས་འགྱུར་དང་གསར་གཏོད་རང་བཞིན་གྱི་འཕེལ་རྒྱས་ལག་བསྟར་བྱས་ཡོད་པ་རེད།


text:
རྩོམ་པ་པོ། དགེ་བཤེས་བསྟན་འཛིན་རྣམ་རྒྱལ།
དང་པོ། གཡེན་ཁམས་སོ་གསུམ་སྤྱི་ཡི་བྱུང་ཁུངས།
དེ་ལ་སྤྱིར་གཞུང་ཆེན་ཁག་ཏུ་འགྲོ་བའི་རིགས་བསྟན་པའི་སྐབས་སུ་རིགས་དྲུག་དང་། ཁམས་གསུམ། སྲིད་པ་གསུམ། ལྷ་སྲིན་སྡེ་བརྒྱད་སོགས་ཡོད་ཅིང་། དེ་བཞིན་ཐུན་མིན་བོན་གྱི་གཞུང་དུ་མ་ནས་གཡེན་ཁམས་སོ་གསུམ་ཞེས་པའི་སྐོར་འདི་ཡང་ཡང་འབྱུང་བཞིན་ཡོད་ཀྱང་། དེ་དག་བྱུང་བའི་ཁུངས་དང་སོ་སོའི་ངོས་འཛིན་རྒྱས་བཤད་ཅན་གྱི་དཔེ་ཆ་ཅུང་ཟད་མཇལ་དཀོན་པར་བརྟེན། ད་ལན་འབྲེལ་ཡོད་ཡིག་ཆ་ཁག་ཅིག་གི་དགོངས་དོན་ཟུར་ཕྱུང་གིས་དེ་དག་བྱུང་བའི་ཁུངས་དང་། སོ་སོའི་ཡིན་ལུགས་སྐོར་ཞིག་གླེང་འདོད་པ་ལ། ཐོག་མར་གཡེན་ཁམས་དེ་རིགས་གང་ལས་གྲོལ་བའི་ཕུགས་ནི། «སྲིད་པའི་མཛོད་ཕུགས་ཀྱི་གཞུང»ལས། 1 “སྲིད་པའི་ལྷ་མོའི་སྤྲུལ་པ་ནི། །གཤིན་བློན་འགོ་སྐྱ་རྗེ་དང་བཤོས། །གཤིན་བུ་འབྲིང་ང་མིང་སྲིང་གཉིས། །”ཞེས་པའི་སྐབས་ནས་བསྟན་པའི་སྲིན་བུ་བྲང་ང་དང་། སྲིན་ལྕམ་བྱུར་མ་གཉིས་ལས་གཡེན་ཁམས་སོ་གསུམ་ཇི་ལྟར་གྲོལ་བའི་ཚུལ་ནི། «འདུར་རྒྱུད་ཕྱར་བ་ཐང་ཆེན»གྱི་གཡེན་ཁམས་ཀྱི་བྱུང་ཚུལ་སྐོས་འདེབས་བསྟན་པའི་ལེའུ་ལས། 2 “དང་པོ་གཡེན་ཀྱི༼གྱི༽བྱུང་ཁུངས་ནི། །སྣང་ལྡན་དུག་ལྡན་ཟེར་ལྡན་གསུམ། །སྟོང་ལྡན་ནམ་མཁའ་དམར་ནག་ལ། །ཟེར་ལྡན་མུན་པའི་རྒྱལ་པོ་བྱུང་། །ཟེར་ལྡན་མུན་པའི་གདུག་རྩུབ་ལས། །དུག་ལྡན་འོད་ཟེར་ནག་པོ་གཅིག །དུག་མཚོ་ནག་མོའི་གཏིང་དུ་འདྲིལ། །དེ་ལས་མུན་པའི་ཕག་པ་གཅིག །འདོད་ཆགས་བྱ་ཡི་ཁ་ནང་ནས། །མུག༼མུ༽གེ་དབུལ་འགོང་བཀོད་དུ་རེམས། །ཞེ་སྡང་སྦྲུལ་གྱི་ཁ་ནང་ནས། །མཚོན་ཆ་སྣ་ཚོགས་ཆར་དུ་འབེབས། །ཁ་གསུམ་དུག་ལྔའི་ཁ་རླངས་དེ། །སྲིད་བུ་ལོག་ཅན་སྟ་ལ་འདྲིམ། །སྲིད་ལྕམ་བྱུར་རེའི་མངལ་དུ་ཞུགས། །མུན་པའི་རྒྱལ་པོ༼པོས༽སྨོད་བཙུགས་པས། །གདུག་པའི་གྲོད་པ་གཅིག་ཏུ་སྨིན། །གྲོད་པ་རྡོལ་བའི་ནང་ཤད་ནས། །མིང་པོ་ལས་ཀྱི་བདུད་ལྔ་དང་། །སྲིང་མོ་འབྱུང་བའི་སྨན་མོ་ལྔ། །གནོད་བྱེད་ཕོ་ཕྱེད་མོ་ཕྱེད་སྲིད། །མིང་པོ་ལས་ཀྱི་བདུད་ལྔ་ནི། །འགྲན་ཏེ་ཡ་བོ་གཏོ་ཡི་བདུད། །རི་བ་དུག་འགྱེད་དཔྱད་ཀྱི་བདུད། །འཁོར་བའི་གཏིང་ནག་སེལ་གྱི་བདུད། །ང་མེད་ཆོམ་པོ་བོན་གྱི་བདུད། །རྐུན་བུ་གཟུང་མཆུ་སྨྲང་གིས༼གི༽བདུད། །གཏོ་དཔྱད་བོན་སྨྲང་སྒོ་འགགས་པས། །ལས་ཀྱི་བདུད་ལྔ་དེ་ལ་ཟེར། །སྲིང་མོ་འབྱུང་བའི་དམན་ལྔ་ནི། །མུན་ཟ་ནག་མོ་སེམས་ཀྱི་འདྲེ། །རླུང་ཟ་ཡང་སྨན་དབུགས་ཀྱི་འདྲེ། །མེ་ཟ་བྲག་ཀྱོན་དྲོད་ཀྱི་འདྲེ། །ཆུ་ཟ་ཀླུ་སྨན་ཁྲག་གི་འདྲེ། །ས་སྲིན་ནག་མོ་ཤ་ཡི་འདྲེ། །འབྱུང་བའི་ལུས་ལ་སྙད་ཚོལ་བས། །བསླུ་བའི་འདྲེ་ལྔ་དེ་ལ་ཟེར། །དུས་དང་བསྐལ་པ་དུས༼དེ༽ཙམ་ནས། །གདུག་བྱེད་ཕོ་ཕྱེད་མོ་ཕྱེད་ཀྱིས། །བཀའ་ཟླ་གཡེན་ཁམས་ཀུན་དང་རོལ། །དེ་ལ་བཀའ་ཟླའི་སྲིད་པ་ནི། །མུན་པའི་རྒྱལ་པོ་ཁྲམ་ཐོགས་ཀྱིས། །མ་རུངས་སེམས་འཆང་དམོད་སྔགས་བོར། །དམོད་སྔགས་དེ་ཡི་མཐུ་ཤུགས་ཀྱི༼ཀྱིས༽། །རྡུལ་གཅིག་ཡོངས་སུ་གྲུབ་པ་ལས། །བདུད་ཀྱི་ཕ་བོང་འགུལ་ཤེས་བསྲིད༼སྲིད༽། །དེ་ལ༼ལས༽བདུད་རྒྱལ་ཁེ་བེར་བྱུང་། །དེ་ལ་སྲིད༼དེ་སྲིད་༽པ་ཡབ་ཡུམ་བར་དུ་ཞུགས། ། དེ་ལས་མུན་སྒོང་ནག་པོ་གཅིག །ཁ་མེད་དབུགས་ཀྱི་བརྒྱ༼ཀྱིས་བརྒྱང༽བ་བྱུང་། །དེའི༼དེ༽ཡེ་ངམས་འཚམས་སུ་འདྲིལ་སྟེ༼ཏེ༽སོང་། །སྒོང་ང་ཡང༼སྒོ་ང་ཡེ༽ངམས་གཉིས་ཀྱི་བརྡོད༼ཀྱིས་བརྟོད༽། །ལྷ་དང་འདྲེ་གཉིས་བཞེད་མ་དུམ། །ལྷ་ཡི༼ཡིས༽སྨོན་ལམ་གྱེན་དུ་བཏབ། །ཡོད་ཁམས་སྡོང༼སྡོངས༽སུ་གྱུར་ཤིག༼ཅིག༽སྐད། །འདྲེའི༼འདྲེ་ཡིས༽དམོད་སྔགས་ཐུར་བུ་དམོད། །མེད་ཁམས་སྣོན་དུ་གྱུར་ཤིག༼ཅིག༽སྐད། །དེ་སྨོན་ལམ་གཉིས་ཀའི་མཐའ་བརྩན་བས༼བཙན་པས༽། །ལྷ་སྲིན་འདྲེས་པའི་གཡེན་དུ་རེད། །སྒོང༼སྒོ༽ང་སྤྲུལ་པ་མང་དུ་བསྟན། །འབྲས་བུ་ལྷན་སྐྱེས་བདུད་བཞི་གྲུབ། ། ཟེར་མ་ཀུན་དུ་འཐོར་བ་ཡིས། །བདུད་ཀྱི་ཕ་བོང་འགུལ་ཤེས་བཀས། །ནང་ནས་གཡེན་སྒོང་སུམ་བཅུ༼ཅུ༽གསུམ། །” ཞེས་པ་ཡན་གྱིས་གཡེན་ཁམས་སོ་གསུམ་རྩ་བའི་གྲོལ་ཁུངས་བསྟན།
གཉིས་པ། བྱུང་བ་སོ་སོའི་སྐོར།
གཅིག ཡར་གཡེན་གཉན་པོ་བཅུ་གསུམ།
གོང་གསལ་སྒོ་ང་སོ་གསུམ་ལས་དང་པོ་ཡར་གཡེན་གཉེན་པོ་བཅུ་གསུམ་ཇི་ལྟར་བྱུང་བའི་སྐོར་ཡང་། «འདུར་རྒྱུད»དེ་ཉིད་ལས། 3 “དུང་སྒོང་བཅུ་གསུམ་གནམ་དུ་ཡར། །ཡར་གཡེན་གཉེན་པོ་བཅུ་གསུམ་སྲིད། །མཐའ་བ་དབལ་ཡོགས་ཁྲིན་དང་གསུམ། །སྲུན་པ་གཉེར་ལོ༼འོ༽འཚམས་དང་དྲུག །ཆེ་བ་དམུ་བདུད་བཙན་དང་གསུམ། །བཙུན་པ་སྲིད་སྐོས་ཕྱ་དང་གསུམ། །གཉན་པོ་ལྷ་དང་བཅུ་གསུམ་མོ། །”ཞེས་པས་བསྟན། གཤམ་དུ་གཡེན་ཁམས་རེ་རེ་ལའང་གནས་ཡུལ་དང་། ཡབ་ཡུམ་དང་རྒྱལ་བློན་སོགས་རིགས་དང་། སོ་སོའི་མིང་དོན་གང་ཡིན་དང་། བཟང་ངན་གཉིས་ལ་ལྟོས་པའི་བྱེད་ལས་དང་། སོ་སོར་འདུལ་བྱེད་ཀྱི་བོན་པོ་བཅས་ས་བཅད་ལྔ་རེ«འདུར་རྒྱུད་ཕྱར་བ་ཐང་ཆེན»ལྟར་དང་། གཞུང་དེར་མ་གསལ་བའི་གཡེན་ཁམས་སོ་སོ་འཁྲས་པའི་མཁར་གྱི་སྐོར། སྤྱི་སྤུངས་མཁའ་ཀློང་གསང་མདོས་ཀྱི«གླུད་མགྲོན་སྤྱན་འདྲེན་གཡེན་བཅོས»སུ་འགའ་ཞིག་གསལ་འདུག་པ་བཅས་རིམ་པས་འགོད་རྒྱུ་ལགས་ཤིང་། དེ་ཡང་ཡིག་ཚོགས་ཉུང་ཕྱིར་དེ་དག་ཨང་རིམ་གྱིས་མཚོན་ཚུལ་ནི་གཤམ་གསལ་ལྟར། ༡ གནས་སའི་ཡུལ། ༢ རྒྱལ་བློན་སོགས་རིགས། ༣ མིང་གི་དོན། ༤ བཟང་ངན་གྱི་ལས། ༥ འདུལ་བའི་བོན་པོ། ༦ འཁྲས་པའི་མཁར་བཅས་མཚོན་པར་བྱས་ཡོད།
༼གཅིག༽ ཡར་གཡེན་དབལ།
༡ དབལ་ཡུལ་ཐང་བརྒྱད། ༢ ཡབ་དབལ་བརྒྱ་ཟེ་ཟེ། ཡུམ་སྐུགས་སྟེ་ངུར་ངུར་མ། རྗེ་བོ་དབལ་གསས་ཟོ་བོ། དམག་དཔོན་འབྲུག་གསས་ང་རྒྱལ། རུ་དཔོན་ཚ་ལ་རྒྱུང་ནེ། དར་འཛིན་ཟེ་མ་འབྲུག་སླག སྐོས་མཁན་ནེ་རྒྱུང་དཀར་པོ། ཕྱག་བརྙན་ཁ་ཤོ་ཟ་འདོད། བཞིན་འདེབས་དབལ་གྱད་གཏུམ་པོ། ཕྙོ་ཕེའུ་པ་ཡང་བློན། ༣ དབལ་ངར་ཆེ་བས་དབལ། ༤ ལེགས་ན་དྲི་བཙན་གང་ཡང་ནོན། མ་ལེགས་དབལ་སོ་ཚུར་ཀྱང་ཟུག ༥ དབལ་བོན་རུམ་པོ། ༦ དབལ་མཁར་རྫོང་ལ་ཕྱ་རིང་།
༼གཉིས༽ཡར་གཡེན་ཡོགས།
༡ ཡོགས་ཡུལ་ཡོགས་ཐང་། ༢ ཡབ་ཡགས༼ཡོགས༽སྟེ་བོན་ཆེན། ཡུམ་ཡགྴ་ཕྱུག་མོ་བཙུན། སྲས་ཡོག༼ཡོགས༽ས་བདག་ལྕམ་དྲལ་དགུ། རྒྱལ་པོ་ཟ་བྱེད་ཁོ༼ཁ༽བོ་ཆེ། དམག་དོན་ཟ་བྱེད་ཁ་རྔམ་ཅན། རུ་དཔོན་གཉེར་ཡོགས་ཐང་པོ། དར་འཛིན་ཁྲིན་ཡོགས་དག་པ། སྐོས་མཁན་འཚམས་ཡོགས་ཡ་བོ། ཕྱག་བརྙན་བདུད་ཡོགས་བཀྲག་མེད། བཞིན་འདེབས་ཀབ་པ་ལི་ཐོག ཕོ་ཉ་བཙན་ཡོགས་གོང་སྐྱེན། སྟེང་གཡོག་མ་བེར་ཤེལ་ལྕགས། མ་ཡགས༼ཡོགས༽ཁྲི་བཞུར་སློད་མོ་ཆེ། ༣ ཡོགས་ཁ་བདག་པས་ཡོགས། ༤ ལེགས་ན་ཡོགས་ཁ་ཡགས་སུ་བསྒྱུར། ཉེས་ན་ལ་ཡོགས་མི་ལ་འདེབས། ༥ ཡོགས་བོན་གཏོད་རྒྱལ། ༦ ཡོགས་མཁར་རྩེ་དགུ།
༼གསུམ༽ཡར་གཡེན་ཁྲིན།
༡ ཁྲིན་ཡུལ་སུམ་སྟོད། ༢ ཡབ་ཁྲིན་རྒན་ཡ་བོ། ཡུམ་སྨྲ་བདག་བཙུན་མོ། རྗེ་བོ་ཁྲི་རྗེ་ཐལ་ཀ་མ། རྒྱལ་སྲས་ཁྲིན་བུ་དོད་ཙམ། ལྕམ་ཁྲིན་ལྕམ་སྲ་མ། ལས་དང་ཐབས་ལ་ཁྲིན་པ། མཁར་ལས་རྨོ་རྐོར་ཁྲིན་པ། བུ་སྲིང་བག་མར་ཁྲིན་པ། མནའ་དང་བྱད་ལ་ཁྲིན་པ། གཙིག་དང་ཁྲེམས་ལ་ཁྲིན་པ། ༣ སྙིང་ཁྲིན་ཆེ་བས་ཁྲིན། ༤ ལེགས་ན་སྙིང་ཁྲིན་འཁང་རྡོ་མེད། ཉེས་ན་ཁ་ཡོགས་ལྕེ་ཁྲིན་འབེབས། ༥ ཁྲིན་བོན་ཕྱུར་བ་ཕྱ་སངས། ༦ ཁྲིན་མཁར་རྫོང་རིང་།
༼བཞི ༽ཡར་གཡེན་གཉེར།
༡ གཉེར་ཡུལ་འཛང་ར་ཕྱ་སངས། ༢ ཡབ་གཉེར་རྒྱལ་གྲུབ་འཐབས་ཅེན་སྟེ། ཡུམ་གཉེར་བདག་བཙུན་མོ། གཉེར་རྗེ་ལོ་རྨང་རྒྱལ་བ། གཉེར་རྗེ་འཕྱོ་བ། མིང་ཚིག་ཡིག་ལ་གཉེར་བ། བཟའ་དང་འཕྲུལ་ལ་གཉེར་བ། དུག་སེལ་སྨན་ལ་གཉེར་བ། འཕྲུལ་བསྒྱུར་རྩི་ལ་གཉེར་བ། སྐུག་འགྱེད་གྱད་ལ་གཉེར་བ། བརྡ་སྤྲད་སྒྲ་ལ་གཉེར་བ། དག་བྱེད་ཁྲུས་ལ་གཉེར་བ། རྩི་དོག་ལོ་ལ་གཉེར་བ། ༣ གཉེར་ཁ་ལེན་པས་གཉེར། ༤ ལེགས་ན་གསོན་གྱི་གཉེར་ཀ་ལེན། ཉེས་ན་གཤིན་གྱིས་གཉེར་ཁྲམ་འདེབས། ༥ གཉེར་བོན་གཏོ་ཆེན། ༦ ༼འདིར་མཁར་མ་གསལ༽
༼ལྔ༽ཡར་གཡེན་འོ།
༡ འོ་ཡུལ་ངང་ར། ༢ ཡབ་རྒྱལ་པོ་ཁྲི་ལ། ཡུམ་བཙུན་མོ་ཁྲི་ལྕམ། སྲས་འམ༼འོ༽འབྱམ་ལྕམ་དྲལ། མི་དང་སྨྲ་ལ་འོ་འབྱམ། དུད་དང་ཕྱུག་ལ་འོ་འབྱམ། རྟ་དང་རྨང་ལ་འོ་འབྱམ། འབྲི་དང་སྲས་ལ་འོ་འབྱམ། ལུག་དང་གཡང་ལ་འོ་འབྱམ། ༣ འོ་མཉེན་ལེན་པས་འོ། ༤ ལེགས་ན་འོ་འབྱམས་སྙིང་ཉེ་མཛད། ཉེས་ན་འོ་ཡུག་ཐེའུ་བཙན་སློང་། ༥ འོ་བོན་འབྲང་ཟུ། ༦ འོ་མཁར་རྒྱལ་བ་རྒྱལ་འཛོང་།
༼དྲུག༽ཡར་གཡེན་འཚམས།
༡ འཚམས་ཡུལ་གད་པ་རྟ་རྨིག ༢ ཡབ་འཚབ་བདག རྒྱལ་མོ་བཙུན། འཚམས་རྗེ་ཡ་བ་འགོ་སྔོན། འཚམས་རྗེ་དག་པ་དབུ་དཀར། འཚམས་རྗེ་ཡ་བོ་དོས་དྲག འཚམས་རྗེ་ལྷེའུ་སྟོང་རྔམ་པ། འཚམས་སྲས་འཚམས་བུ་འབྲང་ཕྱུག འཚམས་ལྕམ་འཚམས་ཟ་ཁྱད་ཁྱུད། འཚམས་བློན་འགྱིང་བ། ༣ སོ་འཚམས་བསྲུང་བས་འཚམས། ༤ ལེགས་ན་འཚམས་སུ་མི་སྟོ། ཉེས་ན་འཚམས་རྡོལ་སློང་བར་བྱེད། ༥ འཚམས་བོན་ཡོ་ཁྲུན། ༦ ༼འདིར་མཁར་མ་གསལ༽
༼བདུན༽ཡར་གཡེན་དམུ།
༡ དམུ་ཡུལ་སྟེན་འབྲང་། ༢ དམུ་རྒྱལ་ནམ་མཁའི་ཀོ་རོར། ཡུམ་དམུ་བདག་བཙུན་མོ། དམུ་རྒྱལ་གེ་སྟང་གཉེར་བཞོན། རྗེ་བོ་དམུ་རྗེ་བཙན་པ། དམུ་དཔོན་དམུ་ཕྱུགས་སྙེར་བཞོན། རུ་དཔོན་གསང་བ་འོན་ཆེན། དར་འཛིན་རྐུགས༼ལྐུགས༽པ་འཛུམ་མེད། སྐོས་མཁན་དམུ་བློན་དག་པ། ཕྱག་བརྙན་འཐོམ་པོ་ཡོར་ཉག བཞིན་འདེབས་རྔོམ་བོ་ཉག་གཅིག ༣ དམུ་ཡད་མངའ་བས་དམུ། ༤ ལེགས་ན་དམུ་དག་གནམ་ནས་འཛིན། ཉེས་ན་དམུ་གབ་གནམ་ནས་གཡོས། ༥ དམུ་བོན་བཙན་པ་ཡེ་ཏན། ༦ དམུ་མཁར་རྒྱལ་འཛང་།
༼བརྒྱད༽ཡར་གཡེན་བདུད།
༡ བདུད་ཡུལ་ནག་པོ་བྲག་ར། ༢ ཡབ་གནམ་བདུད་ཆེན་པོ། ཡུམ་ཆུད་ཟ་བཙུན་མོ། རྒྱལ་པོ་རི་སྟེ་འགོང་ཉག རྗེ་བོ་བདུད་རྗེ་རྨང་ཁུག དམག་དཔོན་ཤེལ་ལེ་རུ་ཙེ། རུ་དཔོན་ཁྱུང་རུ་འཇོག་པོ། དར་འཛིན་ནག་པོ་བཀྲག་མེད། བདུད་བློན་ཆ་ག་རེང་པོ། ལྷ་བདུད། ཀླུ་བདུད། བཙན་བདུད། མི་བདུད་སོགས། ༣ བདུད་དུ་རེབས་པས་བདུད། ༤ ལེགས་ན་མཐུ་ཡི་སྡོང་གྲོགས་བྱེད། ཉེས་ན་སྲོག་གི་བདུད་དུ་འབེབས། ༥ བདུད་བོན་ཆབ་ལྕགས་མྱུར་བ། ༦ བདུད་མཁར་འབྱོར་ར་འབྱོར་རྫོང་།
༼དགུ༽ཡར་གཡེན་བཙན།
༡ བཙན་ཡུལ་ཀོ་ལ་ཀོལ་ཕུ། ༢ ཡབ་གནམ་བཙན་ཀ་ར། བཙུན་མོ་ས་བཙན་བལ་དྲུག་སྨན། རྒྱལ་པོ་གནམ་བཙན་བྱ་རུ་ཅན། བཙན་རྒྱལ་ཨག་ཤི་ཤེས། བཙན་རྒྱལ་ཤུབ་མི་སྨྲ། བཙན་ཡུལ་ཞེ་སྡང་སྒྲ་ཆེ། རྗེ་བོ་སྐྱེས་བུ་ལོང་བཙན། གནམ་བོན་དམག་བཙན་ཐོག་པ། རྒྱུག་དཔོན་ཡམ་ཤོད་དམར་པོ། དར་འཛིན་ས་བཙན་སྟེང་རུམ། སྐོས་མཁན་ཁ་བཞི་མིག་བརྒྱད། ཕྱག་བརྙན་མདའ་རབ་གོང་བཞིན། ཕོ་ཉ་རོག་པོ་རྐྱ་བདུན། ཕྱི་བློན་བཙན་རྒོད་སྡེ་བཞི། བཞིན་འདེབས་ཡ་བ་རྐྱ་གཅིག ༣ བཙན་ཞིང་དྲག་པས་བཙན། ༤ ལེགས་ན་དྲི་མ་ཡགས་པར་བྱེད། ཉེས་ན་དྲི་མཚོ་ཁྲག་མཚོ་རྡོལ། ༥ བཙན་བོན་རྔམ་པ་མཚལ་ཆགས། ༦ བཙན་མཁར་དམར་པོ་སུལ་དྲུག
༼བཅུ༽ཡར་གཡེན་སྲིད།
༡ ཡུལ་སྲིད་ཡུལ་དང་མ། ༢ སྲིད་པ་ཤེལ་ཀེ་སྤུ་ཀེ། བཙུན་མོ་ཐམས་ཅད་སྐྱེད་བྱེད། རྗེ་བོ་སྲིད་རྗེ་འབྲང་དཀར། ལྷ་སྲིད་ལྷ་རབ་གཉན་རུམ་རྗེ། གཉན་སྲིད་གཉན་རུམ་གཏོད་རུམ་རྗེ། ཀླུ་སྲིད་ཀླུ་རབ་གཉན་རུམ། མི་སྲིད་མི་རབ་གླག་རུམ་རྗེ། གདོན་སྲིད་གདོན་རབ་བགེགས་རུམ་རྗེ། ཕྱུག་སྲིད་ཕྱུག་རབ་གཡང་རུམ་རྗེ། ༣ ཆབ་སྲིད་འཛིན་པས་སྲིད། ༤ ལེགས་ན་ཆུ་སྲིད་དབང་ཐང་སྤེལ། ཉེས་ན་སྲིད་ཁ་ལྡོག་པར་བྱེད། ༥ སྲིད་བོན་མུ་ཆོ། ༦ ༼འདིར་མཁར་མ་གསལ༽
༼བཅུ་གཅིག༽ཡར་གཡེན་སྐོས།
༡ ཡུལ་ནི་སྐོས་ཡུལ་དྲ་མ། ༢ རྒྱལ་པོ་སྐོས་རྗེ་དྲང་དཀར། བཙུན་མོ་སྐོས་བཞག་གཞི་འཛིན་མ། རྒྱལ་པོ་སྣང་བ་འོད་རུམ་རྗེ། དམག་དཔོན་རྒྱལ་པོ་འཚམས་རབ་རྗེ། རུ་དཔོན་བདུད་རབ་གཉན་རུམ་རྗེ། དར་འཛིན་གསལ་བ་འོད་རུམ་རྗེ། ཕྱི་བློན་ཟིལ་པ་ལྕག་རུམ་རྗེ། ནང་བློན་སྐྱེ་བ་ཤིང་རུམ་རྗེ། ཕྱག་བརྙན་ཀ་རབ་རྨང་པོ་རྗེ། སྐོས་བུ་ལྕམ་དྲལ་བཅུ་དྲུག ༣ སྐོས་མཁན་མཛད་པས་སྐོས། ༤ ལེགས་ན་ཤི་གསོན་སྐོས་ཀྱང་འབྱེད། ཉེས་ན་གཟུ་ཁ་ལོག་པར་སྟོན། ༥ སྐོས་བོན་གཙུག་དང་ཁྲོལ་བ། ༦ ༼འདིར་མཁར་མ་གསལ༽
༼བཅུ་གཉིས༽ཡར་གཡེན་ཕྱ།
༡ ཡུལ་ཕྱ་ཡུལ་སྣང་ཐང་། ༢ ཡབ་ཕྱ་རྒྱལ་ཡབ་ལྷ། བཙུན་མོ་དམུ་ཟ་སྲིད་འཛིན། རྗེ་བོ་ཁ་རྗེ་ཐང་པོ། དམག་དཔོན་སྔོ་དེ་ཡ་བོ། རུ་དཔོན་ཕྱ་བླ་བྲམ་ཤིང་། དར་འཛིན་ཕྱ་རྗེ་རེང་ཁུག ཕྱག་བརྙན་བྱི་ནུ་ར་ཙ། ཕྱ་ཕུགས་གདགས་ཀྱི་དྲལ་བཞི། གཡང་ཕུགས་སྲིབ་ཀྱི་ལྕམ་བཞི། ༣ ཕྱ་ཚེ་སྤེལ་བས་ཕྱ། ༤ ལེགས་ན་ཕྱ་གཡང་རུ་མ་འཛིན། ཉེས་ན་ལོ་ཕྱུགས་དབྱར་ཡང་ལེན། ༥ ཕྱ་བོན་ཀྱུ་ར་ཀྱུར་ཆུང་། ༦ ༼འདིར་མཁར་མ་གསལ༽
༼བཅུ་གསུམ༽ཡར་གཡེན་ལྷ།
༡ ཡུལ་ལྷ་ཡུལ་ཡེ་སང་། ༢ རྒྱལ་པོ་གནམ་ལྷ་དཀར་རྗེ། ཡུམ་བཙུན་མོ་མཛེས་ལྡན། རྗེ་བོ་ལྷ་དབང་བརྒྱ་བྱིན། དམག་དཔོན་མ་ཧ་དེ་བ། རུ་དཔོན་ཀར་མ་ཡགས་པ། དར་འཛིན་ལྷ་བཙན་པ་སྟང་། སྐོས་མཁན་ལྷ་རྗེ་ཟིན་འབྲང་། ཕྱག་བརྙན་ཁྲི་དེ་གསུམ་པོ། བཞིན་འདེབས་ཅང་སེ་སྒམ་པོ། འོལ་རྗེ་གནམ་གྱི་ལྷ་དགུ། ཚེ་འཛིན་སྲོག་ལྷ་ཉམས་ཆེན་དགུ། ས་ལ་གནས་པའི་ལྷ་དགུ་སོགས། ༣ ལྷ་རུ་ཆེ་བས་ལྷ། ༤ ལེགས་ན་མི་སྲོག་ལྷ་ཡིས་འཚོ། མ་ལེགས་ལྷ་སྡང་བདུད་དུ་འབེབས། ༥ ལྷ་བོན་ཐོད་ཀར་རྒྱལ་བ། ༦ མཁར། ༼འདིར་མཁར་མ་གསལ༽
གཉིས། བར་གཡེན་གཏོད་པོ་སྡེ་དགུ།
དེ་ཡང«འདུར་རྒྱུད»ལས། “སྒོང་དགུ་བར་དུ་ཡན་པ་ལས། །ས་གཡེན་གཏོད་པོ་དགུ་རུ་སྲིད། །རྒྱུ་བ་ཉི་ཟླ་སྐར་དང་གསུམ། །འཕྱུར་བ་སྤྲིན་འཇའ་དལ་དང་གསུམ། །འཕྱོ་བ་ཟེར་ལོ་རྫི་དང་གསུམ། །”ཞེས་བར་གཡེན་གཏོད་པོ་སྡེ་དགུའི་སྐོར་མདོར་བསྟན་ཅིང་རྒྱས་བཤད་ནི།
༼གཅིག༽བར་གཡེན་ཉི།
༡ ཡུལ་དང་མ་ལྡེམ་དྲོ། ༢ ཉི་རྒྱལ་དགུང་གི་སྣང་དང་རྗེ། ཉི་བཙུན་ཏོག་བདལ་གདུག་མོ། ཉི་རྗེ་རྨ་རྒྱལ་ཧོས་འབྲང་། ལྷ་ཡི་བུ་མོ་གདུག་དྲོ་མོ། བཀྲ་ཤིས་ལྷ་ཡི་ཉི་མ་བདུན། གེ་མོ་བདུད་ཀྱི་ཉི་མ་བདུན། རང་བཞིན་སྲིད་པའི་ཉི་མ་བདུན། ཕན་གནོད་ལས་ཀྱི་ཉི་མ་བདུན། ༣ ཉི་མར་བརྟེན་པས་ཉི། ༤ ལེགས་ན་ཐམས་ཅད་སྨིན་པར་བྱེད། ཉེས་ན་ཐན་པས་ས་ཚིག་གཏོང་། ༥ ཉི་བོན་དྲོ་མ་དྲོའུ་བཞུར། ༦ ཉི་མཁར་སྲོན་བུ་གཡུ་རྩེ།
༼གཉིས༽བར་གཡེན་ཟླ།
༡ ཟླ་ཡུལ་བྱེའུ་འོ་གང་གྲགས། ༢ ཟླ་རྒྱལ་ཁྲིགས་པ་གང་རྒྱལ། བཙུན་མོ་ཁྲི་ཟའི་ཉི་ལེ། ཟླ་རྗེ་དེ་ལ་མིག་དམར། ཕོ་ཉ་ཟླ་བ་བཅུ་གཉིས། ཡར་དཀར་ལྷ་ཡི་ཟླ་བ། མར་ཀམ་བདུད་ཀྱི་ཟླ་བ། རྗེ་བོ་ཟླ་རྒྱལ་ཉའོ། གདལ་པ་ཟླ་ནག་སྟོང་དྲི། ཟླ་ནག་བཞི། ཟླ་སྲིད་བཞི། ཚེས་ལྷ་རྒྱུ་ཡི་ཉུ་ལེ། ༣ ཟླ་བར་བརྟེན་པས་ཟླ། ༤ ལེགས་ན་མཐུན་སྦྱོར་དངོས་གྲུབ་སྟེར། ཉེས་ན་ཟླ་ནག་བདུད་དུ་གཏོང་། ༥ ཟླ་བོན་གྱེལ་དང་གྱེལ་ཡུག ༦ ཟླ་མཁར་ཁྲིག་སོ་རྒྱལ་བ།
༼གསུམ༽བར་གཡེན་སྐར།
༡ སྐར་ཡུལ་ཤང་མ་ཤང་སྨད། ༢ སྐར་རྗེ་རྒྱལ་དང་ནམ་རྗེ། བཙུན་མོ་སྐར་བཙུན་བྱང་མ། རྒྱལ་པོ་འབྱུང་བའི་སྐར་མ་བཞི། བློན་པོ་རྒྱུ་སྐར་ཉེར་བརྒྱད། ཕོ་ཉ་ལྡིང་སྐར་ཕོང་སྐར་གཉིས། སྐར་བདུད་གཟའ་མཆོག་འཁོར་གཡོག སྲིན་ཀླུ་འཚོས་པའི་དབང་ཆེན་མོ། མིང་པོ་གཟའ་བདུད་ར་ཧུ་ལ། སྲེང་མོ་དྲེགས་པའི་གདུང་མོ་བཞི། ལས་ལ་རྒྱ་བའི་གཟའ་ཆེནབརྒྱད། ༣ སྐར་ལ་བརྟེན་པས་སྐར། ༤ ལེགས་ན་སྣང་སྲིད་འཁོར་འདིངས་ལ། མ་ལེགས་གློ་བུར་ཧུར་ཐུམ་གཏོང་། ༥ སྐར་བོན་ཚེའུ་གདང་བཀྲ་གྱེར། ༦ སྐར་མཁར་ཚོགས་གུ་གདང་བཀྲ།
༼བཞི༽བར་གཡེན་སྤྲིན།
༡ སྤྲིན་ཡུལ་ལྷེ་ར་བུར་ཙམ། ༢ ཡབ་སྐྱི་འདངས་ངར་རྗེ། ཡུམ་སྨན་དང་ཞོགས་རྒྱལ། རྗེ་བོ་ཡེ་སངས་སྤྲིན་རུམ་རྗེ། བློན་པོ་རུ་སང་རླང་རུམ་རྗེ། ཕོ་ཉ་གནམ་ཆར་རོལ་པ་རྗེ། ལས་མཁན་ཆབ་ཤང་རྒྱལ་བ་རྗེ། རྗེ་མོ་ཆུ་བདག་ཏིང་ནམ། བློན་པོ་ཁ་བས་ལབས་ཅན་སྐྱོལ། ཡང་བློན་ཆབ་ཟིལ་མ་མོ་སྐར། ལས་མཁན་འཁྱགས་པ་རྒྱས་འདེབས་མ། ༣ སྤྲིན་ལ་བརྟེན་པས་སྤྲིན། ༤ ལེགས་ན་ཆར་ཆུ་དུས་སུ་འབེབས། ཉེས་ན་ཐོག་སེར་ཤ་སྣ་ཟུག ༥ ། སྤྲིན་བོན་བབ་ཐུལ་སྐྱོལ་པོ། ༦ སྤྲིན་མཁར་འོ་ཟ་དང་བ།
༼ལྔ༽བར་གཡེན་གཞའ།
༡ གཞའ་ཡུལ་ཁྱུད་མོ་གོང་གསུམ། ༢ གཞའ་ཡུལ་འོ་བརྒྱད་འབྲང་ཕྱུག་རྗེ། བཙུན་མོ་ཤ་ཟ་གཡུ་ཕྱུག་སྨན། མིང་པོ་དྲལ་པོ་རྣམ་གཉིས། སྟོད་ཀྱི་ཐང་བ་བྱ་རྫོང་། སྨད་ཀྱི་གཅུང་པོ་དཔྱིད་རྗེ། སྲིང་མོ་འོ་བརྒྱད་ཟི་ཕུང་མ། རྗེ་མོ་གཡུ་ལྡེམས་བོན་རོལ། བློན་མོ་ཇེ་ཆེ་ཐང་མོ། ཀར་ལྗང་མ་ཡི་སུམ་ཕུང་མ། ༣ གཞའ་ལ་བརྟེན་པས་གཞའ། ༤ ལེགས་ན་སྣང་སྲིད་རྒྱན་དུ་ཤར། ཉེས་ན་གཉན་དལ་སྣ་འདྲེན་བྱེད། ༥ གཞའ་བོན་ཁུག་རང་ཁུག་གེ ༦ གཞའ་མཁར་ཁ་མིག་རི་གསུམ།
༼དྲུག༽བར་གཡེན་དལ།
༡ དལ་ཡུལ་ཁ་ལ་མཐོང་སྒོ། ༢ གནམ་གྱི་དལ་རྗེ་ཆེན་པོ། ས་ཡི་དལ་བདག་བཙུན་མོ། དལ་རྗེ་དགོངས་ཏང་དཀར་པོ། དལ་བུ་མགོ་དགུ། ལོ་དལ་རུས་ཞན། ཟླ་དལ་ཤ་ཞན། ཞག་དལ་དུས་ཐུག་བྱེད་པ། ༣ དལ་བར་འདྲིམས་པས་དལ། ༤ ལེགས་ན་ནད་མེད་བདེ་བར་བྱེད། ཉེས་ན་དལ་ཡམས་ཀུན་ཏུ་འཁྲུགས། ༥ དལ་བོན་མཐོན་མི་དབུ་དཀར། ༦ ༼འདིར་མཁར་མ་གསལ༽
༼བདུན༽བར་གཡེན་ཟེར།
༡ ཡུལ་ཟེར་ཡུལ་མཁའ་སངས། ༢ རྗེ་བོ་གནམ་ཟེར་སྔོན་པོ། བཙུན་མོ་ས་ཟེར་སེར་མོ། རྒྱལ་སྲས་ཟེར་བུ་ལུས་པ། ཉིན་དགུ་ཉི་ཟེར་འདྲིམ་པ། མཚན་དགུ་ཟླ་ཟེར་འདྲིམ་པ། གཟའ་རྐུན་སྐར་མར་ཞན་པ། སྐྱ་རིང་འོད་ལ་ཞོན་པ། སྔོ་རིང་དུ་བར་འཁྲི་བ། སེར་རིང་ཉི་ཟེར་མདུང་ཡུག སྐར་མདའ་དུ་བ་མདུང་དྲི། ས་དྲོས་མེ་འོད་ལམ་མ། གནམ་ས་ཟེར་ཁེབས། མུན་སྲོད་ཟེར་འོད་མཆོང་རྒྱུག ༣ ཟེར་ལ་ཞོན་པས་ཟེར། ༤ ལེགས་ན་མུན་པ་དངས་པར་བྱེད། ཉེས་ན་ལྷ་འདྲེའི་སྣ་འདྲེན་བྱེད། ༥ ཟེར་བོན་གདང་སྙན་འགྱུ་བ། ༦ ༼འདིར་མཁར་མ་གསལ༽
༼བརྒྱད༽བར་གཡེན་ལོ།
༡ ཡུལ་ལོ་ཡུལ་གྲ་བརྒྱད། ༢ ཕ་སྔོན་པོ་གཡུ་རིས། མ་སེར་མོ་བྱང་རིས། སྐོས་འདེབས་པར་ཁམས་ཆེ་བརྒྱད། རྒྱལ་པོ་ལོ་སྐོར་བཅུ་གཉིས། བློན་པོ་ཟླ་སྐོར་བཅུ་གཉིས། དམག་མི་ཞག་སྐོར་བཅུ་གཉིས། ཁ་འཛིན་ལོ་ལྷ་བཅུ་གཉིས། དར་འཛིན་ལོ་དཔལ་བཅུ་གཉིས། དོས་འཛུགས་ལོ་གཤེད་བཅུ་གཉིས། རྩང་ཟུག་ས་གཤེད་རྣམ་བཞི། གསུམ་མཐུན་ལྔ་ཟོར་བྱ་ཟུར། དུས་ཁང་སེར་ནག་བདག་པོ། ༣ ལོ་ཟླ་བདག་པས་ལོ་ཞེས་བྱ། ༤ ལེགས་ན་ཚེ་དཔལ་མཐུ་དབང་སྟེར། ཉེས་ན་ལོ་བདུད་བར་ཆོད་འབེབས། ༥ ལོ་བོན་རྩིས་འདེབས་སྐྱོལ་པ། ༦ ༼འདིར་མཁར་མ་གསལ༽
༼དགུ༽བར་གཡེན་རྫི།
༡ ཡུལ་རྫི་ཡུལ་དབྱིངས་བདལ། ༢ ཕ་རྫི་རྒྱལ་གནས་སྐྱ་ངད། མ་རྫི་བཙུན་ཏོག་མ་བསིར། བུ་རྫི་ལྕམ་ངད་སྲས་གཉིས། རྗེ་བོ་ཡེ་རྫི་ངད་པ། སྐྱོབས་མཛད་ལྷ་རླུང་དྲང་ང་། ཧུར་འདྲིམ་བདུད་རླུང་འདྲག་རླུང་། འབྱུང་བ་གཡོ་འཁྲུག་ནད་རླུང་། བསྐལ་པ་གཡོ་འཁྲུག་མུག་རླུང་། དྲི་བཙན་གཡོས་འཁྲུག་མཚོན་རླུང་། ༣ རྫི་ངད་ཞོན་པས་རྫི། ༤ ལེགས་ན་ངད་སྡིག་འབྱེད་པར་བྱེད། ཉེས་ན་གཡོ་འཁྲུག་ཀུན་གྱི་གཞི། ༥ རྫི་བོན་ཕྱུར་ཡང་ཕྱ་སངས། ༦ ༼འདིར་མཁར་མ་གསལ༽
གསུམ། ས་གཡེན་ཆེ་བ་བཅུ་གཅིག
དེ་ཡང«འདུར་རྒྱུད»ལས། “བཅུ་གཅིག་ཟ་ལ་འདུག་པ་ལ། །ས་གཡེན་ཆེ་བ་བཅུ་གཅིག་སྲིད། །གཞི་འཛིན་ཀླུ་གཉན་རྒྱལ་དང་གསུམ། །ཁ་ཁྲིད་སྨན་གཟེད་སྲིན༼སྲི༽དང་གསུམ། །བཞིན་འདེབས་འདྲེ་སྲིན་བྱུར་དང་དགུ། །གཤིན་རྗེ་ཆུ༼ཆུད༽དང་བཅུ་གཅིག་གོ །”ཞེས་པས་ས་གཡེན་ཆེ་བ་བཅུ་གཅིག་གི་ཡིན་ཚུལ་མདོར་བསྟན་ཅིང་རྒྱས་པར་བཤད་པ་ནི།
༼གཅིག༽ས་གཡེན་ཀླུ།
༡ ཀླུ་ཡུལ་ནེ་ར་གསེང་སྔོན། ༢ ཡབ་ཆུ་བདག་ཀླུ་རྒྱལ། ཡུམ་ཟ་མཁན་མ་མོ། བུ་ཀླུ་བརྒྱད་མིང་སྲིང་། རྗེ་བོ་ཀླུ་རྒྱལ་འཇོག་པོ། དམག་དཔོན་གཙུག་ན་རིན་ཆེན། རུ་དཔོན་རྒྱལ་བ་བྱིན་ཆགས། དར་འཛིན་ཀླུ་བུ་འགྱེང་བརྩན། སྐོས་མཁན་ཟིན་སྲེག་ཐང་པོ། ཕྱག་བརྙན་ནག་པོ་གེལ་བ། བཞིན་འདེབས་ཧ་ཤང་དེ་བ་སོགས་མཛེ་རིགས་ཉི་ཤུ་རྩ་ལྔའི་བདག རྒྱལ་རྗེ་བྲམ་ཟེ་རྨང་གདོལ་རིགས། ༣ ཀླུ་རུ་མཆེས་པས་ཀླུ། ༤ མཆོད་ན་བུ་ནོར་ལོ་དཔལ་སྟེར། བསྡོས་ན་མཛེ་ནད་ཡམས་དུག་གཏོང་། ༥ ཀླུ་བོན་དབྱར་སྙ་གྱིམ་བུ། ༦ ཀླུ་མཁར་རྒྱལ་བ་རྒྱལ་འཛོང་།
༼གཉིས༽ས་གཡེན་གཉན།
༡ གཉན་ཡུལ་ཕོ་མ་གཡའ་སྟེང་། ༢ རྒྱལ་པོ་གནམ་གཉན་ཐོག་པ་རྗེ། བཙུན་མོ་ས་གཉན་བྱེ་མ་ཡགས། རྗེ་བོ་གཉན་རྗེ་གོང་སྔོན། དམག་དཔོན་ཁྲ་བོ་རུ་སྐྱོག རུ་དཔོན་ཐོད་དེ་རྒྱལ་བ། དར་འཛིན་གཉན་ཆེན་གོང་སྔོན། སྐོས་མཁན་ཁ་སྤྱང་རྒྱལ་བ། ཕྱག་བརྙན་ར་ཙ་མགོ་དགུ། ལས་མཁན་གཏུམ་པོ་ལག་དགུ། བཞིན་འདེབས་ལྟོ་ཕྱེ་ཁྲག་མེད། གནམ་ས་བར་སྣང་བྲག་ཤིང་ནགས་ཚལ་སྤང་རྡོའི་གཉན། ཡུལ་གཉན་ཟོ་དོར་བརྟན་མའི་ཚོགས། ༣ བརྗིད་ཅིང་གཉན་བས་གཉན། ༤ བསྟེན་ན་རྨང་གི་བུ་སྤེལ། བསྡོས་ན་ཁྲོ་གཏུམ་མི་ལ་གཏོང་། ༥ གཉན་བོན་ཐང་ཐང་ཁྲོལ་བ། ༦ གཉན་མཁར་ཤུ་གུ་གཡེན་བཞི།
༼གསུམ༽ས་གཡེན་རྒྱལ།
༡ རྒྱལ་ཡུལ་ངང་པ་གཡུ་སྟེང་། ༢ རྒྱལ་པོ་རྒྱལ་དེའུ་ཆེན་པོ། བཙུན་མོ་སྔགས་སྟེ་གྲང་མོ་གཉིས། ཐོག་རྒྱལ་བྱིན་དཀར་པོ། དྲུང་གཅོ་བྱིན་སྨུག་པོ། རྗེ་བོ་ཡ་ཅོ་བྱིན་ཆེན། དམག་དཔོན་བྱིན་ན་ཡ་ཀ། རུ་དཔོན་ཤེལ་གེང་དཀར་པོ། དར་འཛིན་ཧ་ལ་གདུང་བརྒྱད། སྐོས་མཁན་ཐེའུ་ཏ་སྐྱེས་བུ། ལས་མཁན་ཁུ་ལེ་ལག་དགུ། བཞིན་འདེབས་ཙཀྲ་བོང་མཆུ། རྒྱལ་བྱིན་རྒྱལ་འགོང་རྒྱལ་ཐེའུ། ༣ རྒྱལ་པོར་དབང་བས་རྒྱལ། ༤ ལེགས་ན་བཀོར་སྤེལ་རྒྱལ་ཁ་འཛིན། ཉེས་ན་ཚེ་འཕྲོག་ཡ་ཀ་སྡུད། ༥ རྒྱལ་བོན་སོངས་པ་ཐོད་རྗེ། ༦ རྒྱལ་མཁར་བྱིན་མཁར།
༼བཞི༽ས་གཡེན་སྨན།
༡ སྨན་ཡུལ་ཀྱེ་མོ་དགྱེས་སྟེང་། ༢ ཡབ་གསེར་གྱི་ཕ་བོང་ཡ་མ་གྲུས། ཡུམ་གཡུ་ཡི་ཕ་བོང་། ཇོ་མོ་གནམ་སྨན་དཀར་མོ། ཇོ་མོ་རྐོང་བཙུན་དེ་མོ། ཇོ་མོ་ཀ་ཀ་སེར་མོ་ཐང་། ཇོ་མོ་ལྷ་རི་གཡའ་མ་སྐྱོལ། ཇོ་མོ་གངས་དཀར་ཤ་མེད། ཇོ་མོ་སྐྱི་འཐིང་གཡའ་མ་སྐྱོལ། ཇོ་མོ་ཁ་རག་ཁྱུང་བཙུན། ཇོ་མོ་ཤགས་ཀྱི་ལ་རོ་སྨན། ཇོ་མོ་འབྲོག་ཆེན་འཁོར་འདུལ། ཇོ་མོ་རྨ་ཏིང་ཤགས་ཀྱི་སྨན། ཇོ་མོ་གདའ་ལ་བཙུན་མོ། ཇོ་མོ་གངས་ཀྱི་གཡུ་སྒྲོན། རྨ་རི་རབ་འབྱམས་གྲག་མོ་རྒྱལ། ༣ མོ་སྨན་ཡིན་པས་སྨན། ༤ ལེགས་ན་བོན་གྱི་ཞིང་ཁམས་སྲུང་། ཉེས་ན་གཡོ་སྨན་བསླུ་བྱེད་མ། ༥ སྨན་བོན་འབྲིམ་ཏང་སྐྱོལ་པོ། ༦ སྨན་མཁར་གངས་ཀྱི་ར་བ།
༼ལྔ༽ས་གཡེན་གཟེད།
༡ གཟེད་ཡུལ་འཐོམ་བོ་ཕུ་གླིང་། ༢ ཡབ་སྟངས་ཀྱི་ཐོག་པ་རྗེ། ཡུམ་སྨན་བཙུན་པད་བདག རྒྱལ་གཟེད་བྱེད་རྒྱལ་ཐང་པོ། རྗེ་བོ་གཟེད་རྗེ་བཙུན་པ། བཙན་པ་གཟེད་བཙན་ཤོར་བ། སྲས་གཟེད་བུ་འཐོམ་བ། ལྕམ་གཟེད་མོ་རབ་དྲུག་མ། འགུ་རི་དམུ་མ་ལ་སོགས་གཟེད་མོ་ཕོ་སེམས་བསླུ་བྱེད། གཟེད་བུ་མོ་ཡིད་འཕྲོག་བྱེད། ༼འདི་ནས་མ་ཕྱི་ཆད༽ ༥ ལ་ཙ་ཁུག་པ། ༦ གཟེད་མཁར་ཤོར་བ།
༼དྲུག༽ས་གཡེན་སྲི།
༼འདི་སྐོར་མ་ཕྱི་ཆད་པས་འགོད་ཐབས་མ་བྱུང་། ༡ ཡུལ་ནི་གཡེན་འདུལ་བོན་པོའི་སྐབས་སུ། སྲི་ཡུལ་མུ་ནག་སེལ་གླིང་། ཞེས་གསལ༽ ༥ སྲི་བོན་མུན་པ་འཕྲུལ་རོལ། ༦ སྲི་མཁར།
༼བདུན༽ས་གཡེན་འདྲེ།
༡ ༼མ་ཕྱི་ཆད་འདུག་རུང་འོག་ཏུ་གཡེན་འདུལ་བོན་པོའི་སྐབས་སུ། འདྲེ་ཡུལ་སུལ་མང་། ཞེས་གསལ༽༢ ༼སྟོད་ནས་མ་ཕྱི་ཆད༽སུལ་གཅིག་དམེ་འདྲེ་གཡེན་པའི་སུལ། །སུལ་གཅིག་ནལ་འདྲེ་བསླུ་བའི་ཡུལ། །སུལ་གཅིག་མུག་འདྲེ་ཕ་ཟན་སུལ། །སུལ་གཅིག་ལྟས་ངན་མཚེ་འདྲེའི་སུལ། །སུལ་གཅིག་མནའ་བྱད་དུག་ཆུའི་སུལ། །སུལ་གཅིག་དྲི་བོ་དོར་ཤིའི་སུལ། །སུལ་གཅིག་ཐེའུ་རང་རྨང་འདྲེའི་སུལ། །སུལ་གཅིག་བགྲེན་འདྲེ་ཐོམ་ཆོལ་སུལ། །དེ་ལྟར་འདྲེ་དགུ་རྗེ་འབངས་བཅས། ། ༣ ངན་དགུའི་འདྲེ་བས་འདྲེ། ༤ ལེགས་ན་འདྲེ་གདོན་དགྲ་ལ་གདོན། ཉེས་ན་འདྲེ་བགྲེན་ཟིན་ལ་བགྲེན། ༥ འདྲེ་བོན་གླུད་བོན་གྱེར་མཁས། ༦ ༼འདིར་མཁར་མ་གསལ༽
༼བརྒྱད༽ས་གཡེན་སྲིན།
༡ སྲིན་ཡུལ་ནག་པོ་དགུ་སུལ། ༢ ཡབ་སྲིན་རྗེ་དགུ་རྫོགས། ཡུམ་སྲིན་མོ་མ་མ་ཏེ། སྲིན་སྲས་ཕོ་དགུ་མོ་དགུ། རྗེ་བོ་ཟ་བྱེད་སྲིན་རུམ། མ་མ་ཆུ་ཟླ་རླུང་བཀྱོན། དམག་དཔོན་སྲིན་བཙན་དགུ། རུ་དཔོན་གནམ་སྲིན་སྨན་གཏོང་མ། དར་འཛིན་ཀར་མ་ཛ་ལ། སྐོས་མཁན་ཡག་ཤ་ཁོ་རོ། ཕྱག་བརྙན་གཉའ་རིང་འཕྲག་མིག སྐོས་མཁན་ནག་མོ་མིག་དགུ། ཕོ་ཉ་སྲིན་ཕྲུག་ལྔ་བརྒྱ། ཕོ་ཡི་སྟ་ལ་ཟ་བ་བརྒྱ་སོགས། ༣ སྙིང་སྲིན་ཆེ་བས་སྲིན། ༤ ལེགས་ན་སྙིང་སྲིན་དགྲ་ལ་སྟོན། ཉེས་ན་སྲིན་འཇབ་མི་ལ་འཇབ། ༥ སྲིན་བོན་ཡེ་ངལ་གྱིམ་གོང་། ༦ ༼འདིར་མཁར་མ་གསལ༽
༼དགུ༽ས་གཡེན་བྱུར།
༡ བྱུར་ཡུལ་མྱ་ངམ་སྣམ་བུ། ༢ སྒྱུ་མ་སྟོང་ཤོང་གུ་གུལ། མ་ངམས་ཟ་མོང་བུ་ཅུང་། རྒྱལ་པོ་བྱུར་སྲི་ཐོ་ལྟོ། རྗེ་བོ་བྱུར་རྒྱལ་ཙཀྲ། ཕྱག་བརྙན་བྱུར་བུ་སྤུན་ལྔ་སྟེ། བྱུར་ཁུ་རུ། བྱུར་ཤ་ཆེངས། བྱུར་འདྲེ་སྟེ་ལན་སོགས། ༣ བྱུར་བློ་འཆང་བས་བྱུར། ༤ ལེགས་ན་བྱུར་ཞུགས་དགྲ་ལ་ཞུགས། ཉེས་ན་བྱུར་ལྡང་རང་གི་གཤེད། ༥ བྱུར་བོན་སྣ་བོན་ལི་བྱིན། ༦ ༼འདིར་མཁར་མ་གསལ༽
༼བཅུ༽ས་གཡེན་གཤིན་རྗེ།
༡ གཤིན་ཡུལ་ཨ་ཏི་འབྱམ་སྐྱ། ཨ་ཤི་འདུས་པའི་དེའུ་པོ་ཆེ། ༢ ཡབ་དོད་ཀྱི་ཀར་ཇུ་ལེ། ཡུམ་རྫུ་འཕྲུལ་ཐང་ཐང་མ། རྗེ་བོ་ཁྲ་གོ་རླུང་ཐོད། སྐོས་མཁན་གཤིན་རྗེ་སྨྲིག་པ། ཡ་བླ་བདུད་ཕོ་བཅུ་གསུམ། ༣ གཤིན་བླ་བདག་པས་གཤིན་རྗེ། ༤ ལེགས་ན་དགེ་སྡིག་བྱ་ར་བྱེད། ཉེས་ན་གཅོད་སྦྱོང་སྣ་ཚོགས་སྟོན། ༥ གཤིན་བོན་གཏོ་བོན་བྱོན་ཁྲི། ༦ ༼འདིར་མཁར་མ་གསལ༽
༼བཅུ་གཅིག༽ས་གཡེན་ཆུད།
༡ ཆུད་ཡུལ་ཉེས་ཡུལ་གཏིང་ཁམས། ༢ བདུད་ཀྱི་གཡུ་བྱ་ཕོ་རོག་དང་། ཆུད་ཀྱི་གསེར་བྱ་ཀོ་བོ་ལ། མ་བླ་ཆུད་ཁམས་མང་དུ་བྱུང་། །མ་ཡོགས་ཆུད་ཀྱི་རྒྱལ་མོ་བཙུན། །རྗེ་མོ་མ་བདུད་གཉན་གྱི་གཙོ། །དམག་དཔོན་དམར་འབྱིན་ཆེན་མོ། །རུ་དཔོན་ཁ་ལ་དབང་ཕྱུག །སྐོས་མཁན་མི་བདག་བཙུན་མོ། །ཕྱག་བརྙན་ནག་མོ་རེ་མ་ཏི། །བཞིན་འདེབས་ལྷ་སྲིན་གོང་ཁྲག །སྟོང་ཤོང་བྱོ་རྨང་ལ་སོགས་པ། །མ་བླ་ཆུད་མོ་བཅུ་གཉིས། །ཇོ་མི་རིང་ནམ་ཁྲམ་ལྕམ་མ་སོགས། ༣ ཆུད་ཁའི་འགྲམ་པས་ཆུད། ༤ ལེགས་ན་ཡགས་ཁམས་སོ་ཡང་བརྩིས། ཉེས་ན་མོ་རིགས་ལྦུགས་སྲོག་ལེན། ༥ ཆུད་བོན་ཐར་བོན་གྲུ་སྐྱོལ། ༦ ༼འདིར་མཁར་མ་གསལ༽
གསུམ་པ། དེ་དག་སྤྱི་ཡི་འཕྲོས་དོན།
༡ དེ་ལྟར་གྱི་གཡེན་ཁམས་སོ་གསུམ་ལ་སྤྱི་ཡི་ཆ་ནས་ལྷ་འདྲེ་གཉིས་ཀྱི་ཤུགས་རྐྱེན་ཐེབས་པ་གོང་གསལ་ལྟར་ལ། བྱེ་བྲག་གིས་ཕྱེས་ན་རིགས་གསུམ་དུ་གྱེས་པ་དང་དེ་དག་གི་གནས་ཡུལ་དང་བྱེད་ལས་ཇི་ལྟར་ཡིན་པ་སོགས་ནི། «འདུར་རྒྱུད»ལས། “དེ་ལྟར་གཡེན་ཁམས་སུམ་བཅུ༼ཅུ༽གསུམ། །ལྷ་འདྲེ་གཉིས་ཀ་བརྡོད༼ཀས་བརྟོད༽ཙམ་ནས། །ལྷ་དབལ་སྲིད་སྐོས་ཕྱ་དང་ལྔ། །ཡོད་ཁམས་ལྷ་མིའི་སྡོངས་སུ་གྱུར། །འདྲི་སྲིན་བྱུར་སྲི་གཤེན༼གཤིན༽རྗེ་ཆུད། །མེད་ཁམས་ངམས་ཀྱིས༼ཀྱི༽སྣོད་དུ་གྱུར། །ཡོགས་ཁྲིན་གཉིས་དང་གཉེར་ལོ༼འོ༽འཚམས། །བཙན་དལ་རྒྱལ་དང་ཟེར་ལོ་རྫི། །ལྷ་བདུད་གཉིས་ཀྱི་འཚམས༼མཚམས༽སུ་ལུས། །གནམ་གཡེན་དམུ་གཡེན་བདུད་གཡེན་དང་། །ཉི་ཟླ་གཟའ་སྐར་གཞའ་དང་སྤྲིན། །སྨན་གཟེད་ཀླུ་གཉན་ས་བདག་རྣམས། །ལྷ་འདྲེ་གཉིས་ཀའི༼ཀས༽མ་བདག་པས། །དཀར་ནག་འཚམས༼མཚམས༽སུ་རྒོད་ཐོལ་ཐོལ༼རིས་སུ་མ་ཆེར་གཡུང་དུ་མ་ཕེབས༽། །གཡེན་རྒོད་བཅུ་གསུམ་དེ་ལ་ཟེར། །གསོན་གྱི་བདེ་སྡུག་ལ་ཡང་དབང་། །གཤིན་གྱི་བླ་ཡང་དེ་ཡི༼ཡིས༽བདག །དེ་ཕྱིར་གཡེན་ལ་དེ་དབང་ཆེ། །དེ་ལྟར་༼དཔའ་དུ་དེའན་མོ།༽གཡེན་སྲིད་དང་པོ་༼ཅན་དང་༽ནི། །རྐྱང་རྒྱུག་སུམ་བཅུ༼ཡོག་དམན་མི་ཅོན་དང་མ་དཔེ་འགྲེས་སོ། །༽༼ཅུ༽གསུམ་བྱུང་ལ། །ཕྱིས་སུ་རིས་མཐུན་ཀུན་བསྡེབས་ནས། །སོ་སོའི་ཡུལ་སྐོས་འདི་ལྟར་བགོས། །སྔོན་ཡེ་ཕུགས་མུན་པ་སྒོང་ནག་གིས། །སྒོང་ཤུན་སྒོང་ཁོག་ཐམས་ཅད་ལ། །གཡེན་ཡུལ་གཡེན་མཁར་མང་པོ་སྲིད། །སྒོང་འབྲིང་སྒོང་ཆུ་ཐམས་ཅད་ལས། །གཡེན་རི་གཡེན་མཚོ་མང་པོ་འཁྱིལ། །མཐོ་མུན་པ་གཡུང་དྲུང་གླིང་ཆེན་ནས། །དམའ་མུན་བརྒྱད་གླེང༼གླིང༽མཐར་ཐུན་མོའི་བར། །ཡོད་མེད་ཁྱབ་རླུང་གཡོན་ཕྱོགས་ཀུན། །གཡེན་ཁམས་མང་པོའི་གནས་ཀྱི༼ཀྱིས༽གང་། །ལྷ་དང་མིའི༼ཡི༽ཡུལ་ལ་ཡང་། །གཡེན་ཡུལ་འགའ་དང་འགའ་ཙམ་ཡོད། །”ཞེས་གསལ།
༢ འདིར་གསལ་བཤད་ཞུ་རྒྱུ་ལ«འདུར་རྒྱུད»དེར་ས་གཡེན་གྱི་ནང་གསེས་དབྱེ་བའི་སྐབས་སུ“ས་བདག”དང“གཏོད”གཉིས་འཁོད་འདུག་རུང་སྤྱིར་ན་ས་གཡེན་བཅུ་གཅིག་ཏུ་གྲགས་པ་ལྟར་བྱས་ཏེ་དེ་གཉིས་སྐོར་བཀོད་མེད། སྤྱིར་ན་ཡིག་ཆ་འདིའི་སྟོད་སྨད་གང་སར་སྡེབ་མ་འགའ་ཆད་འདུག་པ་ལྟར་འདིའི་སྐབས་སུ་ཡང་། ས་གཡེན་བཅུ་གཅིག་གི་ལྔ་པ་གཟེད་བསྟན་པའི་མཇུག་ནས་བདུན་པ་འདྲེ་བསྟན་པའི་འགོ་བར་མ་ཕྱི་ཆད་འདུག་པས་སླད་ཆར་དཔེ་གཞན་རྙེད་ན་བཅུག་དགོས་ཡོད། མ་གཞི་གཡེན་ཁམས་སོ་གསུམ་སྐོར་འཁོད་པའི་ཡིག་ཆ་མང་པོ་ཞིག་ཡོད་སྲིད་ནའང་ངོས་ནས་དེ་སྔོན་མཇལ་བའི་ཡིག་ཆ་ཁག་ལས་ཁ་གསལ་ཤོས«འདུར་རྒྱུད»འདི་ལགས་ཕྱིར་གཞུང་འདིར་གཞིར་བཞག་གིས་བཀོད་པ་སྟེ། གཡེན་ཁམས་ཀྱི་སྐོར་རྣམས«གཡེན་ཁམས་བྱུང་ཚུལ་སྐོས་འདེབས་བསྟན་པའི་ལེའུ»ལྟར་དང་། གཡེན་འདུལ་བོན་པོ་རྣམས«ཧོས་ཀྱི་གཤེན་ཚོགས་གྱེར་གཞུང་གི་ལེའུ»ལྟར་བཀོད་ཡོད། དེ་བཞིན«མཁའ་ཀློང་གསང་མདོས»ཀྱི་གཡེན་ཁམས་བསྟན་ཚུལ་ཡང་འདི་དང་མཚུངས་པ་ཞིག་རེད་འདུག འདིར་གཡེན་ཁམས་སོ་སོའི་མཇུག་ཏུ་བཅོས་ཐབས་ཀྱི་མཐུན་རྫས་སྐོར་འཁོད་འདུག་རུང་ཡིག་ཚོགས་དབང་གིས་བཀོད་མེད་ལ། ཡིག་ཆ་འདི་དཔེ་རྙིང་སོན་སྟབས་བརྡ་དག་སྐོར་ནོར་བའམ་དམིགས་བསལ་བ་འགའ་ཞིག་འདུག་པ་ལས་ནོར་བ་མངོན་གསལ་ཅན་རྣམས་བཅོས་པ་ལས་གཞན་དཔེ་རྙིང་གི་རང་གཤིས་མངོན་ཕྱིར་སོར་བཞག་བྱས་ཡོད། གཡེན་ཁམས་ནང་གསེས་ཀྱི་གོ་རིམ་འགའ་དང་། གཡེན་འདུལ་བོན་པོའི་མཚན་འགའ་ཞིག་ཡིག་ཆ་གཞན་དང་མཐུན་མིན་ཅུང་འདུག་རུང་གཞི་རྩའི་ཐོག་ནས་ཁྱད་ཆེར་མ་མངོན་སྟབས་ད་ལན་དཔྱད་བསྡུར་བྱས་མེད། འདིར་གཡེན་ཁམས་སོ་གསུམ་པོ་ཐོག་མའི་ངོས་འཛིན་སྐོར་ཞིག་ཟུར་དུ་ལྟ་བདེར་དྲངས་པ་ལས་ཞིབ་ཕྲའི་དཔྱད་པ་སོགས་གཞན་ནས་མཁྱེན་པར་འཚལ་ལོ།། །།
མཆན།
1«སྲིད་པའི་མཛོད་ཕུགས་ཀྱི་གཞུང»ཤོག་ངོས། ༡༦༩ པར་གསལ།
2.3«འདུར་རྒྱུད་ཕྱར་བ་ཐང་ཆེན» ཤོག་ངོས། ༡༢༣ དང་༡༢༤པར་གསལ།
དཔྱད་གཞིའི་ཡིག་ཆ།
1 སྟོན་པ་སངས་རྒྱས། «སྲིད་པའི་མཛོད་ཕུགས་ཀྱི་གཞུང» གསུང་རབ་སྒོ་མཛོད་རིན་པོ་ཆེའི་གླེགས་བམ། དེབ་དང་པོ། ཀན་སུའུ་མི་རིགས་དཔེ་སྐྲུན་ཁང་། ༢༠༡༥
2 «འདུར་རྒྱུད་ཕྱར་བ་ཐང་ཆེན» གསུང་རབ་སྒོ་མཛོད་རིན་པོ་ཆེའི་གླེགས་བམ། དེབ་བརྒྱ་དང་ཞེ་བརྒྱད་པ། ཀན་སུའུ་མི་རིགས་དཔེ་སྐྲུན་ཁང་། ༢༠༡༥
3 «གླུད་མགྲོན་སྤྱན་འདྲེན་གཡེན་བཅོས» མཁའ་ཀློང་གསང་བའི་མདོས་ཆེན་གྱི་གསུང་པོད། དཔེ་གཟུགས། གཡུང་དྲུང་བོན་གྱི་བཀའ་བརྟེན་དཔེ་རྙིང་ཕྱོགས་བསྒྲིགས། པོད་ཨང་ཉི་ཤུ་པ། ཀན་སུའུ་མི་རིགས་དཔེ་སྐྲུན་ཁང་།
4 སྟོན་པ་སངས་རྒྱས། «མདོ་འདུས་པ་རིན་པོ་ཆེའི་རྒྱུད་ཐམས་ཅད་མཁྱེན་པའི་བཀའ་ཚད་མ།» གངས་ཏི་སེ་བོན་གཞུང་རིག་མཛོད་དཔེ་ཚོགས། དེབ་དང་པོ། མི་རིགས་དཔེ་སྐྲུན་ཁང་། ༢༠༡༠
༢༠༡༦ ་ ༧ ་༨


text:
བོད་མེ་མོ་བྱ་ལོའི་ལོ་གསར་གྱི་དུས་བཟང་དང་བསྟུན་ནས། དཔལ་རྩལ་གྱིས་བརྩམས་པའི《འཇུ་སྐལ་བཟང་གི་སྙན་ངག་ལ་དཔྱད་པ》ཞེས་པ་དངོས་སུ་བཀྲམས་ཡོད།
དེབ་འདི་ནི་ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་སློབ་གླིང་གི “ཕུལ་བྱུང་སློབ་ཆེན་དང་ཕུལ་བྱུང་རིག་ཚན”ལ་རྒྱབ་སྐྱོར་བྱེད་པའི་ཞིབ་འཇུག་མ་དངུལ་སྤྱད་ནས། “བོད་ཀྱི་རྩོམ་རིག་ཞིབ་འཇུག་དེབ་ཚོགས”ཞེས་པའི་མུ་འབྲེལ་ཞིབ་འཇུག་ལས་གཞི་སྤེལ་བ་ལས་ཁག་གཉིས་པའི་གྲས་ཡིན་ཞིང་། ཁག་དང་པོ་རུ་བཀྲ་བྷ་ཡི《བོན་གྱི་ལྷ་རབས་ལ་དཔྱད་པ》དང་། བན་དེ་མཁར་གྱི《ལོ་བརྒྱའི་ལྷ་སའི་སྙན་ངག་ཞིབ་འཇུག》ལྕགས་རྡོར་རྒྱལ་གྱི《བོད་ཀྱི་དེང་རབས་སྙན་ངག་རིག་པ》སོགས་དེབ་བདུན་ཡོད་ལ། “བོད་ཀྱི་རྩོམ་རིག་ཞིབ་འཇུག་དེབ་ཚོགས”ཁག་གཉིས་པ་རུ་ད་ལྟའི་བར་དུ་བཙུན་པོ་དོན་གྲུབ་གྱི《ཚེ་རིང་དོན་གྲུབ་ཀྱི་སྒྲུང་གཏམ་ལ་དཔྱད་པ》དང་། ཐེངས་འདིའི《འཇུ་སྐལ་བཟང་གི་སྙན་ངག་ལ་དཔྱད་པ》གཉིས་པར་དུ་བསྐྲུན་ཟིན་ཡོད། ད་དུང་པར་དུ་སྐྲུན་འཆར་ལ་བཀྲ་བྷའི《བོད་ཀྱི་རྩོམ་པ་པོའི་གསར་རྩོམ་ཉམས་མྱོང་ལ་དཔྱད་པ》དང་།བཀྲ་བྷའི《རཱ་མ་ཎའི་རྟོགས་བརྗོད་ཀྱི་འགྲེལ་བ》 བན་དེ་མཁར་གྱི《སྙན་ངག་མེ་ལོང་གི་བརྡ་ཆད་རྣམ་བཤད》 རང་སྒྲའི《རྩོམ་རིག •གསར་རྩོམ •དཔྱད་བརྗོད》བཅས་ཡོད།
《འཇུ་སྐལ་བཟང་གི་སྙན་ངག་ལ་དཔྱད་པ》ཞེས་པའི་དེབ་འདི་ནི་རྩོམ་པ་པོ་དཔལ་རྩལ་གྱིས་ཤེས་རམས་པའི་མཐར་ཕྱིན་དཔྱད་རྩོམ་གཞིར་བྱས་ཤིང་། སྣོན་འཕྲི་དང་བཟོ་བཅོས་ལན་འགར་བརྒྱབ་མཐར་དེབ་ཏུ་བསྐྲུན་པ་ཡིན་ལ། དེབ་ཡོངས་སུ་གསར་རྩོམ་གྱི་གོ་རིམ་དང་། བརྩམས་ཆོས་ཀྱི་ཁྱད་ཆོས། རྩོམ་རིག་ཐད་ཀྱི་གྲུབ་འབྲས་བཅས་ལེའུ་ཆེན་པོ་གསུམ་གྱི་སྒོ་ནས་སྤྲོས་ཤིང་། དེ་དག་རེ་རེ་ལའང་དམིགས་བསལ་བརྩམས་ཆོས་རེ་རེ་ཞིབ་ཀློག་གི་ཚུལ་དུ་ཁ་ཚར་བཏབ་ནས་དཔྱད་པར་ཞུགས་ཡོད། གཞན་ཡང་ཕྱིས་འབྱུང་ཞིབ་འཇུག་པ་དང་རྒྱུས་ལོན་གྱི་འདོད་བློ་ཡོད་ས་དག་ལ་ཕན་ཕྱིར་ཟུར་བཀོད་དུ་ལོ་རྒྱུས་དོན་ཆེན་རེའུ་མིག་དང་། བརྩམས་ཆོས་དཀར་ཆག པར་དུ་བསྐྲུན་པའི་དེབ་ཀྱི་ཐོ། བཅར་འདྲིའི་ནང་དོན་བདམས་བཀོད་བཅས་འབྲེལ་ཡོད་རྒྱུ་ཆ་ཁག་བཀོད་ཡོད་པས། རིག་གཞུང་གི་དཔྱད་གཞིའི་རིན་ཐང་དང་རྩོམ་རིག་མྱོང་རོལ་གྱི་རིན་ཐང་གང་ཐད་ནས་མི་དམན་པ་ཞིག་ལྡན་ཡོད།


text:
ཆོས་ལུགས་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཚམ་མཐུན་ཡོང་བར་འཁྲིད་སྟོན་བྱེད་པའི་ཐབས་ལམ།
སྤེལ་དུས། 2016-09-01
ཆོས་དོན་དགོངས་འགྲེལ་ལས་དོན་ནི་ཆོས་ལུགས་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཚམ་མཐུན་ཡོང་བར་འཁྲིད་སྟོན་བྱེད་པའི་ཐབས་ལམ་བཟང་པོ་ཞིག་ཡིན།
ལྗགས་རྩོམ་འདི་ནི་2013ལོའི་ཟླ་11ཚེས་3ཉིན་འཚོགས་པའི་བོད་བརྒྱུད་ནང་བསྟན་ཆོས་དོན་དགོངས་འགྲེལ་ལས་དོན་དཔྱད་གླེང་ཚོགས་འདུ་འགོ་ཚུགས་པའི་མཛད་སྒོའི་ཐོག་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི་སྤྱི་ཁྱབ་ལས་འཛིན་པ་ལྷག་པ་ཕུན་ཚོགས་ལགས་ཀྱིས་གནང་བའི་གསུང་བཤད་རེད།
ལྷག་པ་ཕུན་ཚོགས་ཀྱིས།
ད་སྐབས་རང་རྒྱལ་འདི་ཉིད་འབྱོར་འབྲིང་སྤྱི་ཚོགས་སྒོ་ཀུན་ནས་འཛུགས་སྐྲུན་དང་། བསྒྱུར་བཅོས་སྒོ་འབྱེད་གཏིང་ཟབ། དཔལ་འབྱོར་འཕེལ་རྒྱས་གཏོང་ཐབས་བསྒྱུར་བའི་འགག་རྩའི་དུས་འདིར། ཆབ་སྲིད་བརྟན་ལ། དཔལ་འབྱོར་འཕེལ་ཞིང་། རིག་གནས་དར་བ་དང་། སྤྱི་ཚོགས་འཆམ་ལ་མཐུན་ཞིང་། བོད་ལྗོངས་དང་ཞིང་ཆེན་བཞིའི་བོད་རིགས་ས་ཁུལ་གྱི་དཔལ་འབྱོར་དང་སྤྱི་ཚོགས་ལ་འཕུར་མཆོངས་ལྟ་བུའི་འཕེལ་རྒྱས་བྱུང་ཡོད། བཀྲ་ཤིས་པའི་དུས་བབ་བཟང་པོ་འདི་ལྟའི་འོག བོད་བརྒྱུད་ནང་བསྟན་ཆོས་དོན་དགོངས་འགྲེལ་དཔྱད་གླེང་ཚོགས་འདུ་འཚོགས་པ་ལས། བོད་བརྒྱུད་ནང་བསྟན་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཚམ་མཐུན་བྱེད་པའི་བགྲོད་ལམ་ཐོག་བྱས་རྗེས་གསར་པ་འཇོག་རྒྱུའི་ཆོད་སེམས་མཚོན་ཡོད།
ཏང་གི་ཚོགས་ཆེན་བཅོ་བརྒྱད་པའི་སྙན་ཞུར། “ཏང་གི་ཆོས་ལུགས་ལས་དོན་སྐོར་གྱི་གཞི་རྩའི་བྱེད་ཕྱོགས་ཁྱོན་ཡོངས་ནས་ལག་ལེན་མཐར་ཕྱིན་བསྟར་ནས། དཔལ་འབྱོར་དང་སྤྱི་ཚོགས་འཕེལ་རྒྱས་གཏོང་བའི་བརྒྱུད་རིམ་ནང་། ཆོས་ལུགས་ལས་རིགས་མི་སྣ་དང་དད་ལྡན་མང་ཚོགས་ཀྱི་དགེ་མཚན་ལྡན་པའི་ནུས་པ་འདོན་སྤེལ་བྱ་དགོས།”ཞེས་གསལ་ཡོད། ཅི་འདྲ་བྱས་ནས་ཁོང་རྣམ་པའི་དགེ་མཚན་ལྡན་པའི་ནུས་པ་འདོན་སྤེལ་བྱེད་དུ་འཇུག་རྒྱུ་འདི་ནི་དུས་རབས་གསར་པའི་ཏང་གི་ཆོས་ལུགས་ལས་དོན་ལེགས་པར་སྒྲུབ་པའི་ནང་དོན་གལ་ཆེན་ཞིག་རེད། དཔལ་འབྱོར་སྤྱི་ཚོགས་འཕེལ་རྒྱས་གཏོང་བའི་བརྒྱུད་རིམ་ནང་། ཆོས་ལུགས་ལས་རིགས་མི་སྣ་དང་དད་ལྡན་མང་ཚོགས་ཀྱི་དགེ་མཚན་ལྡན་པའི་ནུས་པ་འདོན་སྤེལ་བྱ་དགོས་ན། ངེས་པར་དུ་ཆོས་ལུགས་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཚམ་མཐུན་ཡོང་བར་འཁྲིད་སྟོན་ཧུར་ཐག་བྱ་དགོས། བོད་བརྒྱུད་ནང་བསྟན་ལ་སྔར་ནས་བཟུང་རྒྱལ་གཅེས་ཆོས་གཅེས་ཀྱི་སྲོལ་རྒྱུན་བཟང་པོ་ཡོད་པ་མ་ཟད། རང་ཉིད་གནས་སའི་སྤྱི་ཚོགས་དང་ཕན་ཚུན་འཚམ་མཐུན་ཡོང་ཆེད་རྒྱལ་བའི་བཀའ་ཡིན་ཡང་ཡུལ་དུས་དང་བསྟུན་དགོས་པའི་ངོས་འཛིན་གནང་སྲོལ་ཡོད། ད་སྐབས་རང་རེའི་རྒྱལ་ཁབ་གཞུང་ནས། ཆོས་ལུགས་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཚམ་མཐུན་བྱ་དགོས། ཞེས་བཏོན་པའི་བླང་བྱ་དེ་ཡང་། ཆོས་ལུགས་ལས་རིགས་མི་སྣ་དང་དད་ལྡན་མང་ཚོགས་ཀྱིས་ཆབ་སྲིད་ཐད་མེས་རྒྱལ་ལ་དགའ་ཞེན་དང་། སྤྱི་ཚོགས་རིང་ལུགས་ཀྱི་ལམ་ལུགས་ལ་བརྩི་བཀུར། ཀྲུང་གོའི་གུང་ཁྲན་ཏང་གི་འགོ་ཁྲིད་ལ་བརྩི་བཀུར་བྱ་དགོས་ཟེར་བ་ལས། རང་ཉིད་ཀྱི་ཆོས་ལུགས་བསམ་བློ་དང་དད་པ་དོར་དགོས་ཟེར་བ་གཏན་ནས་མིན། སྐབས་སུ་བབས་པའི་དོན་གྱི་སྙིང་པོ་གལ་ཆེན་ཞིག་ནི་སྤྱི་ཚོགས་རིང་ལུགས་དང་མི་འཚམ་པའི་རིགས་རྣམས་བསྒྱུར་བཅོས་དང་། ནང་བསྟན་ཆོས་ཀྱི་དགེ་མཚན་ལྡན་པའི་ནུས་པ་ཡོད་དགུ་བཀོལ་སྤྱོད་བྱས་ནས་སྤྱི་ཚོགས་རིང་ལུགས་ལ་ཞབས་ཞུ་བསྒྲུབ་རྒྱུ་དེ་རེད། ཆོས་ལུགས་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཚམ་མཐུན་ཡོང་བར་འཁྲིད་སྟོན་ཧུར་ཐག་བྱ་དགོས། ཞེས་པ་འདི་ནི། རང་རྒྱལ་འདི་ཉིད་སྤྱི་ཚོགས་རིང་ལུགས་ཀྱི་ཐོག་མའི་དུས་སུ་གནས་པའི་དོན་དངོས་ལ་གཞིགས་ནས། ཀྲུང་གོ་གསར་པ་དབུ་བརྙེས་ཚུན་གྱི་ཆོས་ལུགས་ལས་དོན་སྐོར་གྱི་ཉམས་མྱོང་བཟང་པོ་རྣམས་ཕྱོགས་བསྡོམས་བྱས་ཏེ་བཏོན་པའི་ཚན་རིག་དང་མཐུན་པའི་སྡོམ་ཚིག་ཅིག་ཡིན་པས། རང་རྒྱལ་གྱི་ཆོས་ལུགས་ལས་དོན་གོང་ནས་གོང་དུ་སྤེལ་ཕྱིར་ཁ་ཕྱོགས་གསལ་པོ་བསྟན་པ་རེད།
ཆོས་དོན་དགོངས་འགྲེལ་སྐོར་གྱི་ཞིབ་འཇུག་ལས་ཀ་དག་ནི་བོད་བརྒྱུད་ནང་བསྟན་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཚམ་མཐུན་ཡོང་བར་འཁྲིད་སྟོན་བྱེད་པའི་ཞིབ་ཕྲའི་ནང་དོན་གལ་ཆེན་ཞིག་ཡིན་པས། དེའི་དོན་སྙིང་གཙོ་བོ་ནི་ནང་བསྟན་ཆོས་ཀྱི་དགོངས་པར་སྤྱི་ཚོགས་འཕེལ་རྒྱས་དང་ཤེས་རིག་དཔལ་ཡོན་དར་བའི་བླང་བྱ་དང་མཐུན་པའི་དེང་རབས་ཀྱི་འགྲེལ་བཤད་བྱས་ནས། ཆོས་ལུགས་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཚམ་མཐུན་ཡོང་བར་འཁྲིད་སྟོན་བྱེད་པའི་བགྲོད་ལམ་འཚོལ་ཞིབ་བྱ་རྒྱུ་དེ་རེད།
ཆོས་དོན་དགོངས་འགྲེལ་ནི་བོད་བརྒྱུད་ནང་བསྟན་ལ་སྔར་ནས་ཡོད་པའི་སྲོལ་རྒྱུན་ཡིན་པས། དེ་སྔ་ཕྱི་བར་གསུམ་དུ་བོད་བརྒྱུད་ནང་བསྟན་དར་རྒུད་ཅི་ཡོང་དང་འབྲེལ་བ་དམ་པོ་ཡོད། ནང་བསྟན་ཆོས་ཀྱི་དགོངས་པར་སྤྱི་ཚོགས་འཕེལ་རྒྱས་དང་ཤེས་རིག་དཔལ་ཡོན་དར་བའི་བླང་བྱ་དང་མཐུན་པའི་དེང་རབས་ཀྱི་འགྲེལ་བཤད་བྱ་རྒྱུ་འདི་ནི། བོད་བརྒྱུད་ནང་བསྟན་འདི་ཉིད་སྤྱི་ཚོགས་དང་འཚམ་མཐུན་བྱེད་པའི་དགོས་མཁོ་དང་། འཚོ་བ་དངོས་དང་ཟུང་འབྲེལ་དམ་ཟབ་བྱེད་པའི་འགྲོ་ཕྱོགས་ལྡོག་མེད་ཅིག་ཡིན་པས། ཆོས་དོན་དགོངས་འགྲེལ་ལས་དོན་ལེགས་པར་བསྒྲུབ་ན། བོད་བརྒྱུད་ནང་བསྟན་ཉམས་མེད་སྐྱོན་བྲལ་ངང་ཡུན་རིང་འཛིན་སྐྱོང་བྱས་ནས། སྤྱི་ཚོགས་ལ་ཕན་པ་དང་འགྲོ་བའི་དོན་བསྒྲུབ་རྒྱུར་ཕན་ཡོན་བསམ་གྱིས་མི་ཁྱབ་པ་ཡོད། དེས་ན་བོད་བརྒྱུད་ནང་བསྟན་ལས་རིགས་མི་སྣས་རྒྱལ་བའི་བཀའ་དང་རང་ཉིད་ཀྱི་སྲོལ་རྒྱུན་བཟང་པོ་འཛིན་སྐྱོང་དར་སྤེལ་བཏང་ནས། རྒྱལ་གཅེས་ཆོས་གཅེས་དང་རྒྱལ་སྐྱོང་དམངས་ཕན་གྱི་ལས་ལ་ངལ་བར་གཞོལ་ནས། བོད་བརྒྱུད་ནང་བསྟན་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཚམ་མཐུན་ཡོང་བར་སྐུལ་འདེད་ཧུར་ཐག་གཏོང་དགོས།
ཏང་གི་ཚོགས་ཆེན་བཅོ་བརྒྱད་པས་དཔལ་འབྱོར་གྱི་མངའ་ཐང་ཆེ་ལ། སྲིད་དོན་གཙང་ཞིང་། རིག་གནས་དར་བ་དང་། སྤྱི་ཚོགས་འཆམ་ལ་མཐུན་ཞིང་། ཁོར་ཡུག་མཛེས་པའི་དེང་རབས་ཅན་གྱི་ཀྲུང་གོ་ཞིག་ང་ཚོར་འཆར་འགོད་གནང་ཡོད། ང་ཚོ་ཚང་མས་རྣམ་པ་གསར་པ་འདི་ཆོས་དོན་དགོངས་འགྲེལ་གྱི་མཐུན་རྐྱེན་ལ་བརྩིས་ནས། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་རིགས་པའི་གཞུང་ལུགས་ཀྱི་ཁྲིད་སྟོན་འོག ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ལམ་བུར་བསྐྱོད་དེ། ཡང་འབད་བསྐྱར་འབད་ཀྱིས་གྲུབ་འབྲས་གསར་པ་ཡང་ནས་ཡང་དུ་ཐོབ་པ་བྱས་ཏེ། བོད་བརྒྱུད་ནང་བསྟན་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཚམ་མཐུན་ཡོང་བར་སྐུལ་འདེད་དང་། བོད་ལྗོངས་དང་ཞིང་ཆེན་བཞིའི་བོད་རིགས་ས་ཁུལ་གྱི་དཔལ་འབྱོར་དང་སྤྱི་ཚོགས་འཕུར་མཆོངས་ལྟ་བུའི་འཕེལ་རྒྱས་དང་ཡུན་རིང་བརྟན་ལྷིང་ཡོང་ཕྱིར་རང་ནུས་གང་ཡོད་འདོན་དགོས།
མེས་རྒྱལ་མངའ་ཐང་རྒྱས་ལ། མི་དམངས་བདེ་སྐྱིད་དང་། སྤྱི་ཚོགས་འཆམ་མཐུན། ནང་བསྟན་ཡར་ཐོན་ཡོང་བའི་སྨོན་འདུན་ཞུ།